
1. OBIECTUL DE STUDIU AL MICROBIOLOGIEI


Microbiologia este ştiinţa care se ocupă cu studiul microorganismelor. Microorganismele constituie un grup foarte mare de organisme, diferite ca natură, formă şi activitate biologică, cu o organizare unicelulară şi o structură internă relativ simplă, având  însă caractere comune dimensiunile microscopice care le fac invizibile cu ochiul liber. 


Din grupul microorganismelor fac parte bacteriile, ciupercile microscopice (mucegaiurile şi levurile), algele unicelulare şi protozoarele. La lumea microorganismelor au fost alăturate şi virusurile care sunt entităţi infecţioase alcătuite din componentele chimice esenţiale ale organismelor vii, proteine şi acizi nucleici  cu o organizare acelulară, care le face inapte de a se multiplica în afara unei celule vii, fapt ce le obligă la un parazitism intracelular absolut. 


Deşi Microbiologia este o ştiinţă relativ tânără, datorită domeniului de studiu foarte vast, în cadrul ei s-au diferenţiat o serie de discipline microbiologice independente. Acestea pot fi grupate după mai multe criterii:

A. După grupul taxanomic studiat:

1. Virologia

2. Bacteriologia

3. Micologia

4. Algologia (ficologia)

5. Protozoologia

B. După activitatea microorganismelor în raport cu mediul în care trăiesc:

1. Microbiologia acvatică
2. Microbiologia solului

C. După natura problemelor studiate:

1. Fiziologia microorganismelor

2. Ecologia microorganismelor

3. Genetica microorganismelor

D. După aplicaţiile practice:

1. Microbiologia medicală  - umană şi  veterinară
2. Imunologia

3. Microbiologia industrială
4. Microbiologia agricolă
5. Microbiologia insectelor

6. Microbiologia geologică
7. Microbiologia cosmică
8. Patologia vegetală (Fitopatologia)

Istoricul Microbiologiei

Microbiologia este o ştiinţa relativ tânără, datorită faptului că din lipsa mijloacelor de investigaţie, oamenii de ştiinţă s-au ocupat în primul rând de vieţuitoarele vizibile. Existenţa microorganismelor ca agenţi etiologici ai unor boli, era însă bănuită încă din antichitate.

Hipocrat (400 î.e.n.) întemeietorul medicinei, considera doi factori responsabili de aceste boli: unul intrisec, reprezentat de contribuţia bolnavului şi altul extrinsec, constând dintr-o alterare necunoscută a aerului care devine nociv. 

Această primă ipoteză asupra etiologiei bolilor infecţioase a persistat multă vreme sub forma teoriei miasmelor (gr.miasma = emanaţie putredă, murdărie). 

Varon (100 î.e.n.), considera că alterarea aerului (gr. malaria = aer rău) este determinată de animale foarte mici, invizibile care pătrund în organism prin gură şi prin nări. 

Fracastor (1488-1553) intuieşte foarte corect una dintre caracteristicile esenţiale ale bolilor produse de microorganisme şi anume contagiozitatea lor. El arată că "infecţia este aceeaşi pentru cel care a primit-o şi pentru cel care a dat-o" şi că ea este produsă de "particule mici şi imperceptibile" care trec de la un organism bolnav la altul sănătos. 

Antony Leeuwenhoek (1632-1723) reuşeşte descoperirea microorganismelor folosind ca microscop un sistem de lentile biconvexe de construcţie proprie, cu o putere de mărire de 40-275 x. El observă protozoare, alge, nematozi, levuri şi bacterii pe care le descrie şi desenează în lucrarea sa "Arcana naturae ope microscopiorum detecta" (Tainele naturii descoperite cu ajutorul microscoapelor (1675). Deşi, descoperirile lui Leeuwenhoek au stârnit admiraţia şi interesul oamenilor de ştiinţă, studiul microorganismelor a rămas în continuare empiric, constituind doar o preocupare a amatorilor de curiozităţi ale naturii. În felul acesta se acumulează numai date disparate cu privire la forma, structura, mărimea şi distribuţia în natură a acestor microorganisme. 

K. Linnaeus, celebru botanist, în opera sa "Systema naturae" (1735) încearcă o sistematizare a vieţuitoarelor cunoscute, reunind toate microorganismele într-un grup denumit semnificativ "Chaos".

Terehovski, folosind pentru prima dată metode experimentale, publică în anul 1775 lucrarea " De Chao infusorii Linnaei" în care demonstrează că fiinţele foarte mici, observate în diferite infuzii bogate în substanţe organice, cresc, se divid şi se mişcă datorită unor forţe interne proprii, ajungând la concluzia că aceste organisme sunt adevărate animale în miniatură. 

Louis Pasteur (1822-1895) savant francez, prin lucrările sale stabileşte principiile care stau şi azi la baza acestei ştiinţe. 

Primele cercetări ale lui Pasteur au fost legate de fenomenul asimetriei moleculare. La acidul tartric racemic, compus inactiv pentru lumina polarizată, demonstrează că este un amestec echimolecular de acid dextrogir şi acid levogir,  ale căror cristale sunt de forme asimetrice şi enantiomorfe. De asemeni,  a observat că dacă în amestecul racemic, inactiv din punct de vedere optic se dezvoltă un mucegai (Penicillium glaucum) soluţia devine optic activă, deviind de astă dată spre stânga planul luminii polarizate. Mucegaiul  degradează izomerul dextrogir lăsându-l intact pe cel levogir, care astfel poate fi izolat în stare pură. Această descoperire pe lângă faptul că furniza un procedeu simplu de separare a izomerilor optici a demonstrat şi intervenţia unei caracteristici fizice,  ca disimetria moleculară în fenomenele chimice ale vieţii dar, mai ales a atras atenţia lui Pasteur asupra unui fenomen spre care se va îndrepta în continuare curiozitatea lui de cercetător: microorganismele produc transformări ale substanţelor organice printr-o activitate selectivă foarte specifică. 

Cercetările lui Pasteur asupra fermentaţiei vinului şi berii l-au condus la următoarele concluzii fundamentale:

1. fermentaţiile sunt procese biologice determinate de acţiunea unor microorganisme anaerobe, deci fermentaţia este viaţă fără aer;

2. fiecare fermentaţie este produsă de un anumit tip de microorganism care este specific în sensul că determină o anumită transformare a mediului pe care creşte;

3. dezvoltarea unui microorganism străin în mediul unde acţionează un microorganism cu acţiune fermentativă specifică, deviază cursul normal al fermentaţiei în dauna calităţii (prin apariţia compuşilor nedoriţi), şi a randamentului ei în produs util determinând o aşa numită "boală" a fermentaţiei;

4. microorganismele străine care produc bolile vinului şi ale berii sunt consecinţa contaminărilor din aer, de pe vasele sau din ingredientele folosite în producţie, iar multiplicarea lor poate fi prevenită prin încălzire, procedeu utilizat sub denumirea de pasteurizare. 

Până la Pasteur ideea participării microorganismelor la determinarea unor boli era respinsă, ca nefiind probată pe cale experimentală. Pasteur extinde noţiunea de specificitate din domeniul fermentaţiilor în acela al patologiei omului şi animalelor, în sensul că, orice boală infecţioasă este rezultatul  activităţii vitale a unui anumit microorganism specific,  care se dezvoltă ca parazit în organismul animal respectiv. Ulterior, cercetările acestuia au demonstrat principiul vaccinării şi stabilirea bazelor ştiinţifice ale preparării vaccinului, contribuind  în acelaşi timp la descoperirea fenomenului de imunitate. 

Studiind boala "holera găinilor" Pasteur observă că agentul ei patogen îşi pierde complet, prin învechirea culturii, capacitatea sa specifică de a produce această boală, adică devine avirulent. Inoculată la păsări sănătoase, cultura avirulentă, le conferă însă rezistenţa faţă de holeră, în sensul că ele nu se mai îmbolnăvesc nici dacă sunt infectate cu o cultură proaspătă, virulentă, păsările "vaccinate" devenind "imune". 

Pe acelaşi  principiu Pasteur a mai preparat şi utilizat cu succes "vaccinul anticărbunos" (1881), apoi vaccinul antirabic (1885). 

L. Pasteur rezolvă şi problema generaţiei spontane. Ignorarea unor principii esenţiale, care mai târziu au stat la baza microbiologiei experimentale, în ceea ce priveşte sterilizarea şi asepsia, au făcut posibilă concluzia falsă că microorganismele pot lua naştere prin organizarea spontană a substanţelor organice din produsele supuse fermentaţiei sau putrefacţiei. Folosind baloane speciale cu "gât de lebădă", Pasteur demonstrează că un mediu de cultură sterilizat, în speţă bulionul de carne, poate rămâne steril timp îndelungat, dacă se evită contaminarea lui cu germeni din aer. Dacă prin înclinarea unui asemenea balon, mediul "spală" porţiunile incurbate ale gâtului rămas descoperit, porţiunile în care s-au depus bacteriile din aer, bulionul se infectează. Faptul că în baloanele cu mediu steril închise ermetic nu apar niciodată microorganisme, în timp ce acelaşi mediu se infectează dacă este lăsat în contact cu aerul, dovedeşte că microorganismele nu iau naştere spontan din materia organică inanimată ci numai se înmulţesc în ea, pornind de la organisme similare provenite din mediul înconjurător. 

L. Pasteur a adoptat pentru denumirea organismelor microscopice termenul de "microb" creat de medicul francez Sedillot, iar noua ştiinţă care studiază microbii a rămas cu numele de Microbiologie.

Robert Koch (1843-1910) a adus în dezvoltarea microbiologiei ca ştiinţă, contribuţii de ordin tehnic şi teoretic deosebit de valoroase, între care conceptul de "cultură pură", respectiv de organism cultivat într-un mediu lipsit de alte organisme.  Realizarea culturilor pure este facilitată prin introducerea în tehnica microbiologiei de către Koch, a mediilor de cultură solidificate  (cu gelatină sau agar). 

Pe lângă faptul că a descoperit mai multe specii de bacterii patogene, între care bacilul tuberculozei (Mycobacterium tuberculosis) şi vibrionul holerei, Koch demonstrează fără echivoc că bacteria carbonoasă (Bacilus anthracis) este agentul patogen al bolii denumită antrax sau cărbune, pe care îl cultivă "in vitro" în ser sanguin, studiind formarea de spori termorezistenţi, alternanţa de sporulare şi germinare, precum şi faptul că infecţia naturală a animalelor provine din sol prin iarba contaminată. 

Pe baza acestor cercetări, R. Koch stabileşte criteriile indispensabile pentru ca un microorganism izolat dintr-un organism afectat de o anumită boală să poată fi considerat în mod justificat ca agentul cauzal al bolii respective. Aceste criterii cunoscute sub numele de postulatele lui Koch, sunt următoarele: 

1. microorganismul incriminat să poată fi pus întotdeauna în evidenţă în toate cazurile bolii respective, iar distribuţia lui să corespundă leziunilor caracteristice bolii;

2. să poată fi utilizat în cultură pură, pe medii artificiale;

3. după ce este cultivat "in vitro" mai multe generaţii să reproducă boala şi leziunile specifice la animalele sensibile de la care să poată fi reizolat. 

Postulatele lui Koch, au reprezentat şi reprezintă încă un principiu eficace de lucru, a cărui respectare previne interpretările eronate, în materie de diagnostic bacteriologic sau de identificare a unor agenţi infecţioşi. 

Ilia Metchnikoff (1845-1916), biolog rus, studiind digestia intracelulară la echinoderme, demonstrează capacitatea anumitor celule de a capta şi îngloba diferite particule cu care vin în contact şi emite ipoteza că celulele cu funcţii asemănătoare, denumite de el "fagocite" ar putea exista şi în organismul altor animale. 

Ulterior (1884), studiind infecţia crustaceului Daphnia magna cu ciuperca Monospora (Metschnikowia) bicuspidata, observă că sporii aciculari ai levurii pătrund odată cu hrana în tubul digestiv al dafniei de unde, străpungând peretele acestuia, trec în cavitatea generală unde sunt atacaţi de celule mobile. Când infecţia este moderată, amoebocitele înglobează şi digeră toţi sporii ciupercii şi astfel crustaceul supravieţuieşte. Când însă infecţia este masivă, sporii rămaşi nefagocitaţi germinează şi dau naştere formei vegetative a ciupercii, care prin multiplicare, invadează tot organismul dafniei, determinându-i moartea. 

Metchnikoff extinde rezultatele acestor observaţii la animalele superioare şi la om, demonstrând prezenţa şi importanţa celulelor cu proprietăţi fagocitare, în reacţiile de apărare ale organismului faţă de bacteriile patogene, stabilind astfel bazele imunităţii celulare. 

Ivanovski (1864-1920) demonstrează că mozaicul tutunului este produs de un agent patogen invizibil la microscop, care traversează filtrele bacteriene şi poate fi transmis de la o plantă bolnavă la una sănătoasă prin intermediul filtratului acelular al trituratului de frunze, cu leziuni. 

Beijerinck (1851-1953) confirmă în 1898 filtrabilitatea agentului patogen şi intuieşte natura deosebită a agentului patogen pe care îl considera ca agent contagios viu (contagium vivum fluidum). Această intuiţie a făcut din Beijerinck adevăratul intemeietor al virologiei ca ştiinţă. 

Winogradski (1856-1953), lucrând la Institutul Pasteur din Paris, a descris procesul de asimilare la organismele chimiosintetizante şi fenomenul de fixare a azotului atmosferic de către microorganisme. În acelaşi timp el a elaborat metode speciale pentru cercetarea activităţii microorganismelor din sol, fiind considerat intemeietorul microbiologiei solului. 

Alexander Fleming (1881-1955), observă în anul 1929 că unele culturi de Penicillium, elaborează o substanţă cu proprietăţi microbiene specifice – penicilina. Acest prim antibiotic a fost mai târziu purificat de Florey şi Chain (1940).

Prin lucrările sale Fleming deschide era antibioticelor, de o importanţă excepţională în medicină şi biologie. 


Şcoala românească de Microbiologie


Victor Babeş (1854-1926), fondatorul şcolii româneşti de microbiologie a desfăşurat o prodigioasă activitate de cercetător studiind numeroase boli ale omului printre care lepra, tuberculoza, holera, febra tifoidă şi mai ales turbarea. 

În colaborare cu Cornil, el este autorul primei lucrări de sinteză în bacteriologie şi anatomie patologică din lume, apărută în 1885. “Bacteriile şi rolul lor în etiologia, anatomia şi histologia patologică a bolilor infecţioase”. 

A studiat, de asemenea asociaţiile microbiene, fiind primul cercetător care după Pasteur, şi-a dat seama de importanţa terapeutică a antagonismului microbian. 


Ioan Cantacuzino (1863-1934) este creatorul Institutului de Microbiologie, care îI poartă numele şi al şcolii contemporane de microbiologie din ţara noastră. Cele mai importante lucrări sunt referitoare la aparatele şi funcţiile fagocitare în regnul animal şi problema imunităţii la nevertebrate. Cantacuzino a studiat de asemenea, diferite boli ca holera, febra tifoidă, scarlatina, tuberculoza, creind şi organizând condiţiile producţiei de  seruri şi vaccinuri în ţara noastră. 


Constantin Ionescu-Mihăieşti (1883-1962), a adus contribuţii ştiinţifice valoroase în domeniul virologiei, imunologiei şi microbiologiei generale. 


Dumitru Combiescu (1887-1961) a desfăşurat o amplă activitate în domeniul rickettsiozelor şi zoonazelor. 


Mihai Ciucă (1883-1969), este autorul unor lucrări deosebit de importante în domeniul bacteriofagilor, paludismului, salmonelozelor, difteriei. 


Ştefan Nicolau (1896-1967) este creatorul şcolii româneşti de virologie şI fondatorul institutului respectiv. A publicat numeroase lucrări originale în domeniul herpesului, turbării, febrei aftoase, febrei galbene, hepatitelor virale. 


Traian Săvulescu (1889-1963) este creatorul şi îndrumătorul şcolii româneşti de fitopatologie. Este autorul unor lucrări de sinteză ca: Monografia uredinalelor, Monografia ustilaginalelor, şi a unor lucrări originale în fitopatologie şi în domeniul imunităţii plantelor faţă de bolile bacteriene

2.  CARACTERELE GENERALE ŞI POZIŢIA

MICROORGANISMELOR ÎN LUMEA VIE


Microorganismele, cu excepţia celor cu structură acelulară (virusurile) au ca unitate elementară de bază celula. Celula la microorganisme, asemănătoare în general cu celula vegetală şi animală, prezintă unele particularităţi în funcţie de grupul de microorganisme considerat. 


Aceste particularităţi structurale şi funcţionale au determinat împărţirea microorganismelor în două grupe (Eduard Chatton, 1932 şi Stanier, 1970). Între microorganismele procariote şi eucariote există diferenţe esenţiale structurale, funcţionale şi de compoziţie. 

Diferenţele dintre celula procariotă şi celula ecucariotă
	Caracterul
	Procariote
	Eucariote

	
	Bacterii

Cyanobacterii
	Alge, Fungi, Protozoare, Plante, Animale

	Nucleul
	fără membrană
	cu membrană

	Compoziţia chimică a membranei citoplasmatice
	fără steroli (cu excepţia micoplasmelor)
	conţine steroli

	Sistemul respirator 
	în membrana citoplasmatică
	mitocondrii

	Ribozomii
	70 S
	80 S

	Curenţii citoplasmatici
	absenţi
	prezenţi

	Reticulul endoplasmatic
	absent
	prezent

	Tipul de diviziune
	directă (sciziparitatea)
	Mitoză


Poziţia microorganismelor în lumea vie

După acumularea a numeroase cunoştinţe asupra microorganismelor a fost necesară introducerea acestora într-un grup taxonomic. Iniţial microorganismele au fost incluse în regnul Plantae, dar pe parcursul timpului datorită unor descoperiri noi au apărut alte sisteme de clasificare.

A. Sistemul tradiţional:

1. Regnul Plantae;

2. Regnul Animalia.

B. Sistemul lui Hogg şi Haeckel:

1. Regnul Monera;

2. Regnul Plantae;

3. Regnul Animalia.

C. Sistemul lui Copeland:

1. Regnul Procaryotae (Monera);

2. Regnul Protista;

3. Regnul Plantae;

4. Regnul Animalia.

D. Sistemul lui Whittaker:

1. Regnul Procaryotae 

    (bacterii, cianobacterii = alge albastre-verzi);

2. Regnul Protista (protozoare, diatomee);

3. Regnul Fungi (ciuperci);

4. Regnul Plantae (alge verzi, brune, roşii, brofite, traheofite);

5. Regnul Animalia (animale multicelulare).


Astăzi, majoritatea specialiştilor din domeniul microbiologiei au acceptat sistemul de clasificare elaborat de Whittaeker în anul 1969 şi care corespunde necesităţilor actuale.


Din punct de vedere taxonomic subdiviziunile regnului sunt: încrengătura, subîncrengătura, clasa, ordinul, familia, genul, specia.


Unitatea de lucru efectivă este specia la care denumirea este în sistemul binominal, numele organismului fiind derivat din latină sau greacă.


În sistemele de clasificare prezentate anterior sunt cuprinse numai organismele care au ca unitate de bază, celula, eucariotă sau procariotă, nefiind introduse entităţile infecţioase cum sunt virusurile sau prionii şi care au fost "alăturate" acestor sisteme de clasificare.


2.1. PRIONII

Bolile produse de prioni sunt cunoscute la om şi animale. Prima semnalare  a unei boli de natură prionică a fost făcută în Anglia în anul 1732 la ovine. 


Astăzi sunt cunoscute ca boli certe, produse de prioni, următoarele:


- la animale: 

1. encefalopatia spongiformă la ovine, denumită popular scrapie (engl.); tramblanta (fr.). În România mai este utilizat impropriu termenul de "căpiala"  oilor, dar aceasta este o boală bine cunoscută şi este produsă de un parazit animal. Medicii veterinari avizaţi folosesc termenul francez de tramblanta oilor.


2. encefalopatia spongiformă bovină; 


3. encefalopatia spongiformă a felinelor; 


4. encefalopatia spongiformă a nurcilor; 


5. encefalopatia spongiformă a hamsterilor. 


- la om: 

1. Boala "Kurru". Aceasta este prima semnalată şi cel mai bine studiată. A fost depistată la un trib local în Papua - Noua Guinee.  După interzicerea consumului de carne, în stare proaspătă, această boală a fost eradicată. 


2. Boala Creutsfeldt-Jacob.


Agentul infecţios


Astăzi se consideră că agentul infecţios este o moleculă proteică cu greutatea moleculară de 27 kilodaltoni, alcătuită dintr-un lanţ de 240 de aminoacizi şi care prezintă o configuraţie spaţială asemănătoare unui metru de tâmplărie parţial destins. 


Această proteină a fost izolată din creierul tuturor cazurilor bolnave studiate. Surpriza a sosit în momentul studierii în paralel (la oi) a creierului la animale sănătoase şi care prezintă o proteină celulară  similară. Lanţul de aminoacizi este identic cu excepţia unui singur aminoacid (schimbat). 


Proteina celulară normală prezintă o configuraţie spaţială asemănătoare unui resort. Specialiştii din biochimie consideră că prin schimbarea unui singur aminoacid din lanţ nu se poate modifica configuraţia spaţială. În acelaşi timp proteina infecţioasă rezistă la atacul proteazelor celulare. 


Se consideră că procesul infecţios se desfăşoară astfel: celula prepară proteina celulară normală care se acumulează în lizozomi, aceştia o transportă la exteriorul celulei şi în momentul în care această proteină pătrunde din nou în celulă este degradată de proteaze. 


În cazul proteinei infecţioase aceasta se acumulează în lizozomi în mod continuu până când aceştia "crapă". Enzimele din interiorul lor degradează componentele celulare şi în final întreaga celulă nervoasă.
În locul acesteia rămâne un orificiu. Din acest motiv, după un timp creierul atacat arată ca un burete (cu numeroase orificii). În stadiul final al bolii, creierul degenerează complet, având dimensiunea unei nuci. 


Studiile cele mai ample sunt efectuate la animale, la om ele fiind extrem de puţine, deoarece boala poate fi studiată numai după moartea individului. 


2.2. VIRUSURILE


Virusurile reprezintă o categorie specifică de agenţi infecţioşi, structural şi fiziologic fundamental diferiţi de oricare dintre microorganismele cunoscute (Zarnea G., 1983). 


Morfologia virusurilor


Din punct de vedere morfologic virusurile pot aparţine următoarelor tipuri principale: formă cilindrică-alungită sau de bastonaş (virusul mozaicului tutunului); formă sferică (izometrică), sferoidală (virusul gripal), formă paralelipipedică (virusul variolei), formă de cartuş sau obuz (virusul piticirii galbene la cartof), formă de mormoloc, spermatozoid sau cireaşă cu coadă (unii bacteriofagi). Dimensiunile virusurilor  17 nm  - 2500 nm. 


Structura virusurilor


Deşi diferitele virusuri se deosebesc mult ca formă şi dimensiuni ele sunt constituite după principii comune. Particula virală matură (virionul) este alcătuită din două componente esenţiale: genomul viral şi capsida, precum şi un constituient accesoriu, învelişul extern. 


Genomul viral este reprezentat în mod obişnuit printr-o moleculă de acid nucleic (ADN sau ARN, niciodată ambele). Genomul viral poartă informaţia genetică necesară replicării în sensul sintezei constituienţilor virali şi a  precursorilor lor. 


Capsida virală (gr. "Kapsa" = cutie), acoperă genomul fiind alcătuită din subunităţi proteice denumite capsomere. Capsomerele sunt constituite din  molecule proteice aşezate în mod regulat, formând în ansamblu structura specifică a virusului. Capsida protejează materialul genetic. 


Capsida şi genomul viral formează nucleocapsida. 


La unele virusuri nucleocapsida este acoperită de o altă structură numită învelişul extern sau peplosul (gr. peplos = manta). 


Virusurile plantelor


Virusurile plantelor au o mare importanţă ca agenţi patogeni datorită marii lor răspândiri şi faptului că acelaşi virus poate infecta plante care aparţin la diferite familii botanice. 


Bolile produse de virusuri la plante sunt denumite viroze. Până în prezent sunt cunoscute câteva sute de boli virale, produse de virusuri care aparţin la 25 genuri distincte. 


Din punct de vedere morfologic virusurile plantelor aparţin la două grupuri: grupul virusurilor izometrice (izodiametrice) sau sferice şi grupul virusurilor alungite. 


În general virusurile plantelor au o structură chimică mai simplă decât virusurile animale şi bacteriofagii. 


Mecanismul de transmitere:


Virusurile se pot transmite de la planta bolnavă la planta sănătoasă pe mai multe căi:

A - transmitere mecanică: prin contact între frunze; anastomoze radiculare; unelte de lucru; altoire. 


B - transmiterea prin vectori se realizează prin intermediul insectelor (cca.400 specii): afide  şi cicade. Relaţia dintre virus - insectă vectoare este variabilă şi corespunde la 3 situaţii: 


( Virusuri nepersistente, pot fi transmise până la circa 4 ore de la achiziţie.


( Virusuri semipersistente au capacitatea de infectare variabilă de la 10-100 ore de la achiziţie. 


( Virusuri persistente cu o capacitate de infectare de peste 100 ore (uneori chiar toată durata de viaţă a vectorului). 


În funcţie de răspândirea şi comportarea virusurilor în corpul vectorului, acestea se împart în 3 categorii: 


( Virusuri localizate pe stilet (virusuri nepersistente). 


( Virusuri circulante (virusuri persistente) pot fi transmise timp îndelungat ajungând în hemolimfa insectei. 


( Virusuri propagative (virusuri persistente) se multiplică în corpul vectorului fiind transmise toată viaţa insectei. 


C - transmiterea prin intermediul ciupercilor fitopatogene din sol, (ex.Polymyxa betae transmite virusul   rizomaniei la sfecla pentru zahăr). 


D - transmiterea prin intermediul nematozilor.


E - transmiterea prin seminţe (cca. 1/3 din virusuri). 


Circulaţia virusurilor în interiorul plantelor se realizează prin parenchim (plasmodesme), prin floem şi prin xilem.


Bacteriofagii


Bacteriofagii sunt virusuri adaptate la viaţa parazitară în celulele bacteriene şi care prin multiplicare produc liza acestora. 


În anul 1915 Twort, descoperă fenomenul de liză transmisibilă, dar nu poate explica cu exactitate cauza acesteia. 


D'Herelle (1917) demonstrează natura particulară a fagului şi îl consideră, ca virus, determinându-l bacteriofag (mâncător de bacterii). 


În anul 1940, ia fiinţă un grup de cercetători, denumit "grupul fag", condus de Delbrück, sistemul bacterie-bacteriofag fiind folosit ca model experimental pentru cele mai importante studii de genetică moleculară. 


Structura fagilor diferă de la un grup la altul, în majoritate, aceştia încadrându-se în două tipuri de bază şi anume:


- tipul icosaedric (poliedric);


- tipul filamentos. 

Datele cele mai numeroase cunoscute în prezent sunt cele referitoare la fagii din seria T, îndeosebi la fagi T-par (T2, T4, T6). 


Anatomia fagilor T-par


Particula virală matură a fagilor T-par cu g.m. 2,2 x 1010 este alcătuită din ADN şi proteină şi din punct de vedere anatomic prezintă următoarele componente: cap, guler, coadă, placă bazală şi fibrele cozii. 


Capul fagului, la microscop prezintă o formă poliedrică iar în secţiune are o formă hexagonală, cu o lungime de 100 nm şi o lăţime de 65 nm. 


Acesta este constituit din capsomere  cu Ø de 4 nm, dar nu este cunoscut încă, numărul şi modul de aşezare al acestora. 


În interiorul capului, se găseşte genomul, alcătuit dintr-o moleculă de ADN d.c., liniară, cu lungimea de 50 (m, ce cuprinde 200 gene, fiind împachetată foarte strâns. 


În partea bazală a capului, la locul de prindere al cozii se află un dop proteic, cu rol de articulare mecanică. 


Între acest dop şi placa bazală se găseşte un tub lung de 120 nm, reprezentat de cilindrul axial al cozii. El are un Ø de 7,5 nm şi un canal central cu Ø de 2 nm, prin care trece ADN-ul în momentul introducerii în celula bacteriană. 


La exteriorul cilindrului axial se găseşte teaca contractilă a cozii, care în stare extinsă are o lungime de 80 nm, iar când se contractă, teaca se scurtează la 1/2 respectiv 35 nm. 


Teaca este constituită din 24 inele suprapuse şi datorită aranjamentului capsomerelor formează o helice. 


Gulerul fagului este situat între dopul proteic şi coada fagului şi are forma unui disc hexagonal de 1,5 nm grosime  cu Ø de 3,6 nm. 


Placa bazală este un disc hexagonal cu Ø de 40 nm şi este prevăzut la partea inferioară cu 6 cârlige (croşetele cozii) care sunt unităţi integrale de fixare a fagului pe bacterie. 


În momentul contracţiei, placa bazală ia forma de stea cu Ø mărit la 60 nm şi este lipsită de dopul central. 


Fibrele cozii sunt structuri filamentoase, proteice de 130 nm lungime, fixate cu unul din capete pe placa bazală, iar cu celălalt capăt pe gulerul fagului, cea de-a doua legătură fiind mai slabă. 


Aceste fibrile formează o reţea care îmbracă teaca contractilă a cozii şi care în perioada premergătoare fixării fagului, se desprind de pe guler şi rămân legate numai pe placa bazală, înotând libere în mediu şi au aspectul unor picioare de păianjen. 


Structura genomului


Bacteriofagii prezintă în majoritate un genom format dintr-o singură moleculă de A.N. (ADN m.c., ADN d.c. , ARN m.c.) cu o singură excepţie fagul Ø 6 de la Pseudomonas phaseolicola care are un genom ARN segmentat, format din 3 segmente. 


Genomul bacteriofagilor se deosebeşte de genomul virusurilor animale şi vegetale prin prezenţa unor baze nucleice neobişnuite, cum ar fi la bacteriofagii T-par, în loc de citozină prezintă 5-hidroximetilcitozină, iar la fagii de la Bacillus subtilis, 5-hidroximetilluracil şi 5-4,5 hidroximetiluracil. 


Legat de acest aspect s-a emis ipoteza că aceste baze nucleice ar avea rol de protecţie a AN fagic împotriva acţiunii unor enzime virale (nucleaze) care atacă numai AN străin şi în felul acesta poate degrada selectiv cromozomul bacterian în cursul sintezei de virus. 


Infecţia celulei bacteriene. Replicarea


Ciclul de replicare vegetativă a fagului are următoarele etape: 


I. Adsorbţia reprezintă procesul de fixare a particulelor virale pe suprafaţa bacteriilor. După o serie de ciocniri întâmplătoare fagul se fixează pe peretele celular prin intermediul fibrelor  cozii, realizând faza de fixare iniţială, care poate fi reversibilă. Urmează faza de fixare ireversibilă realizată prin intermediul croşetelor şi este condiţionată de prezenţa receptorilor de fag. Aceştia sunt reprezentaţi de orice structură existentă la suprafaţa celulei bacteriene sau pe pilii şi flagelii acesteia, iar sinteza lor este controlată de gene bacteriene. 


II. Injectarea genomului viral în celula bacteriană

După fixarea ireversibilă pe peretele celular are loc o contracţie a cozii fagului, axul central al acesteia pătrunzând în adâncimea peretelui celular 12 nm iar genomul este injectat prin intermediul cilindrului axial tubular. Nu se cunosc încă forţele care proiectează genomul viral în interiorul celulei, injectarea făcându-se rapid (15 secunde la T4). 


III. Replicarea bacteriofagilor


După pătrunderea genomului fagic în interiorul celulei bacteriene au loc procese coordonate de cele 200 gene, care îşi încep activitatea eşalonat în mai multe faze:


1 - formarea proteinelor timpurii cu rol în:



a - "astuparea" găurilor produse la intrare în peretele celular;



b - blochează transcrierea informaţiei de către ARN m al celulei gazdă, rolul fiind preluat de ARN m viral;



c - degradarea ADN gazdă, de unele proteine, fiind  fărămiţat până la nucleotide în segmente de ADN d.h. mici de 1/100 din cromozomul originar, care sunt degradate în continuare la nucleotide formându-se un stoc din care cel puţin 1/3 sunt utilizate la formarea fagilor progeni.  


2. replicarea genomului viral, care este semiconservativă şi nu prin efectuarea de copii identice, repetate ale genomului originar;


3. formarea proteinelor tardive. Sinteza acestora devine predominantă când ADN viral a ajuns la rata maximă de replicare. Proteinele tardive sunt grupate în 3 categorii: 



a - proteine structurale ale virusului;



b - proteine active în procesul de morfogeneză;



c -  enzime necesare lizei celulei bacteriene. 


4. ansamblarea şi morfogeneza virusului care, este dirijată de 50 de gene din cele 200. Fagul este constituit din 3 porţiuni distincte care se formează separat pe trei linii principale care duc independent la formarea capului, a  cozii şi a fibrelor cozii. 


În treptele următoare compuşii finiţi se combină pentru a forma particula virală. 


Încorporarea genomului are loc înaintea unirii celor trei componente, formarea capului fagic nefiind definitivă, încorporarea activată de unele proteine care asigură "aspirarea" ADN în precap. 


ADN se rulează ca o bobină a cărei ax este perpendicular faţă de cel al cozii. Bobinarea are loc de la exterior la interior, ultima spiră fiind prima care iese în momentul infecţiei virale. 


Concomitent cu împachetarea ADN, capul fagului creşte în volum şi devine matur. Urmează unirea celor trei componente, cap, coadă, fibrele cozii, desăvârşindu-se fagul matur. 


Liza bacteriană şi eliberarea fagului


Liza bacteriană se datoreşte acţiunii unei enzime (endolizina) a cărei sinteză este indusă de prezenţa fagului în celula bacteriană. La un moment dat, când conţinutul în endolizină  este maxim, metabolismul celular încetează brusc şi are loc o distrugere masivă a peretelui celular, cu un caracter exploziv, fagii fiind expulzaţi în exterior. 

Fagii filamentoşi


Fagii filamentoşi care infectează E. coli, au forma unor bastonaşe flexibile cu Ø de  6 nm şi o lungime de 1000-2000 nm.  


Structura este aceea a unui cilindru proteic gol deschis la capete (capsidă) în interior aflându-se genomul fagic format din ADN m.c., o moleculă circulară. 


Fagii filamentoşi infectează numai bacteriile cu caracter mascul, ca şi fagii cu ARN, adsorbţia făcându-se pe receptori speciali situaţi la extremitatea liberă a pililor de sex. 


Fagii maturi sunt eliminaţi prin intermediul unor pori care se formează în membrana citoplasmatică, bacteria nefiind lizată, aceasta continuă să se dividă un timp, ulterior conţinutul celular trece la exterior prin porii deschişi de virioni.


Cianofagii


Au formă asemănătoare cu bacteriofagii T-impar. Genomul este reprezentat de ADN d.c. de 13,2 (m. 


Micovirusurile


Sunt virusuri care atacă fungii, fiind cunoscute şi sub denumirea de micofagi. 


Structura micovirusurilor. 


Cel mai bine studiat este virusul care infectează specia Penicillium chrysogenum, care se prezintă sub forma unor mici particule poliedrice cu Ø de 33-41 nm. Genomul este reprezentat de o moleculă de ARN d.c. 


La fungi virusurile sunt în general latente, celulele se dezvoltă mai lent, dar nu lizează constant. Micovirusurile au fost evidenţiate şi în sporii fungilor. 


Transmiterea micovirusurilor în general se face în urma plasmogamiei (heterocarioza). 


Rolul bacteriofagilor în sol


Coloniile de bacterii cultivate pe medii artificiale în zonele unde sunt atacate de bacteriofagi apar ca nişte zone clare "plaje" de liză, iar în suspensii bacteriene atacul fagilor produce limpezirea mediului datorită lizei bacteriilor parazitate care dispar. 


Din astfel de suspensii de bacterii lizate se pot obţine prin ultra filtrare suspensii de bacteriofagi. O proprietate deosebită a unor tulpini de fagi, este capacitatea de a trăi în unele celule bacteriene fără a provoca moartea acestora, dar eliberând în afară noi particule virale. Astfel de fagi sunt denumiţi "bacteriofagi temperaţi", iar celulele bacteriene ce-l găzduiesc se numesc "celule lizogene". 


Importanţa bacteriofagilor din sol constă în faptul  că influenţează ecologia bacteriilor gazdă, distrugând speciile de bacterii  "lizosensibile", modificând uneori echilibrul microbian. 


Răspândirea virusurilor din sol este influenţată de capacitatea humusului şi argilelor de a absorbi şi imobiliza particulele de virus. Se ştie în acest sens că solurile argiloase şi bogate în humus adsorb mai mult particulele de virus de  cât cele nisipoase. De aici rezultă şi posibilitatea răspândirii diferenţiate a unor boli virotice ale plantelor şi ai bacteriofagilor în natură. 


Importanţa agricolă a bacteriofagilor este puţin cunoscută încă. Existenţa bacteriofagilor a fost demonstrată încă din anul 1927 de către A. Grigne, fiind dovedită în solele cultivate cu plante leguminoase. Densitatea lor maximă este în zona rizosferică şi în nodozităţile mature sau la începutul îmbătrânirii. 


Răspândirea bacteriofagilor nu este influenţată prea mult de condiţiile din sol. Astfel au fost identificaţi în soluri cu pH între 5,2-9,3, cât şi în soluri care au suferit îngheţul iernii. 


2.3. BACTERIILE


Sunt organisme unicelulare cu o structură
complexă care au un metobolism propriu datorită unui aparat enzimatic complex ce le asigură desfăşurarea proceselor vitale. În linii generale bacteriile au o serie de caractere generale ce pot fi sistematizate astfel:


( Nucleul celulei bacteriene este de tip procariot, adică lipsit de membrană, iar afinităţile tinctoriale nu sunt deosebite faţă de citoplasmă. 


( Bacteriile au un polimorfism accentuat, putând îmbrăca mai multe aspecte morfologice ca forme sferice, cilindrice, spiralate sau helicoidale, filamentoase şi pătrate. 


( Mişcarea la speciile mobile este asigurată de organite speciale, numite cili sau flageli. 


( Bacteriile sunt lipsite de clorofilă, dar unele grupe au pigmenţi sintetizanţi şi ca atare pot folosi energia luminoasă. 


( Altele îşi procură energia necesară sintezelor celulare şi altor manifestări vitale, dezintegrând diverse substanţe chimice prin intermediul proceselor fermentative, fiind din acest punct de vedere, organisme chimiosintetizante (Chemotrofe). 


( Se înmulţesc prin aciziparitate, dar se cunosc la unele grupe şi forme de conjugare de tip parasexuat, cu formare de celule sexuate de sens diferit; forma de sciziparitate rămâne însă forma esenţială de reproducere. 


( Bacteriile pot forma spori, ce constituie un mijloc de conservare a speciei, la unele grupe. 


Morfologia bacteriilor


Din punct de vedere al formei exterioare se disting cinci tipuri de bază, după cum urmează:


- bacterii sferice denumite coci, cu genul principal Coccus; 


- bacterii cilindrice sub formă de bastonaş drept sau uşor curbat din care face parte genul Bacillus;


- bacterii spiralate sau elicoidale, în care se cuprind trei categorii de germeni şi anume: vibrionii, spirilii şi spirocheta;


- bacterii filamentoase, cu celule alungite în care se cuprind actinomicetele;


- bacterii pătrate, sunt foarte rare, întâlnite în apele saline. 


După forma celulelor şi modul de grupare în urma procesului de diviziune, bacteriile se împart în următoarele tipuri şi subtipuri morfologice:


Bacteriile sferice sau cocii, au formă sferică, ovoidală, sau elipsoidală, cu cele două diametre aproximativ egale. În funcţie de poziţia celulelor fiice după diviziune, cocii prezintă următoarele moduri de grupare: 


Cocul simplu, izolat, la care celulele rămân independente după diviziune (ex. Micrococcus ureae). 


Diplococul, la care diviziunea se face după planuri succesive paralele, celulele rezultate rămânând grupate câte două (ex. Diplococcus pneumoniae). 


Streptococul, la care diviziunea se face după planuri succesive paralele, iar celulele rezultate formează lanţuri de lungimi variabile (ex. Streptococcus lactis).


Tetracocul, la care planurile de diviziune sunt perpendiculare unele faţă de altele, iar celulele rezultate sunt dispuse câte 4 la un loc (ex. genul Gafkia). 


Sarcina, la care planurile de diviziune sunt orientate după cele trei direcţii ale spaţiului şi reciproc perpendiculare unul pe altul, rezultând o grupare de celule sub formă de cub (ex. Sporosarcina ureae). 


Stafilococul, la care planurile succesive de diviziune
 sunt dispuse în mai multe direcţii, iar celulele rezultate se grupează ca un ciorchine (ex. Staphyllococcus aureus. 


Bacteriile cilindrice, cunoscute sub denumirea de bacili au formă de bastonaşe, cu raportul între cele două axe foarte diferit, de la forme cu aspect filamentoase, până la unele cu aspect aproape sferic. Unele dintre bacteriile cilindrice au proprietatea de a forma spori. 


Bacteriile spiralate, sunt elicoidale cuprind trei subtipuri morfologice:


Vibrionul, în formă curbată, cu un singur tur de spiră. 


Spirilul, în formă de spirală cu mai multe ture de spiră, rigide ca un baston.


Spirocheta, sub formă de spirală cu mai multe ture de spiră dar flexibile, care se poate strânge şi relaxa. 


Bacteriile filamentoase, au ca prototip actinomicetele, microorganisme cu asemănări morfologice cu fungii, cu particularitatea de a forma hife, cu tendinţă de ramificare, de unde şi aspectul lor de miceliu. 


În unele cazuri, spre exemplu la Sphaerotilus nutans aspectul filamentos este determinat de aşezarea celulelor individuale în lanţuri de celule reunite printr-o teacă delicată, cu perete neted. 


Bacteriile pătrate, evidenţiate în apa hipersalină din peninsula Sinai, au forma unor pătrate cu latura de 1,5-11 (m şi o grosime de 0,1 (m. Formează placarde de 8-16 celule pătrate rezultate în urma diviziunii. 


Structura celulei bacteriene


Celula bacteriană este o entitate morfologică şi funcţională echivalentă cu celulele organismelor superioare, cu o structură complexă formată din următoarele componente, de la exterior către interior, luând ca reper peretele celular:


(  Structură extraparietală formată din: capsulă; cilii sau flagelii; aparatul fimbrial şi pilii de sex. 


(   Peretele celular.


( Structura intraparietală compusă din: membrana citoplasmatică, mezozomii, citoplasmă, aparatul nuclear, incluziunile, ribozomii, vacuolele, sporul bacterian.


Capsula este o secreţie care apare la unele bacterii, ce se fixează la exteriorul celulei şi constituie un înveliş în jurul acesteia. In funcţie de raportul faţă de celula bacteriană capsula este de mai multe feluri:


( microcapsula, cu grosimea fină de 0,2 (m, ce se pune în evidenţă prin metode imunologice; 

(   capsula propriu-zisă, cu grosimea cuprinsă între 0,2-2 (m;


( stratul mucos caracterizat prin prezenţa unei mase amorfe neorganizate în jurul celulei;


( zooglea  ce se prezintă ca un strat mucos neorganizat care înglobează mai multe celule microbiene. 


Compoziţia chimică a capsulei diferă în funcţie de specia bacteriană la care apare şi de condiţiile de mediu, fiind formată din 98 % apă, alţi constituienţi ca polizaharidele şi polipeptide. 


Funcţiile biologice ale capsulei sunt următoarele:


- funcţia de protecţie împotriva fagocitelor la bacteriile patogene;


- funcţia de virulenţă;


- funcţia de protecţie împotriva desicaţiei. 


Cilii sau flagelii


Cilii sau flagelii sunt formaţiuni filamentoase, cilindrice, lungi, subţiri, situate la suprafaţa celulei bacteriene şi reprezintă organite de mişcare ale acesteia. Prezenţa cililor este caracteristică numai anumitor specii de bacterii, mobile. 


Numărul cililor este variabil, funcţie de specie, de la unu până la o sută. 


În funcţie de inserţia pe corpul bacteriei cilii pot avea următoarele poziţii:


- monotrihă, un cil la un singur pol;


- amfitrichă, cu câte un cil la ambii poli ai celulei;


- peritrichă, cu cili dispuşi în jurul bacteriei; 


- lophotrichă, cu cili dispuşi la un pol sub formă de mănunchi.


Cilii sunt organite lungi de 16-18 (m şi subţiri, cu diametrul de 0,01-0,02 (m pe toată lungimea, de obicei ondulaţi. Implantarea lor se face în citoplasmă printr-un corp bazal situat între peretele celular şi membrana citoplasmatică. 


La bacteriile Gram-pozitive corpusculul bazal este format din două discuri (inele), angrenate împreună sub forma butonilor de manşetă. 


Lungimea cililor depăşeşte pe cea a celulei, în mod excepţional până la de 10 ori. Cu ajutorul cililor, bacteriile se pot deplasa linear sau se pot rostogoli. Viteza de înaintare este mare,  parcurgând într-o secundă o distanţă de la 10 până la 40 ori mai mare decat diametrul longitudinal al bacteriei. 


Aparatul fimbrial. Fimbriile sunt formaţiuni filamentoase prezente pe suprafaţa bacteriilor imobile sau mobile, în număr mare, de ordinul sutelor (100-400). Ele au o poziţie radială şi sunt mai scurte ca cilii; nu servesc la mişcare ci au rol de fixare pe diferite substrate solide sau pe hematii, pe care le aglutinează. 


Fimbriile sunt de natură intracelulară deoarece după îndepărtarea peretelui celular, rămân fixate pe protoplaşti. 


Pilii sunt, după Ottow, apendice filamentoase care au un canal prin care se face transferul cromozomului bacterian de la celula masculă (F+) la celula femelă (F-), fiind denumite şi "pili de sex". 


Peretele celular


Este invizibil sau foarte greu vizibil la microscopul fotonic şi reprezintă aproximativ 20 % din greutatea uscată a celulei şi 25 % din volumul ei. 


Peretele celular are rol: 


- de susţinere mecanică;


- asigură individualitatea morfologică;


- oferă protecţie faţă de şocul osmotic;


- participă la procesul de diviziune celulară;


- conţine receptori de virus;


- mediază schimbul de substanţe cu mediu. 


Peretele celular este absent la micoplasmatale. 


Coloraţia Gram permite clasificarea bacteriilor  după peretele celular în două mari categorii: Gram+ (violet) şi Gram- (roşu). Între cele două categorii există diferenţe mari de compoziţie chimică şi anume:


1. Peptidoglicanul (mureina) este prezent la majoritatea bacteriilor, fiind de mai multe tipuri moleculare: 80-90 % laG+; 10-20 % la G-.


2. Acizii teichonici sunt foarte abundenţi la bacteriile Gram+. 


3. Acizii lipoteichonici sunt întâlniţi la bacteriile Gram+ asociaţi la membrana citoplasmatică dar se găsesc şi în peretele celular. 


4. Acizii teichuronici sunt caracteristici bacteriilor Gram+.


5. Lipopoliozidele caracterizează bacteriile Gram- şi sunt responsabile de primul control al permeabilităţii celulare. Bacteriile Gram- sunt în general mai rezistente la inhibitori (peniciline, coloranţi) decât cele Gram+. 


6. Acizii graşi se găsesc sub forma unor lanţuri lungi la nivelul peretelui celular la actinomicete şi la bacteriile coryneforme. 


Membrana citoplasmatică, acoperă citoplasma bacteriilor şi o separă de faţa internă a peretelui celular. Are o grosime de 7,5 nm şi este constituită din două straturi fosfolipidice. 


Analiza chimică a membranei evidenţiază trei tipuri de molecule:  lipide, proteine şi glucide. Proteinele reprezintă peste 50 % din total. 


Membrana citoplasmatică este o barieră osmotică de permeabilitate care reglează pătrunderea în celulă şi eliminarea selectivă a diferitelor substanţe. 


Ea menţine în celulă o concentraţie ridicată de macromolecule, molecule mici şi chiar ioni împedicându-le difuzarea în mediu deşi concentraţia extracelulară este mai mică. Conţine permeazele care asigură transportul activ în interiorul celulei a unor substanţe organice polare din mediu. 


Membrana citoplasmatică are rol în creşterea şi diviziunea celulară; la nivelul său ia naştere semnalul care declanşează iniţierea replicării cromozomului bacterian. 


În sfârşit, membrana citoplasmatică este suportul enzimelor care participă la sinteza ATP (la eucariote aceste enzime se află în mitocondrii). 


Mezozomii sunt formaţiuni care derivă din membrana citoplasmatică sub forma unor invaginări, legate de ADN celular. Aceste organite celulare joacă un rol important în diviziunea nucleului şi în formarea septului care separă cele două celule fiice. 


La bacteriile purpurii mezozomii conţin pigmenţi clorofilieni.  


La bacteriile fixatoare de N2, nitrogenaza care este inhibată de O2, este protejată de mezozomi. 


La bacteriile nitrificatoare numeroasele invaginări ale membranei citoplasmatice măresc suprafaţa de schimb enzimatic. 


Citoplasma, este un sistem coloidal constituit din săruri minerale, compuşi solubili de natură lipoproteică, nucleoproteine, lipide şi apă. Are un pH cuprins între 7-7,2. 


Citoplasma poate fi caracterizată ca un complex de stări fizice într-o continuă transformare, în funcţie de starea fiziologică şi vârsta celulei. 


Ribozomii sunt formaţiuni citoplasmatice, sferice. O celulă bacteriană conţine în medie 18.000 ribozomi de tip 70 S, cu un diametru de 10-30 nm. Fiecare ribozom se disociază în două subunităţi, 30 S şi 50 S. Fiecare subunitate 50 S este legată de o subunitate 30 S prin intermediul legăturilor ARN - proteină şi proteină-proteină. 


Ribozomii 70 S joacă un rol precis în cursul traducerii lanţurilor de ARN în proteine. 


Materialul nuclear ("nucleul") este constituit dintr-un cromozom format de o buclă de ADN aflat în suspensie, în citoplasmă. Lungimea acestuia este mare, ajungând la Escherichia  coli la 1 mm, ceea ce implică o răsucire foarte accentuată. 


Plasmidele sunt considerate material genetic extracromozomial, fiind independente de nucleu. 

Plasmidele nu sunt indispensabile pentru viaţa celulară dar pot aduce un avantaj selectiv. Ele poartă informaţia pentru degradarea unor substraturi şi pentru rezistenţa la antibiotice. 

Replicarea plasmidelor se produce în două momente diferite: atunci când celula se divide şi atunci când se produce procesul de conjugare. 

Bacteriile pot conţine mai multe plasmide. Escherichia coli, de exemplu, posedă pe cromozom 1 sau 2 plasmide conjugate şi 10-15 plasmide neconjugate. 

Vacuolele sunt formaţiuni sferice care apar în citoplasmă în faza de creştere activă a celulelor bacteriene. În interiorul lor se găseşte apă sau gaz. 

Cele cu apă au rol în menţinerea presiunii osmotice în raport cu mediul extern, iar cele cu gaz au rol de flotaţie. 

Incluziunile sunt formaţiuni inerte care apar în citoplasmă la sfârşitul periodei exponenţiale de creştere a celulei. Ele pot fi formate din glicogen, amidon, carbonat de calciu şi fosfat anorganic. 

Sporul bacterian este o formaţiune care derivă din celula vegetativă a bacteriilor, în anumite condiţii de viaţă. Sporul este o formă de conservare a speciei la condiţiile nefavorabile de mediu şi concentrează într-un volum redus toate componentele esenţiale ale celulei din care provine.

Formă sporului poate fi sferică sau ovală. 

Dispunere sporului în celula vegetativă poate fi centrală, subterminală, terminală sau laterală. 

După modul de formare, structură şi rezistenţă la factorii de mediu, sporul bacterian poate fi de mai multe tipuri:

1. Endosporul (sporul propriu-zis) apare în interiorul unei celule vegetative numită "sporangiu" şi prezintă o mare rezistenţă la condiţiile nefavorabile de mediu, în special la variaţiile temperaturii. O celulă vegetativă poate forma un singur endospor.

Bacteriile susceptibile de a produce endospori aparţin genurilor: Bacillus, Clostridium, Desulfatomaculum, Sporosarcina, Sporolactobacillus, Thermoactinomyces. 

2. Artrosporii se formează prin fragmentarea unor celule vegetative. Au o formă neregulată şi o rezistenţă intermediară între cea a endosporului şi celula vegetativă. Artrosporii sunt caracteristici bacteriilor actinomicete. 

3. Chiştii sunt stadii de repaus sau supravieţuire, formate ca răspuns la modificările  de mediu şi provin din transformarea unei celule vegetative, prin îngroşarea pereţilor şi acumularea de material de rezervă. Au o rezistenţă mai mică decât endosporul şi nu sunt termorezistenţi. 

4. Gonidia apare endocelular prin condensarea şi fragmentarea protoplasmei unei celule vegetative numită gonidangiu. În interiorul unei celule  apar de regulă mai multe gonidii care sunt eliberate în mediu prin ruperea peretelui gonidangiului. Principala lor funcţie priveşte capacitatea de reproducere, neavând rezistenţa caracteristică sporului. 

Compoziţia chimică a bacteriilor

Compoziţia chimică a celulei bacteriene nu diferă prea mult de cea a celorlalte organisme vii. Ea conţine cca. 600 molecule diferite, organice şi anorganice. 

Apa este mediul biogen esenţial şi reprezintă 78 % din greutatea medie a celulei bacteriene. Se găseşte sub formă de apă liberă sau legată de diferite componente celulare. Apa îndeplineşte numeroase funcţii:

- este solvent al compuşilor hidrosolubili; 

- este mediu de dispersie pentru constituienţii chimici insolubili în apă; 

- condiţionează activitatea enzimelor;

- asigură transportul elementelor de metabolism. 

Sărurile minerale reprezintă 2-20 % din greutatea uscată a bacteriilor şi sunt reprezentate de principalele elemente. Cel mai bine este reprezentat fosforul (( 45 %). Substanţele minerale au rol în:

- reglarea presiunii osmotice;

- activează unele sisteme enzimatice;

- reglează pH-ul;

- influenţează permeabilitatea peretelui celular;

- intră în compoziţia unor constituienţi celulari. 

Acizii nucleici. ADN se găseşte sub forma unei singure molecule circulare, dublu helicale.  Reprezintă 1/5 din conţinutul celular. 

ARN reprezintă cca 17 % din greutatea uscată a celulei bacteriene şi se găseşte localizat în citoplasmă sub trei forme:  ARN m, ARN t, ARN r. 

Proteinele reprezintă cca 60 % din greutatea uscată a bacteriilor şi se găsesc sub formă de holoproteine şi heteroproteine. 

Proteinele au rol structural iar unele îndeplinesc funcţia de enzime. 

Glucidele reprezintă 4-25 % din greutatea uscată a celulei bacteriene şi se găsesc sub formă de glucide simple (mono şi dizaharide) şi polizaharide. 

Glucidele simple participă la metabolismul bacterian iar polizaharidele au rol structural, energetic sau de material de rezervă. 


Lipidele se găsesc în proporţie  de 1-20 %, din greutatea uscată a bacteriilor, iar această variaţie este specifică depinzând de vârsta celulei şi compoziţia mediului de cultură. Lipidele se găsesc în membrana citoplasmatică şi sub formă de granule intracitoplasmatice. 


Pigmenţii sunt substanţe colorate care se găsesc în citoplasma bacteriilor cromogene. După localizarea pigmenţilor faţă de celulă, bacteriile se împart în două categorii: 


- bacterii cromopare, la care pigmentul este eliminat în mediul pe care îl colorează (Ex. Pseudomonas fluorescens);


- bacterii  cromofore, la care pigmentul rămâne localizat în celula bacteriană (Ex. Staphylococcus aureus). 


Pigmenţii pot fi de mai multe tipuri, după compoziţia chimică: bacterioclorofite, pigmenţi carotenoizi (roşii, galbeni, portocalii), antocianici, pigmenţi melanici (brun sau negru). 


Pigmenţii pot avea rol în fotosinteză, rol antibiotic, de protecţie împotriva radiaţiilor luminoase şi ultraviolete, rol de vitamine. 


Enzimele bacteriene constituie o grupă de proteine cu importanţă biologică deosebită, de catalizatori ai celulei vii, fiind solubile în apă, termolabile, criolabile şi sensibile la acţiunea radiaţiei ultraviolete.  


După substratul asupra căruia acţionează enzimele se clasifică în: 


- exoenzime care sunt eliberate în mediul înconjurător acţionând asupra unui substrat din afara celulei; ele sunt angrenate în procesele de catabolism;


- endoenzime sunt secretate intracelular şi participă la reacţiile de sinteză (anabolism). 


După viteza de acţiune enzimele pot fi de două categorii: 


- enzime constitutive, care sunt preexistente şi care acţionează rapid asupra unui substrat. Sunt sintetizate în tot cursul vieţii bacteriei;


- enzime adaptive, care acţionează lent, deoarece celula trebuie să se adapteze la substrat, apariţia enzimelor fiind legată de mediu. 


Creşterea şi multiplicarea bacteriilor


Ciclul de dezvoltare al bacteriilor se compune din două faze: creşterea şi multiplicare. 


Prin creştere se înţelege procesul de neoformare, în condiţii favorabile, în protoplasma bacteriei, a substanţei de constituţie. Această creştere se continuă până la atingerea unei limite, când survine diviziunea celulară.


Prin multiplicare se înţelege sporirea numărului de indivizi, care  se face prin diviziune celulară. 


Diviziunea celulară poate fi:


- izomorfă, când celulele fiice rezultate  sunt egale;


- heteromorfe, când celulele fiice rezultate  nu sunt egale;


În afara diviziunii celulare, multiplicare se mai poate realiza prin:


- fragmentarea conţinutului celular  în mai multe elemente;


- prin înmugurire. 


Evoluţia unei culturi bacteriene


În urma studierii multiplicării bacteriilor  pe medii artificiale, s-a constatat că acest  proces se realizează în mai multe faze succesive:


1. Faza de lag  sau (creştere zero), este cuprinsă între momentul însămânţării bacteriilor şi momentul începerii multiplicării, când numărul bacteriilor din inocul nu creşte, iar cultura nu este vizibilă macroscopic. Această fază durează aproximativ 2 ore şi este o etapă de adaptare la noile condiţii de cultură. 


2. Faza de accelerare a ritmului de creştere, care corespunde începerii multiplicării, a cărei viteză creşte progresiv şi în care celulele sunt tinere. 


3. Faza exponenţială sau de multiplicare logaritmică, în care procesul se accentuează în progresie geometrică, iar durata unei generaţii este minimă.

Creşterea exponenţială a unui organism unicelular ce realizează
o generaţie la 20 minute (după Stanier, 1966)

	Timpul (minute)
	Număr de diviziuni
	Număr de organisme exprimat în:

	
	
	nr.aritmetic
	log2
	log10

	0
	0
	1
	0
	0,000

	20
	1
	2
	1
	0,301

	40
	2
	4
	2
	0,602

	60
	3
	8
	3
	0,903

	80
	4
	16
	4
	1,204

	100
	5
	32
	5
	1,505

	120
	6
	64
	6
	1,806

	140
	7
	128
	7
	2,107

	160
	8
	256
	8
	2,408

	180
	9
	512
	9
	2,708

	200
	10
	1024
	10
	3,010



4. Faza încetinirii ritmului de creşterem când rata multiplicării începe să scadă progresiv. 


5. Faza staţionară, cu ritm de creştere zero, care se caracterizează prin faptul că numărul celulelor rămâne constant din cauza echilibrului ce se stabileşte între numărul celulelor ce mor şi a celor ce apar în urma unei diviziuni foarte lente. Această fază corespunde celulelor mature. 


6. Faza iniţială de declin, în care numărul celulelor viabile scade progresiv, prin moartea unora dintre ele. Această fază corespunde celulelor bătrâne, cu forme de involuţie, când apar numeroşi spori. 


7. Faza intermediară de declin în care numărul celulelor continuă să scadă, cu un ritm de dispariţie constant. 


8. Faza finală de declin încheie evoluţia unei culturi prin moartea în ritm lent a celulelor până la sterilizarea completă a culturii. 


Oprirea multiplicării bacteriilor şi în cele din urmă moartea lor se datoreşte unei serii de factori ca:


- lipsa substanţelor nutritive esenţiale din mediul nutritiv;


- competiţia pentru O2 sau activitatea slabă a substanţelor folosite pentru procesele respiratorii;


- modificările fizico-chimice ale mediului de cultură (acumulare de acizi, alcooli etc.);


- acumularea produşilor de catabolism şi a toxinelor în concentraţii incompatibile cu viaţa celulelor. 


Nutriţia bacteriilor


Bacteriile pot folosi pentru manifestările lor vitale, fie energia radiantă luminoasă în cazul celor capabile de fotosinteză, fie energia eliberată prin reacţii chimice oxidative, la întuneric, în cazul celor chimiotrofe. 


După sursa de energie bacteriile pot fi clasificate astfel:


- fototrofe (fotosintetizante) a căror sursă primară de energie este lumina;


- chemotrofe (chimiosintetizante) a căror sursă de energie este obţinută la întuneric în urma reacţiei de oxido-reducere a unor substanţe organice sau anorganice. 


- paratrofe la care creşterea este dependentă de energia furnizată de celula parazitată. 

În funcţie de capacitatea de sinteză a metaboliţilor esenţiali, bacteriile prezintă următoarele tipuri de nutriţie: 


- Autotrofia, corespunde capacităţii de sinteză a tuturor constituienţilor celulari prin mijloace proprii, pornind de la surse simple anorganice de C şi N ca: CO2, NH3, NO2-, NO3-.


- Heterotrofia, implică incapacitatea de sinteză  a unor metaboliţi esenţiali şi de aceea este nevoie de prezenţa substanţelor organice ca sursă de C sau N. Bacteriile care folosesc o sursă organică de carbon sunt denumite bacterii de fermentaţie iar cele care utilizează o sursă organică de azot mai sunt denumite bacterii de putrefacţie. 


În concluzie, autotrofele prin sintezele lor generează substanţa organică plecând de la compuşi minerali simpli, pe când heterotrofele nu-şi pot realiza sintezele proprii decât dacă dispun  de substanţe organice pe care le descompun până la produşi mai simpli şi pe care îi utilizează în metabolismul lor. 


Respiraţia microorganismelor


După exigenţele faţă de oxigenul molecular, microorganismele se grupează în patru tipuri respiratorii:


1. Microorganisme strict (obligatoriu) aerobe care folosesc O2 ca acceptor final de H, având nevoie de prezenţa continuă a oxigenului atmosferic. 


2. Microorganisme strict (obligatoriu) anaerobe, care nu se pot dezvolta în prezenţa oxigenului molecular, putând fi cultivate numai pe medii sărăcite în O2. Ele nu dispun de enzimele respiratorii din categoria citocromilor. 


Anaerobioza lor strictă constă în faptul că, în prezenţa O2, care se comportă ca acceptor final de H, se formează peroxidul de hidrogen, care este toxic şi nu apă. 


3. Microorganisme facultativ anaerobe, care sunt capabile să-şi orienteze metabolismul spre respiraţie sau spre fermentaţie, în funcţie de disponibilităţile de O2 şi care au în mod obişnuit un metabolism anaerob fără a fi însă sensibile la prezenţa O2. 


Unele microorganisme de acest tip respirator (levurile) pot trece de la un metabolism aerob la unul anaerob, în funcţie de condiţiile de mediu. 


4. Microorganismele microaerofile, au nevoie de o concentraţie de O2 mai mică decât aceea din aerul atmosferic. Această particularitate se datorează sensibilităţii unora dintre enzimele lor la condiţiile de oxidare puternică. 

Grupe particulare de bacterii


Bacteriile glasogene


Apa chimică şi biologică, pură,  poate rămâne în stare lichidă până la -40oC. Supusă la temperaturi inferiore lui zero grade, ea nu îngheaţă decât în prezenţa nucleelor glasogene. Aceste nuclee pot fi reprezentate de particulele minerale care provoacă congelarea începând de la -10oC. La temperaturi situate  între -10oC şi zero, gheaţa nu se formează la plante decât în prezenţa bacteriilor specifice care, posedă în membrană, nucleele glasogene. 


Suşele bacteriene în cauză, aparţin speciilor Pseudomonas syringae şi Erwinia herbicola; ele pot fi saprofite (epifite) sau parazite pe organele plantelor în cauză (frunze, flori, fructe). Procentul de nuclee glasogene este  ridicat la Ps. syringae (60 %) şi mai mic la E. herbicola (1-5 %). Puterea glasogenă a bacteriilor se exprimă "in vitro" sau în "in vivo" pe organele plantelor. Pe de altă parte suşele inductoare de gheaţă se multiplică abundent pe organele necrozate prin îngheţ, ceea ce le oferă un avantaj selectiv considerabil. 


Când o suspensie de bacterii glasogene este pulverizată pe frunze, apar simptomele îngheţului cu ofilirea ireversibilă, dacă ele sunt plasate  (ţinute) 1 oră la -5oC, pe când plantele martor netratate cu bacterii rămân imune la toate alterările vizibile. 


La viţa de vie s-a observat o corelaţie ridicată între numărul de bacterii glasogene prezente pe muguri şi pierderile cauzate de frig la temperaturi apropiate de 0oC. Bacteriile glasogene care provoacă îngheţarea au fost observate la plante foarte diverse (pin, cireş, piersic, prun, cais, forsiţia, fasole, porumb, tomate, căpşun). 


Suşele bacteriene active, datorită capacităţii de a induce formarea gheţii, prezintă o genă specifică care codează o proteină foarte particulară în membrana lor. 


Proteina este formată din 1200 de aminocizi cu o structură repetitivă foarte accentuată. 


Compus din 1200 de aminoacizi, acest polipeptid comportă repetiţii în mai mult de 100 exemplare. Reducerea numărului de repetiţii în lanţul polipeptidic reduce activitatea glasogenă. 


Alte proteine care au o structură repetitivă sunt prezente de asemenea, în sângele a numeroase specii de animale din regiunile polare, unde ele au un efect antigel. 


Bacteriile glasogene joacă un rol important în practică deoarece provoacă îngheţarea în primăvară a numeroase plante, în special pomii fructiferi şi viţa de vie. Binenţeles că se încearcă stoparea acţiunii acestor bacterii pe diferite căi  (tratamente chimice cu antibiotice, pulverizări cu apă, fumigaţii, folosirea bacteriofagilor, a microorganismelor antagoniste, aplicarea de polimeri care limitează schimburile termice cu exteriorul etc.). 


În ultimii ani s-a obţinut prin inginerie genetică suşe neglasogene de Ps. syringae, care aplicate pe plante inhibă dezvoltarea speciilor glasogene


În sens pozitiv specia Ps. syringae glasogenă este utilizată pentru obţinerea zăpezii artificiale (Snow max). 


Micoplasmele


Micoplasmele reprezintă un grup particular de bacterii lipsite de perete celular, la care celula este delimitată de o membrană lipoproteică, cu o compoziţie chimică asemănătoare celulei animale. 


Sunt considerate cele mai mici organisme capabile de creştere autonomă pe medii acelulare. 


Micoplasmele sunt grupate în clasa Mollicutes (moli =  moale, pliabil şi cute = piele), cu două genuri: 


- Mycoplasma, a cărei creştere este dependentă de prezenţa sterolilor în mediu.


- Acholeplasma, care se dezvoltă independent de steroli. 


Morfologie. Datorită lipsei peretelui celular, micoplasmele au o plasticitate naturală foarte mare, fiind descrise mai multe tipuri morfologice ca: sferice-cocoidale, diplococi, filamentoase. 


Cu toate acestea, cultivate în condiţii de mediu bine definite, fiecare specie are o morfologie caracteristică, încât polimorfismul acestora nu trebuie confundat cu pleomorfismul care implică obligatoriu existenţa a mai mult de o formă celulară distinctă, în cursul vieţii unui organism. 


Micoplasmele sunt Gram-negative. Dimensiunile lor variază de la 125-250 nm la formele sferice, până la 150 (m  la cele filamentoase. 


Lipsa peretelui celular este răspunzătoare de instabilitatea morfologică şi de alte proprietăţi cum ar fi:


- sensibilitatea  osmotică;


- rezistenţa la antibioticele care acţionează asupra  sintezei peretelui celular (penicilina);


- tendinţa de pătrundere şi creştere în profunzimea mediilor;


- capacitatea de a traversa filtrele bacteriene. 


Multiplicarea micoplasmelor se poate realiza la aceeaşi specie prin diviziune, înmugurire şi fragmentarea filamentelor.  


În condiţii naturale micoplasmele sunt parazite, instalarea lor în diferite organisme fiind uşurată de natura chimică  a membranei  similară membranelor gazdei. 


Micoplasmele produc peste 40 de boli la plante dar şi la animale şi om. 


Actinomicetele


Actinomicetele constituie un grup mare de bacterii filamentoase, Gram pozitive,  caracterizate printr-o mare varietate morfologică.


Multă vreme actinomicetele au fost considerate ca făcând parte din categoria ciupercilor, deoarece au particularitatea de a forma hife (filmente) ramificate şi spori de diseminare. 


Morfologie. Majoritatea actinomicetelor au o formă alungită filamentoasă, cu tendinţă de ramificare, de unde şi aspectul lor de miceliu. Filamentele miceliene au un  Ø cuprins între 0,5-2 (m şi prezintă o structură de tip procariot, corespunzând unor celule foarte lungi, multinucleate, fără pereţi transversali. 


Pe  medii de cultură solide formează colonii dense cu aspect cartilaginos sau cretos, aderente la substrat. Pe aceste colonii se formează sporofori  cu spori. Sporoforii sunt diferiţi ca formă: spiralaţi, drepţi sau curbaţi. 


Sporii sunt de asemenea variaţi ca formă, fiind sferici ovali, alungiţi sau cilindrici. Suprafaţa sporilor este netedă sau prezintă diverse ornamentaţii.


Actinomicetele produc pigmenţi care dau miceliului aerian culori diferite (galben, portocaliu, roşu, violet până la albastru sau cenuşiu). La unele specii pigmenţii difuzează în mediu. 


Metabolism. O particularitate a fiziologiei actinomicetelor este modul lor de nutriţie omnivor, care le permite să se dezvolte pe substraturi organice dintre cele mai diferite. 


În condiţii naturale, pe resturi vegetale actinomicetele încep să se dezvolte numai după ce bacteriile şi ciupercile au încetat să se mai multiplice, atunci când toate substanţele uşor asimilabile din resturile vegetale au fost descompuse de predecesorii lor. 


Capacitatea lor de a degrada substanţele organice dintre cele mai complexe le conferă un rol important în natură, în special, în descompunerea substanţelor organice din nămoluri şi sol. În sol,  acestea participă la degradarea biologică şi mineralizarea substanţelor organice. 


Importanţa lor practică este legată în mod deosebit prin intermediul speciilor genului Streptomyces, de producere de substanţe antibiotice (până în prezent peste 500 de antibiotice distincte). 


Aproximativ 50 % din tulpinile izolate în natură produc antibiotice. 


Unele actinomicete produc boli la plante, animale şi om. 

Rolul bacteriilor în natură
Bacteriile care trăiesc în natură joacă un rol important în mineralizarea compuşilor organici, contribuind astfel la realizarea circuitului elementelor în natură (azotul, fosforul, potasiul, calciul, magneziul şi microelementele). 

Bacteriile contribuie şi la formarea substanţelor humice, îmbogăţind solul în materie organică. 

Prin unele substanţe bacteriene de natură mucilaginoasă cum sunt polizaharidele capsulare, acestea contribuie la agregarea particulelor de sol, deci la îmbunătăţirea structurii solului. 

Unele specii bacteriene au capacitatea de a produce antibiotice, care pot limita dezvoltarea unor grupe de microorganisme din sol, deci menţin sau schimbă echilibru biologic din sol. 

Unele grupe de bacterii trăiesc în simbioză cu plantele superioare producând nodozităţi şi realizează fixarea azotului atmosferic; altele activează în zona rădăcinii plantelor contribuind la dezvoltarea acestora şi la sporirea activităţii rizosferice. 

În medii specifice unele grupe de bacterii produc procese fermentative utile ca, fermentaţia amidonului, a pectinelor, fermentaţia lactică, butirică,  propionică etc. 

Alte grupe de bacterii au capacitatea de a secreta enzime extracelulare cu care lizează unele bacterii sau ciuperci. 

2.4. Cyanobacteriile 

       (algele albastre-verzi)

Sunt organisme procariote care folosesc apa ca donator de electroni şi în prezenţa luminii produc oxigen. Mecanismul lor fotosintetic este identic cu cel al algelor eucariote. 

Celulele prezintă un perete rigid, multistratificat, asemănător cu cel de la bacteriile Gram-negative. Peretele celular poate fi acoperit la exterior cu o teacă gelatinoasă sau fibroasă. Cele mai multe Cyanobacterii sunt mobile într-un anumit stadiu de dezvoltare, având o mobilitate de tip glisant, asemănându-se cu bacteriile filamentoase glisante de tip Beggiatoa. 

Pigmenţii fotosintetizanţi sunt reprezentaţi numai de clorofila "a" şi deficobiliproteine (alloficocyanina, ficocyanina şi uneori ficoeritrina). În citoplasmă se observă vacuole cu gaze ce au rol de flotaţie. 

Unele cyanobacterii sunt unicelulare, iar altele filamentoase, formând lanţuri mai lungi. 

Cyanobacteriile sunt strict fotoautotrofe şi nu se pot dezvolta numai în prezenţa substanţelor organice, nu au nevoie de vitamine ca factori de creştere, iar ca sursă de azot folosesc azotaţii, sărurile de amoniu, iar unele specii folosesc azotul molecular, fiind fixatoare de azot (Nostoc şi Anabaena). 

Sunt mult răspândite în sol, în apele dulci şi ape sărate din mări şi oceane. Sunt mai tolerante faţă de condiţiile extreme nefavorabile decât algele eucariote. 

Ele constituie primele organisme ce populează rocile dezagregate, participând la procesul de solificare şi favorizează dezvoltarea în masa lor mucilaginoasă a unor bacterii fixatoare de azot între care Azotobacter şi Clostridium. 

Dintre cyanobacterii mai răspândite în natură sunt genurile Gloeocapsa şi Chroococcus care sunt organisme unicelulare. Alte grupe sunt filamentoase ca, Oscillatoria şi Lyngbia. Genurile Nostoc şi Anabaena ce au capacitate de a fixa azotul molecular trăiesc în solurile umede din orezării, unde asigură N2 necesar plantelor. 

2.5. Protozoarele 

Sunt organisme unicelulare la care se cunoaşte un anumit ciclu evolutiv şi care reprezintă vieţuitoare complete şi independente, fiind cuprinse în încrengătura Protozoa, regn. Protista.. 

Celula unui protozor se compune din protoplasmă, în care se găsesc incluziunile granulare, condriozomii, precum şi diferite substanţe de rezervă. De asemenea, se găsesc unul sau mai mulţi nuclei cu forme şi structuri diferite.

Ca substanţe de rezervă în celulele de protozoare s-au descoperit; amidonul, glicogenul, leucozina, grăsimi şi substanţe proteice de rezervă cum este volutina. 

Înmulţirea protozoarelor se face pe cale asexuată prin împărţirea celulei în două părţi aproape egale,  în urma cărui proces apar două celule fiice. Înmulţirea sexuată are loc după mai multe diviziuni simple, prin conjugare între gameţi. În urma contopirii gameţilor iau naştere zigoţii care în condiţii neprielnice se transformă în zigochişti sau chişti de repaus care au o mare rezistenţă la temperaturi nefavorabile, concentraţii mari de săruri solubile, uscăciune sau acumulare în mediul ambiant a unor factori nocivi. La revenirea condiţiilor favorabile, din zigochişti apar indivizi obişnuiţi. 

În sol sunt răspândite protozoare din următoarele clase: Rhizopoda, Sarcodina, Mastigophora (Flagelata) şi Infusoria (Cilliata). 

Din clasa Sarcodina cele mai răspândite genuri sunt:  Negleria, Amoeba. 

Clasa  Mastigophora (Flagelata) are în sol forme autotrofe cât şi heterotrofe. Cele autotrofe posedă în celule cromatofori. Ca reprezentanţi avem genurile Bodo, Euglena. 

Clasa Infusoria (Ciliata) cuprinde protozoare care se mişcă cu  ajutorul a numeroşi cili care sunt excrescenţe protoplasmatice. Din acest grup ca reprezentanţi cităm: Paramoecium, Balantiophorus şi Colpoda. 

Rolul protozoarelor în sol este secundar faţă de cel al bacteriilor şi ciupercilor. Ele sunt în majoritate prădători ce se hrănesc cu bacterii şi se găsesc în sol între 10.000 până la câteva sute de exemplare la grmul de sol. Ca microprădători protozoarele contribuie la diminuarea numărului de bacterii în sol. 

În acelaşi timp s-a constatat că prin moartea lor protozoarele pun la dispoziţia microorganismelor surse nutritive care stimulează creşterea numărului acestora în sol. 

În unele experienţe cu Azotobacter în culturile la care s-au adăugat protozoare (Colpidium colpoda), s-a fixat mai mult azot decât la culturile martor. 

Se trage de aici concluzia că protozoarele fagocitând bacteriile, formează colonia să producă mai multe celule tinere care sunt mai active în fixarea azotului molecular. Pe de altă parte se presupune că protozoarele ar elimina în mediu de cultură unele substanţe stimulatoare pentru dezvoltarea bacteriilor. 

După alţi autori în afară de acţiunea indirectă asupra biologiei solului, protozoarele ar contribui şi la formarea humusului. 

2.6. Ciupercile

Ciupercile reprezintă un grup numeros la care se cunosc cca. 100.000 de specii, fiind cuprinse în regnul Fungi. 

De asemeni, ele constituie o componentă importantă a microflorei solului la care s-au identificat peste 170 de genuri şi peste 800 de specii. Frecvenţa lor în sol variază între 8.000 şi 1.000.000 de indivizi pe gramul de sol. 

Ciupercile au un rol important în natură participând în descompunerea substanţelor organice; formează asociaţii sub formă de micoriză cu rădăcinile plantelor; produc substanţe antibiotice participând în acest fel la antagonismul microbian şi la reglarea echilibrului biologic în sol. 

Morfologia ciupercilor

Aparatul vegetativ este un tal cu o constituţie variată iar, complexitatea acestuia creşte pe măsura evoluţiei filogenetice.  Astfel, la  ciupercile din subîncrengătura Mastigomycotina aparatul vegetativ este o celulă nudă - gimnoplast sau o asociere de gimnoplaşti ce formează un plasmodiu. 

La ciupercile din Zigomycotina aparatul vegetativ cu aspect filiform este un sifonoplast, neseptat, format din hife simple sau ramificate. 

La ciupercile din subîncrengătura Ascomycotina, Basidiomycotina şi Deuteromycotina, aparatul vegetativ poate fi unicelular, sub formă de dermatoplast ca la Saccharomycetaceae, iar la majoritatea este un tal filamentos pluricelular, format din hife septate. 

Talul ciupercilor poate fi filamentos la ciupercile microscopice, sau masiv la unele ciuperci din subîncrengătura Basidiomycotina, formând corpuri de fructificare de dimensiuni vizibile cu ochiul liber (carpofori).

Reproducerea ciupercilor

Ciupercile se pot reproduce pe mai multe căi şi anume:

- vegetativ, prin fragmente de tal sau prin înmugurire;

- asexuat, prin spori haploidali ce apar pe corpi de fructificare special formaţi pe miceliu;

- sexuat, prin unirea gameţilor care dau produşi de fecundaţie ce poartă denumiri diferite ca: zigoţi, asce şi bazidii. 

În urma procesului de reducere cromatică se revine la faza  asexuată reprezentată prin spori haploidali ce poartă denumirea de spori imobili, zoospori, ascospori sau bazidiospori, după gruparea sistematică din care ciupercile fac parte. 

Creşterea

Creşterea filamentelor miceliene este strict apicală comparativ cu creşterea intercalară cunoscută la alte organisme filamentoase. 

Apexul hifelor este bogat în vezicule ce conţin hidrolaze şi sintezaze, necesare creşterii în lungime. Acumularea apicală a veziculelor implică o circulaţie acropetală a conţinutului citoplasmatic, afluxul de elemente nutritive realizându-se din regiunile mature în zonele de creştere. 

Dacă veziculele purtătoare de enzime de creştere sunt prea numeroase, apar ramificaţii laterale la câţiva (m distanţă de apex.

La un moment dat apare o concurenţă trofică între axul principal şi ramificaţiile principale, secundare sau terţiare, dată în principal de conţinutul mai scăzut al mediului în elemente nutritive. 

Nutriţia. Ciupercile sunt organisme total lipsite de pigmenţi asimilatori, prezentând o nutriţie heterotrofă. 

După felul substratului folosit ciupercile se împart în:

- saprofite, care se dezvoltă numai pe substraturi organice în descompunere;

- facultativ parazite, sunt cele care în majoritatea timpului se dezvoltă pe substraturi în descompunere, dar în anumite condiţii se dezvoltă  şi parazit;

- facultativ saprofite, sunt ciupercile care în mod normal se dezvoltă ca parazite, dar într-o anumită perioadă a ciclului ontogenetic au o nutriţie saprofită;

- parazite, care se dezvoltă numai în ţesuturi vii, neputând fi cultivate pe medii artificiale.

Cerinţe faţă de mediu

Temperatura. Majoritatea ciupercilor sunt mezofile cu un optim de creştere situat între 25-35oC. Unele specii sunt termotolerante (20-50oC).

Temperatura maximă limită de dezvoltare este de 60-62oC. Ciupercile termofile joacă un rol important în procesele de degradare a  compostului. 

PH-ul. Majoritatea ciupercilor pot să se dezvolte într-o zonă de pH cuprins între 4,5-8. Optimul fiind situat între 5,5-7,5. 

Există specii de ciuperci acidofile cu creştere la un pH inferior lui 4,5 sau acido-tolerante. 

Aeraţia.Unele specii de ciuperci sunt microaerofile, altele sunt strict anaerobe, dar majoritatea sunt aerobe. 


Importanţa microbiologiei pentru producţia agricolă

Microbiologia solului se ocupă cu studiul microorganismelor ce populează solul, a activităţii lor biochimice şi fiziologice. Trebuie de precizat că numai microorganismele care îşi petrec în sol faza vegetativă de dezvoltare şi în condiţii favorabile exercită procese care influenţează particularităţile fiziochimice, biologice şi agricole ale solului, fac parte din sistemul biologic al solului şi sînt studiate de microbiologia solului. Alte microorganisme ce produc boli la om, animale sau plante, se consideră că sunt accidental întâlnite în sol şi ca atare, fac obiectul unui studiu al altor ramuri ale microbiologiei.

Microorganismele specifice solului aparţin la diferite grupe sistematice ca: bacterii, actinomicete, ciuperci, alge, protozoare şi virusuri; el influenţează starea solului care la un moment dat depinde de interrelaţiile biologice care se stabilesc între organismele aparţinând acestor grupe, precum şi între microorganisme pe de o parte şi componentele organice şi minerale ale solului, pe de altă parte.

Microbiologia solului studiază procesele microbiologice ce se desfăşoară în sol în scopul dirijării lor în sensul dorit de om pentru îmbunătăţirea calităţii solului şi a stării sale de fertilitate.

În ansamblu, microorganismele din sol le sînt specifice două categorii de procese biochimice cu consecinţe multilaterale de ordin fizico-chimic, biologic şi agricol:

- în primul rând sunt procesele de degradare (fermentaţiile, amonificarea, etc.) prin care se eliberează din materia organică substanţe minerale accesibile plantelor.

- în al doilea rând sunt procesele de sinteză, (fixarea azotului molecular şi humificarea), care creează în sol o rezervă de substanţe nutritive, mai cu seamă sub formă organică, ce influenţează simţitor starea fizico-chimică şi fertilitatea solului.

Cunoaşterea profundă a acestor procese şi dirijarea lor raţională poate contribui la îmbunătăţirea condiţiilor din sol şi deci la ridicarea producţiei agricole.

Studiul participării microorganismelor la procesele complexe din sol se axează în principal pe trei direcţii:

- cunoaşterea cât mai completă a stării biologice a solului pe toată adâncimea lui, prin studiul comparativ al frecvenţei şi activităţii microflorei generale şi grupelor fiziologice de microorganisme cu funcţii bine determinate (fixarea de azot molecular, nitrificarea, fermentarea celulozei, etc.) 

- studiul echilibrului dinamic care se stabileşte între grupele fiziologice de microorganisme, precum şi oscilaţiile pe care le suferă acest echilibru în procesul natural de formare a solului şi în cursul transformării acestuia sub influenţa diferiţilor factori legaţi de cultivare (prelucrarea solului, încorporarea de îngrăşăminte chimice sau organice).

- cunoaşterea biologiei solului sub dublu aspect, momentan şi evolutiv, care face posibilă compararea diferitelor orizonturi ale unui sol, compararea diferitelor tipuri de sol, constatarea unui eventual dezechilibru în sol, precum şi stabilirea raporturilor între microfloră şi starea de fertilitate.

Studiul microflorei solurilor se bazează pe cercetarea activităţii acesteia în ansamblu şi nu pe studiul microorganismelor izolate, în culturi pure. În acest sens S. N. Winogradschy arată că: „Metoda de analiză a activităţii reale a microorganismelor în natură trebuie să se bazeze nu pe cunoaşterea speciilor izolate în afara mediului natural, ci pe reacţiile întregii comunităţi microbiene în sânul acestui mediu. 

- Sarcina principală a microbiologiei solului constă în elucidarea laturii biologice a unor procese din sol, care ar putea fi studiate şi pe cale chimică, de exemplu dinamica compuşilor accesibili cu azot. Pătrunderea însă a mecanismelor biologice care determină această dinamică, permite atât cunoaşterea cât şi dirijarea proceselor, deoarece geneza şi proprietăţile solului, dinamica elementelor minerale accesibile plantelor sânt determinate de fenomene biologice.

Din această cauză microbiologia solului ocupă un rol important între ştiinţele care studiază solul, având sarcina de a stabili rolul componenţilor sistemului biologic al solului în evoluţia acestuia.

Microbiologia solului ca ştiinţă de sine stătătoare abordează dintr-un punct de vedere propriu şi prin metode specifice, fenomenele telurice, de unde rezultă o concepţie de ansamblu proprie, care influenţează celelalte ştiinţe ce se ocupă cu studiu solului ca: pedologia, agrochimia, agrotehnica şi altele.

1. SOLUL CA MEDIU DE EXISTENŢĂ PENTRU MICROORGANISME
Solul reprezintă stratul superficial afânat al litosferei care, îndelung şi continuu transformat prin acţiunea formaţiilor vegetale succesive, a agenţilor atmosferici şi a altor factori naturali, în condiţii caracteristice mediului geografic din care face parte, a acumulat treptat elementele însuşirii specifice numite fertilitate, devenind astfel capabil să întreţină viaţa plantelor superioare (Chiriţă).

Alcătuirea generală a solului. În alcătuirea solului intră trei părţi şi anume: partea solidă (minerală şi organică), partea lichidă sau soluţia solului şi partea gazoasă sau aerul din sol.

Partea minerală a solului deţine ponderea cea mai mare (90-95%), ea provenind din rocile pe care s-a format, prin transformarea acestora sub influenţa proceselor de dezagregare şi alterare.

Dezagregarea este fenomenul fizic de simplă mărunţire a rocilor sub influenţa variaţiilor termice, a apei, vântului şi organismelor. În urma procesului de dezagregare rezultă roci afânate, alcătuite din fragmente şi particule de diferite dimensiuni. Acest complex de dezagregare nu reprezintă încă solul, ci numai o fază premergătoare în formarea acestuia. Totuşi, rocile mărunţite posedă o însuşire nouă faţă de roca iniţială, dură masivă şi anume sunt afânate, ceea ce le face permeabile pentru aer şi apă.

Alterarea este procesul complex de modificare a mineralelor şi rocilor, care se manifestă printr-o serie de procese simple de hidratare, dizolvare, hidroliză, carbonare şi oxido-reducere. Rezultatul alterării constă în faptul că o parte din elementele minerale de nutriţie a plantelor trec în forme asimilabile simple, îndeosebi în săruri minerale. În acelaşi timp însă iau naştere şi compuşi minerali complecşi de natura celor care intră în alcătuirea argilelor (minerale argiloase).

Partea minerală a solului rezultă în urma proceselor de dezagregare şi în timpul solidificării propriu zise, fiind reprezentată în principal prin săruri (cloruri, sulfaţi, carbonaţi, azotaţi, fosfaţi, etc.), oxizi şi hidroxizi (fier, mangan, aluminiu, siliciu, etc.), minerale argiloase care formează argila din sol – principalul coloid mineral al solului, praf sub formă de particule cu diametru între 0,2 şi 0,002mm şi nisip cu particule cu diametru între 2 şi 0,2mm.

La unele soluri se pot adăuga şi fragmente cu diametru peste 2mm sub formă de pietriş, pietre, bolovani.

Partea organică a solului deţine un procent mai mic decât cea minerală, numai circa 5-10% în greutate, dar are o importanţă esenţială în formare, evoluţia şi proprietăţile solului. Aceasta este reprezentată prin resturile vegetale şi animale, netransformate, sau transformate sub acţiunea microorganismelor. Principalul constituent al părţii organice din sol îl formează humusul, materie organică coloid-dispersă, de culoare brună sau brună negricioasă.

Humusul este alcătuit din compuşi de resintetizare biochimică a produselor finale de descompunere a materiei organice, acizii humici, la care se pot adăuga produse intermediare de descompunere a materiei organice. Humusul, component specific al solului, format sub acţiunea microorganismelor asupra resturilor organice, constituie principala rezervă de substanţă nutritivă pentru plante; el determină cele mai importante proprietăţi ale solului. Ca o consecinţă a procesului de alterare a părţii minerale a solului şi de descompunere a materiei organice, se pun în libertate o serie de elemente ca: N,P, S, Mg, K, Ca, Fe, Al, Mn, Na, etc., din acestea o parte ajung în soluţia solului, unde sunt asimilate de către plante, iar o altă parte să fixează în sol prin fenomene de reţinere constituind un rezervor de elemente nutritive.

Partea lichidă sau soluţia solului este reprezentată prin apa din sol, în care se găsesc dizolvate substanţe minerale şi organice în stare de dispersie ionică, moleculară sau coloidală.

Importanţa fazei lichide a solului constă în aceea că ea conţine elemente nutritive în formă accesibilă plantelor şi microorganismelor, adică sub formă de săruri solubile care disociază în anioni şi cationi.

În urma proceselor de reţinere, pe suprafaţa particulelor coloidale ale fazei solide se creează o rezervă de elemente nutritive absorbite, care se eliberează în soluţie pe măsura consumării lor de către organismele vii. Cantitatea globală de săruri nutritive din soluţia solului este în general, suficientă pentru satisfacerea cerinţelor trofice ale plantelor superioare şi ale microorganismelor de 1,1-2,5 grame la litru.

Din punct de vedere calitativ se poate constata în soluţia solului, existenţa pe lângă foarte numeroasele elemente minerale şi a microelementelor necesare în cantităţi extrem de mici ca: Br, Li, I, Co, Ni, Cr, Pb, V, Zn, Cu, Ag, Au.

Compoziţia soluţiei solului este valabilă depinzând de condiţiile climatice, de activitatea microorganismelor, etc. În ceea ce priveşte soluţia solului, pentru dezvoltarea microorganismelor, o importanţă deosebită o prezintă activitatea osmotică a fazei lichide. În general, presiunea osmotică de 3-6 atmosfere, după Mişustin, pe care o posedă celulele marii majorităţi a microorganismelor, este suficientă pentru dezvoltarea normală a acestora în soluri, funcţie de gradul de aprovizionare a acestora.

Astfel, în podzoluri presiunea osmotică este de 0,4-1,4 atmosfere, în cernoziomuri este de 2,5 atmosfere iar în solurile sărăturoase presiunea osmotică a fazei lichide ajunge la 12-15 atmosfere; aici se pot dezvolta numai microorganisme care au o presiune osmotică a celulelor între 12,5 şi 16 atmosfere.

Partea gazoasă a solului este reprezentată de aerul care ocupă spaţiile libere lăsate de către apă. Compoziţia aerului din sol se deosebeşte de cea a aerului atmosferic prin raportul cantitativ între gazele obţinute. Astfel, oxigenul se găseşte în cantitate mai mică decât în atmosferă, datorită faptului că este consumat în activitatea microorganismelor şi în respiraţia rădăcinilor plantelor superioare. De aceea procentul de oxigen în aerul solului scade faţă de circa 21% în atmosferă, la numai18-20%.

Procentul de CO2 în aerul din sol este de cel puţin 10 ori mai mare decât în aerul atmosferic (0,15-0,65% în sol, faţă de 0,03% în atmosferă), datorită eliberării lui sub acţiunea de descompunere exercitată de microorganisme asupra substanţelor organice.

Cantitatea de azot din aerul solului variază puţin de la 76-79%, faţă de aerul atmosferic unde este de 79%.

Consumul de azot molecular din aerul solului este foarte redus, el fiind folosit numai de către unele microorganisme azotofixatoare. În unele soluri, în special în cele mlăştinoase, în aerul solului se pot găsi şi produsele gazoase ale metabolismului bacterian ca: NH3, CH4, H2S, şi H.

Compoziţia aerului din sol nu diferă totuşi prea mult faţă de cea a aerului atmosferic, datorită schimbului permanent, care este în funcţie de permeabilitatea solului, aceasta din urmă fiind determinată de porozitatea necapilară a acestuia.

Reacţia solului

Dezvoltarea normală a microorganismului depinde nu numai de elementele chimice necesare desfăşurării normale a metabolismul acestora ci şi de unele condiţii fizico-chimice, dintre care cea mai importantă este reacţia solului.

Majoritatea microorganismelor se dezvoltă optim la un pH apropiat de neutru (pH = 7). Dar reacţia solului variază în funcţie de tipul de sol, de la pH = 4 în podzoluri-soluri acide până la pH = 9 în soloneţuri, care sunt soluri sărăturoase. Fiecare tip de sol are o reacţie caracteristică pe care şi-o menţine datorită capacităţii de tamponare determinată în principal de complexul coloidal al solului. În funcţie de reacţia şi tipul de sol, microorganismele se găsesc răspândite diferenţiat în funcţie de capacitatea lor de a rezista la reacţii extreme, foarte acide sau alcaline.

Formarea solului
Procesul de formare a solului începe imediat ce roca ia contact cu mediul extern, cu agenţii fizici şi chimici, precum şi cu acţiunea microorganismelor vii.

Caracteristica principală a solidificării constă în acumularea materiei organice şi a humusului, care determină capacitatea de reţinere a substanţelor nutritive. Elementele chimice eliberate în urma alterării, cu tendinţa de a fi spălate (levigate), spre structurile mai adânci ale rocii detagregate şi alterate. Pe de altă parte organismele vii – plantele superioare şi microorganismele se opun acestui proces, ducând la reţinerea şi chiar acumularea substanţelor minerale în partea superioară a solului sub formă de materie organică şi de humus.

În cursul solidificării, în esenţă se întâlnesc o serie de procese în urma cărora ia naştere solul ca sistem complex şi biologic în care se desfăşoară permanent fenomene contradictorii, de al căror echilibru depind proprietăţile solului.

Astfel, în toate solurile se desfăşoară procesul de alterare a unor minerale primare şi secundare concomitent cu formarea altor minerale secundare caracteristice; descompunerea resturilor vegetale şi animale paralel cu sinteza acizilor humici; levigarea substanţelor în paralel cu bioacumularea; procesul de acumulare a apei în sol şi pierderea ei prin evaporare şi prin transpiraţia plantelor;  absorbţia energiei solare ce duce la încălzirea solului, paralel cu iradierea şi deci pierderea acestei energii.

În felul acesta intervenţia organismelor vii asupra rocii dezagregate, marchează începutul procesului de solidificare şi aduce modificări importante în marele circuit geologic ce se desfăşoară în natură. Intervenţia organismelor face ca peste marele circuit geologic să se suprapună micul circuit biologic care este de sens contrar cu primul. Ca rezultat al acestui proces, descompunerile substanţelor organice şi minerale sunt însoţite de intense procese de sinteză organică, efectuate de organismele vii.

Astfel se acumulează diferitele elemente necesare nutriţiei plantelor şi în special, azotul, element important care lipseşte din rocile iniţiale.

Compoziţia chimică a solului
Raporturile între microorganisme şi sol sunt determinate de compoziţia chimică a acestuia în comparaţie cu aceea a litosferei, a rocilor de origine (tabelul 7).


Tabelul 7

Compoziţia chimică a litosferei în % până la

adâncimea de 10 m în unele soluri

	Denumirea

elementelor
	Litosferă
	Podzol
	Cernoziom

	
	Cantitatea în %

	Oxigen
	46,29
	-
	-

	Siliciu
	27,61
	69,7
	76,1

	Aluminiu
	7,81
	13,4
	15,2

	Fier
	5,40
	4,3
	5,6

	Calciu
	3,77
	0,7
	2,6

	Mangan
	2,68
	1,1
	2,2

	Sodiu
	2,36
	1,2
	1,3

	Potasiu
	2,40
	3,0
	3,3

	Hidrogen
	0,21
	-
	-

	Carbon
	0,22
	2,2
	4,6

	Fosfor
	0,10
	0,39
	1,10

	Magneziu
	0,08
	1,1
	2,2

	Sulf
	0,03
	-
	-

	Clor
	0,01
	-
	-


Comparând coloanele din tabel constatăm acumularea în soluri a unor elemente biogene esenţiale, cum sunt în primul rând carbonul (în litosferă 0,22% iar în soluri până la 45%), şi azotul (în litosferă inexistent, în soluri până la1,5%). De asemenea în solurile destinate agriculturii se acumulează cantităţi importante de Mg, P şi alte elemente chimice indispensabile vieţii şi care în litosferă există în cantităţi insuficiente.

Elementele chimice existente în sol se distribuie între cele trei părţi ale solului, solidă, lichidă şi gazoasă, care împreună constituie un sistem microeterogen, organomineral, polidispers, structurat şi poros.

Rolul microorganismelor în formare şi evoluţia materiei organice

Materia organică este reprezentată din resturile vegetale care se mineralizează de către microorganisme dar mai ales prin humus care este un complex de substanţe amorfe în stare coloidală, rezultat din transformări biochimice – descompuneri şi sinteze ale resturilor organice, vegetale şi animale sub acţiunea microflorei solului.

Substanţele organice vegetale şi animale ajunse în sol după moartea organismelor, nu sunt în întregime supuse degradării complete până la compuşii finali (CO2, H2O, NH3). O parte din ele sunt transformate în produşi noi, mai mult sau mai puţin rezistenţi la descompunerea de către microorganisme – substanţele humice. Acestea se acumulează în cantităţi mari ca rezerve, condiţionând proprietatea cea mai importantă a solului – fertilitatea. În felul acesta, pe lângă acţiunea lor de distrugere a substanţelor organice vegetale şi animale, microorganismele contribuie la formarea unor tipuri noi de substanţe organice. Datorită acestui fenomen, paralel cu dezagregarea enzimatică a substanţelor organice, microorganismele din sol efectuează sinteza unor compuşi noi care se acumulează temporar în sol, formând adevărate rezerve de C,N, P, S, K, etc. absolut necesare vieţii din sol.

Dar microorganismele solului participă nu numai la formarea substanţelor humice de rezervă, ci contribuie şi la descompunerea lor lentă, prin care se asigură plantelor elementele indispensabile pentru noile sinteze organice.

Teoria microbiologică a formării humusului

Procesele de dezagregare şi sinteză care au drept rezultat formarea complexelor humice se datorează acţiunii bacteriilor aerobe, anaerobe a actinomicetelor şi ciupercilor microscopice.

Bacteriile anaerobe acţionează asupra substanţelor organice aflate sub formă de mase dense în profunzimea solului. Procesul este inhibat în momentul când cantitatea de acid ulmic acumulat este atât de mare încât opreşte dezvoltarea microorganismelor respective şi este reluat după degradarea acestuia. În condiţii naturale, denaturarea acidului ulmic se produce după acţiunea frigului, iarna. Datorită acestui fapt, sinteza anaerobă a compuşilor humici are un caracter periodic, fiind mai activă primăvara şi vara şi scăzând în intensitate spre toamnă şi iarnă.

Acest proces reprezintă forma cea mai importantă de acumulare a substanţelor humice în natură.

Sinteza aerobă a substanţelor humice se realizează în stratele mai superficiale ale solului şi cu condiţia ca acumularea substanţelor organice vegetale să se fi făcut în masa afânată. Ea este efectuată de bacterii, în cazul resturilor de plante ierboase şi de ciupercile microscopice, atunci când substanţa organică provine din plante lemnoase. Rezultă în urma acestui proces acizi humici care nu omoară microorganismele deoarece sunt neutralizaţi de NH3 format în paralel.

Compoziţia chimică a humusului este variabilă şi heterogenă, neputând fi definită prin nici o formulă chimică; ea constă din acizi ulmici şi fulvici (70-80%) şi din reziduu insolubil (20-30%).

Conţinutul bogat în N al humusului, în jur de 5% cu raportul C : N = 10:1, denotă caracterul său de produs de sinteză. El conţine în special acid ulmic (acid hulmic brun) rezultat din acţiunea bacteriilor anaerobe, acid humic (acid humic negru) produs de ciuperci.

Una dintre particularităţile cele mai importante ale substanţelor humice este aceea de a fi mai stabile, în condiţii termodinamice date, decât substanţele naturale din care s-au format. În acelaşi timp ele sunt într-o permanentă evoluţie; pe de o parte, pornind de la diferite substanţe organice animale şi vegetale se formează substanţe noi sub acţiunea microorganismelor, iar pe de altă parte, complexele humice sintetizate sunt mineralizate de microflora solului.

Datorită acestui proces continuu, formarea humusului se poate afla în diferite stadii de evoluţie, sub formă de:

- substanţe prohumice, capabile să agrege particulele de sol;

- humus activ, cel mai important pentru fertilitate, care prin descompunere formează uşor substanţe nutritive pentru plante şi reprezintă aproximativ 1% din greutatea solului;

- humus stabil, care cimentează agregatele de sol, dar se descompune greu şi nu participă activ la nutriţia plantelor;

- humus inactiv, cu capacitate redusă de mineralizare şi fără rol în nutriţia plantelor ca şi în formarea structurii stabile a agregatelor de sol.

Humusul îndeplineşte numeroase funcţii de importanţă excepţională, din care se poate deduce rolul microorganismelor care participă la sinteza şi descompunerea lui.

Astfel, humusul formează în sol rezerve imense de N, C, P, S, K, Fe, care pot fi folosite după mineralizarea prealabilă. După S. Waksman cantitatea de substanţe organice sub formă de humus depăşeşte cu mult pe cea prezentă în toate formele vii.

Humusul favorizează nutriţia plantelor superioare, furnizându-le substanţe nutritive, rezultate din descompunerea lui treptată şi lentă de către microorganisme.

Humusul influenţează caracteristicile fizice ale solului căruia îi conferă structura granulară şi culoarea întunecată care favorizează absorbţia razelor solare şi determina creşterea temperaturii.

De asemenea el reduce vâscozitatea argilelor şi uşurează formarea de agregare care ameliorează aerarea şi drenajul solului, mărind în acelaşi timp capacitatea de reţinere a apei din sol.

Humusul, influenţează proprietăţile chimice ale solului prin faptul că menţine echilibrul general între ionii adsorbiţi şi cei dizolvaţi şi dă solului putere tampon.

Prin participarea sa la sinteza şi transformările substanţelor humice, microflora solului îndeplineşte un rol de o importanţă vitală, deoarece, datorită proprietăţilor amintite, humusul conferă solului proprietatea sa de bază – fertilitatea care-l deosebeşte de roca sterilă.

După definiţia dată de A. Thaer „Humusul este produsul materiei vii şi izvorul acestuia”, sau după cum afirmă S. Waksman, „Humusul este o rezervă şi un stabilizator al vieţii organice pe pământ”.


Populaţia solului


Populaţia solului este constituită din totalitatea vieţuitoarelor care există în sol. Ele au o mare diversitate de forme, dimensiuni, apartenenţă sistematică şi activitate biologică. Cele care au dimensiuni mai mari formează macropopulaţia solului, ele fiind studiate din cele mai vechi timpuri. Restul de vieţuitoare au fost puse în evidenţă numai după perfecţionarea mijloacelor de mărire a imaginii, ele formând micropopulaţia solului. 


Macropopulaţia este reprezentată de  macrofloră şi macrofaună.


Macroflora, este formată din părţile subterane (rădăcini, tulpini şi frunze ajunse în sol, organe sub diverse forme) ale plantelor superioare (agricole, horticole, buruieni etc.) care furnizează solului cea mai importantă sursă de materie organică. Rădăcinile au în plus un rol important şi în modificarea concentraţiei soluţiei solului (ca urmare a procesului de adsorbţie) şi în eliminarea a numeroase substanţe (în special enzime) care intervin direct în activitatea microorganismelor. Datorită acestor condiţii specifice, numărul de microorganisme aflate în jurul rădăcinilor (rizosferă) depăşeşte cu mult pe cel aflat în restul solului. 


Macrofauna, cuprinde o diversitate mare de organisme, dintre care amintim: nematozii (circa 10 mii/mp), viermii inelaţi, râmele (90-500 kg/ha), furnicile, coleopterele şi diverse vertebrate care, prin activitatea lor, îmbogăţesc solul în materie organică, ce va fi utilizată de microorganisme. 


Micropopulaţia din sol este  reprezentată de microfloră şi microfaună.

Microflora constituie populaţia cea mai importantă pentru viaţa solului. Ea este formată din bacterii, cyanobacterii, ciuperci microscopice şi alge. 


Cea mai importantă indicaţie asupra activităţii microorganismelor din sol este dată de numărul lor în unitatea de volum, de greutate sau de suprafaţă. Valoarea absolută a unor microorganisme raportată la un gram de sol, variază între 1 milion-1 miliard de bacterii, între 5.000-50.000 la ciuperci, între 3.000-30.000 la actinomicete şi 500-5.000 la alge (la adâncimea de 2-5 cm). 


Microfauna solului este constituită din protozoare monocelulare (între 100-1.000 buc./g sol), dintre care cele mai numeroase aparţin încrengăturii Flagellate. Deşi acţiunea lor este cunoscută, rolul protozoarelor în sol nu este pe deplin clarificat. 


Numărul microorganismelor din sol şi componenţa lor constituie un important criteriu practic în aprecierea activităţii biologice a acestora. Pentru edificarea completă a acestei activităţi, este necesară şi cunoaşterea activităţii biochimice a microorganismelor. 

2. Circuitul azotului

Azotul este un element esenţial pentru existenţa vieţii în biosferă, deoarece este inclus în structura tuturor proteinelor şi a acizilor nucleici. Deşi este prezent în natură în cantităţi foarte mari, se găseşte aproape invariabil în forme inaccesibile direct, plantelor şi animalelor.

Circuitul azotului în natură se desfăşoară pe parcursul a mai multor etape care implică desfăşurarea unor multiple activităţi biochimice, unele au loc în anaerobioză iar altele în prezenţa oxigenului. 

Aceste etape sunt: 

( fixarea N2;

( amonificarea;

( nitrificarea;

( denitrificarea. 

I. Fixarea azotului molecular se poate realiza pe cale abiotică şi biotică.

Pe cale abiotică fixarea se realizează prin iradieri, descărcări electrice şi prin intermediul precipitaţiilor. 

Pe cale biotică fixarea azotului molecular este un proces lent şi continuu prin care, sub acţiunea a peste 100 genuri de bacterii diferite, azotul gazos atmosferic este convertit la forme fixe (NH4-, NO3-, NO2-), care sunt folosite de plante şi introduse în forme organice utilizând energia obţinută prin fotosinteză. 

Bacteriile care participă la această fixare au fost grupate astfel:

- bacterii fixatoare de N2 libere aerobe;

- bacterii fixatoare de N2 libere anaerobe;

- bacterii fixatoare de N2 care trăiesc în asociaţie cu plantele. 

În cazul celui de-al treilea grup în funcţie de relaţia care se stabileşte între cei doi parteneri, întâlnim  trei tipuri de simbioză:

( simbioza Rhizobium - leguminoase;

( simbioza Actinomicete - neleguminoase;

( simbioza asociativă. 

II. Amonificarea, constă în mineralizarea azotului proteic până la NH3. 

III. Nitrificarea cu cele două  trepte intermediare: nitritarea şi nitratarea în care are loc oxidarea NH3 până  la nitriţi respectiv nitraţi. 

IV. Denitrificarea este procesul prin care are loc reducerea azotului nitric până la azot molecular, încheindu-se în acest mod circuitul azotului. 

Toate procesele desfăşurate pe parcursul celor patru etape sunt mediate numai de bacterii, cu excepţia unei etape premergătoare amonificării, proteoliza în care pot acţiona şi microfungii.

În timp ce  în ecosistemele naturale, circuitul azotului este un proces echilibrat, în sensul că pierderile de azot din sol sunt compensate de procesele de fixare, în  sistemele supuse procesului de agricultură, pierderile depăşesc ritmul de înlocuire. 

Dacă rezervele de azot din sol sunt limitate, fapt ce duce la apariţia unor frecvente dezechilibre între nevoia de azot şi posibilitatea de a o satisface, din contră, rezerva de azot atmosferic, este practic inepuizabilă, calculele arătând că aceasta ar putea asigura necesarul pentru cel puţin 800.000 ani.  Din păcate această imensă cantitate este inaccesibilă, direct, organismelor vii şi mai cu seamă plantelor superioare. 

În cursul ultimilor decenii datorită nevoilor crescânde de hrană pentru o populaţie în permanentă dezvoltare, cantităţile de îngrăşăminte chimice cu N2 aplicate au crescut continuu. Deşi o perioadă de timp, îngrăşămintele chimice cu N au îndreptăţit speranţele rezolvării şi pe viitor a satisfacerii nevoilor nutritive pentru populaţie, criza energetică a ultimilor ani şi apariţia unor efecte secundare nedorite, a impus reconsiderarea acestei posibilităţi. 

Azotul atmosferic este convertit, industrial în NH3 prin procedeul Haber. Reacţia are loc la temperaturi ridicate de cca. 500oC şi la o presiune de 300-600 atmosfere, ceea ce presupune un consum ridicat de energie de cca 22.000 kcal/kg. 

În acelaşi timp excesul de îngrăşăminte chimice cu azot are  efecte negative asupra mediului şi uneori asupra omului prin produsele vegetale pe care acesta le consumă. 

Creşterea conţinutului în proteină la plante sub influenţa îngrăşămintelor cu azot are loc în limita potenţialului genetic al speciei sau soiului. De aceea excesul de azot duce la o serie de deranjamente şi la acumularea de azot nitric în plante. Aceste acumulări în plantele furajere sau alimentare provoacă intoxicaţii grave ce pot duce chiar la moartea individului. 

La copii, nitraţii, sunt reduşi la nitriţi care fiind absorbiţi de sânge reduc capacitatea acestuia de a transporta oxigenul prin formarea metahemoglobinei. 

La adulţi, nitraţii sunt convertiţi la nitrosamină care, de asemenea este otrăvitoare. 

Folosirea în doze excesive a azotului duce la spălarea acestuia şi la îmbogăţirea în nitraţi a pânzei de apă freatică care poate fi utilizată ca apă potabilă sau în adăpatul animalelor. 

De asemenea, utilizarea  intensivă a îngrăşămintelor chimice duce la creşterea conţinutului solului în unele elemente (Zn, Pb, Ni, Cr etc.) care anterior se găseau în forme solubile  doar ca urme. 

Creşterea concentraţiei acestora peste o anumită limită, având efecte toxice asupra plantelor şi microorganismelor (Davidescu, 1974). 

Datorită crizei energetice şi efectelor secundare ale îngrăşămintelor chimice cu N, o atenţie tot mai mare se acordă în ultimul timp mecanismelor naturale de fixare a azotului în sol şi în special fixarea biologică. 

Prin procesele de fixare biologică sunt introduse în sol cantităţi foarte mari de azot. 

Microorganismele fixatoare de azot posedă un complex enzimatic denumit nitrogenază capabil să activeze tripla legătură a moleculei de azot, care poate fi astfel redusă la amoniac. 

Procesul se desfăşoară la o temperatură relativ scăzută de 15-40oC frecvent întâlnită în sol şi la presiune atmosferică normală. 

În funcţie de numeroşi factori, dar mai ales de planta de cultură, cantitatea de azot atmosferic fixată biologic variază între limite foarte largi. 

Legat de acest aspect, în anul 1971 Hank a sintetizat rezultatele din literatura de specialitate pentru diferite ecosisteme, astfel:

- culturi de câmp 7-28 kg N/ha;

- angiosperme şi alte plante neleguminoase 7-114 kg N/ha;

- leguminoase  73-865 kg N/ha;

- pădure 58-594 kg N/ha;

- păşuni 13-99 kg N/ha;

- ape 70-250 kg N/ha. 

Fenomenul de fixare a azotului de către microorgansime a fost pus în evidenţă în anul 1888 de către Berthelot. Acesta  a urmărit în paralel variaţia azotului în vase cu sol nesteril şi în vase cu sol steril, constatând că în solul nesteril conţinutul în azot creşte, pe câtă vreme în vasele cu sol sterilizat nu. 

Fixarea N2 de microorganisme libere aerobe 

În anul 1901 Beijerinck reuşeşte izolarea din sol a două specii de bacterii, care au capacitatea de fixare aerobă a azotului molecular. 

Ulterior, cercetările au evidenţiat existenţa şi a altor specii capabile să realizeze acest proces. 

Dintre cele mai cunoscute specii putem enumera:

- Azotobacter chroococcum;

- Azotobacter vinelandii;

- Azotobacter agile;

- Azotobacter insigne; 

- Azotobacter macrocytogenes;

- Azotobacter mobile;

- Azotobacter fluminensis;

- Beijerinckia indica; 

- Derxia gummosa;

- Rhodospirillum sp.;

- Rhodopseudomonas sp.                   

Dintre acestea cele mai  răspândite şi mai cunoscute sunt cele din genul Azotobacter. 

Bacteriile din genul Azotobacter sunt răspândite în natură mai ales în solurile cultivate, bogate în humus cu reacţie neutră şi se găsesc rar în solurile acide, podzolice, turboase şi mlăştinoase. 

Morfologia lor este foarte variabilă în funcţie de condiţiile de mediu, fapt ce explică descrierea la un moment dat a numerose specii separate care ulterior au fost considerate ca sinonime. 

Dintre speciile genului Azotobacter cea mai răspândită şi mai eficace este Azotobacter chroococcum. 

Azotobacter chroococcum prezintă o serie de aspecte morfologice considerate ca făcând parte dintr-un ciclu de evoluţie corelat cu vârsta. 

În funcţie de vârsta coloniei celulele apar diferenţiat:

1. Celule tinere, au aspect de bastonaşe groase de 2 x 4 (m, cu capetele rotunjite, izolate sau în perechi.

2. Celulele adulte, sunt sferice sau ovale ca nişte coci mari de 2 x 1,2  (m, conţinând numeroase granulaţii constituite din lipide, volutină, glicogen etc.      

3. Celulele bătrâne care apar în a 5-a zi de dezvoltare a culturii, sunt aproape sferice şi au dimensiuni mai mici de 1,5 x 1,3  (m. În condiţii nefavorabile de mediu apar chiştii. 

Chiştii sunt prevăzuţi cu un perete gros, format din două straturi şi apar prin modificarea celulelor adulte sau a celulelor bătrâne. Aceştia mai poartă numele de macrochişti. 

Citoplasma lor este constituită din proteină concentrată. 

Chistul este o formă latentă, de rezistenţă a germenului, care sub această formă se menţine viabil mai multe luni sau chiar ani. Prin germinare, din chişti iau naştere celule tinere care reiau ciclul descris.

În condiţii de cultură pe medii lichide Azotobacter formează un văl gros la suprafaţă, albicios, care cade treptat la fund, formează un depozit dens albicios şi care mai târziu devine brun-negru. 

Pe mediile solide formează colonii lucitoare, la început incolore, vâscoase, cu tendinţa de scurgere prin glisare pe suprafaţa mediului. Cu timpul ele se colorează în brun-negru, datorită pigmentului melanic. 

Bacteria se dezvoltă la temperatura cuprinsă între 9-35oC şi la un pH între 5,8-8,5, fiind foarte sensibilă la aciditate sub pH=5,8. 

Este strict aerobă, Gram negative şi oxidează complet hidraţii de carbon până la CO2, fără a produce în mediu metaboliţi intermediari. În condiţii optime fixează aproximativ 20 mg N2 pentru fiecare gram de glucide oxidate. 

Randamentul fixării este variabil de la o tulpină la alta, după natura sursei de carbon. Deosebirile dintre diferitele tulpini constau în viteza acţiunii lor, unele fiind în stare să fixeze în 3 zile 100 % din concentraţia finală, în timp ce altele realizează fixarea întregii cantităţi numai după 12 zile. 

Fixarea anaerobă a azotului molecular

Fixarea anaerobă a N2 a fost evidenţiată încă din 1893 de Winogradski care a reuşit izolarea şi cultivarea pe un mediu nutritiv lipsit de N,  a speciei Clostridium pasteurianum, specie mult răspândită în sol. 

Ulterior au fost descrise şi alte specii anaerobe care aparţin genurile: Desulfovibrio sp., Desulfatomaculum sp., Methanobacillus sp. 

Clostridium pasteurianum, face parte  din grupul bacteriilor butirice. Se prezintă în cazul formelor tinere vegetative sub formă de bastonaş Gram pozitiv, cu capetele rotunjite, cu dimensiuni variabile, cuprinse între 1,5-8 x 0,8-1,3  (m. Este mobil, cu cili dispuşi peritrichi, adesea fuziform. La celulele bătrâne apar forme de involuţie, filamentoase sau cocoide, iar conţinutul celulelor este granulos şi se colorează în violet cu soluţie iodurată Lugol, conţinând substanţe iodofile.                         

Bacteria  prezintă un spor central cu diametrul de 1-1,3 (m; este un microorganism anaerob obligat, care  se dezvoltă în condiţii optime la 20-30oC şi la un pH = 7,3-8,9. 

Cultivat pe un mediu ce conţine substanţe hidrocarbonate dar, lipsit de N, obţine energie din fermentarea acestora şi fixează N2 atmosferic. Cantitatea de N fixat este proporţională cu cantitatea de glucoză fermentată şi este de aproximativ 3 mg pe gramul de glucoză consumată. 

Randamentul fixării N, de către Clostridium  pasteurianum este maxim  când este asociată cu bacteriile celulolitice anaerobe care pun la dispoziţie  hidraţi de carbon solubili ca glicerina sau manita care se găsesc în sol în concentraţii mici. 

Fixare anaerobă a N2 are un rol esenţial în solurile puţin aerate sau invadate de apă (mlaştini, orezării) unde Clostridium pasteurinum este principalul fixator de azot. 

În ceea ce priveşte proporţia dintre cele două specii descrise, Fedorov arată că în soluri Azotobacter chroococcum a fost găsit numai în 30 % din cazuri, în timp ce Clostridium pasteurianum în 70 %, având deci o preponderenţă mai mare. 

Simbioza asociativă
Prima semnalare a fixării N2 de microorganisme asociative a fost făcută în anul 1974. 

Cercetările efectuate au pus în evidenţă existenţa a mai multor specii de bacterii ale genului Azospirillum sp., Bacillus sp., Klebsiella sp., care trăiesc în asociaţie cu rădăcinile unor graminee. 

- Azospirillum lipoferum - porumb; 

- Azospirillum brasilense - grâu, orez; 

- Bacillus macerans - porumb;

- Klebsiella pneumoniae - Poa pratensis. 

În România prima semnalare a fost realizată în anul 1980 de către Hera.

Fixarea asociativă este mai răspândită de aproximativ 5 ori în zonele tropicale faţă de zona temperată. 

Simbioza Rhizobium - leguminoase

În solurile cultivate cu leguminoase, în afară de fixarea N2 atmosferic de către bacteriile libere aerobe sau anaerobe se mai produce şi fixarea de către microorganismele simbiotice care trăiesc în nodozităţile de pe rădăcinile acestor plante. 

Deşi formarea de nodozităţi pe rădăcinile plantelor leguminoase se cunoaşte din antichitate, fenomenul era considerat ca un proces  patologic, tumoral sau datorat  unor înţepături de insecte. 

Abia în 1865, Voronin a descris nodozităţile şi corpusculii ce-i conţin, iar în 1887 Beijerinck a izolat şi descris bacteriile care le produc. 
Biologia bacteriilor de nodozităţi

Bacteriile care produc nodozităţi la leguminoasele cu care trăiesc în simbioză, aparţin genului Rhizobium care cuprinde mai  multe specii distincte, cu capacitatea de a infecta numai anumite plante gazde, după cum urmează: Rhizobium leguminosarum - mazăre, bob, linte, R. trifolii - trifoiul, R. japonicum - soia, R. phaseoli - fasolea, R. lupini - lupinul, R. meliloti - lucerna. 

Activitatea diferitelor specii de Rhizobium este variabilă de la o specie la alta, în funcţie de două proprietăţi biologice importante: infecţiozitatea, care reprezintă capacitatea de a produce nodozităţi şi eficienţa, care se referă la capacitatea de a fixa N2. 

Bacteriile ajung în zona rizosferică la nivelul perişorilor absorbanţi fiind stimulate de secreţiile radiculare care au rol chimiotactic pozitiv, după care are loc un proces de recunoaştere a celor doi parteneri. Recunoaşterea se realizează prin intermediul unor substanţe specifice denumite generic lectine. După legarea ireversibilă are loc deformarea perişorului radicular, care ia formă de cârlig, sub acţiunea unor substanţe eliminate de bacterii. 

Ulterior, peretele perişorului absorbant este dizolvat sub acţiunea unor enzime secretate de bacterii şi acestea pătrund în interior formând un cordon de infecţie care ajunge în celulele parenchimului cortical. 

Cordonul  este format la început dintr-o matrice mucoasă în care se găsesc bacterii şi care treptat se acoperă cu o teacă celulozică. Acest manşon este constituit din secreţii ale ambilor parteneri. 

Pe măsură ce cordonul infecţios înaintează, bacteriile se multiplică continuu şi sunt eliberate fie prin unele fisuri ale acestuia, fie prin extremitatea lui distală şi se aşează la periferia celulelor  unde se multiplică activ. În  acelaşi timp celulele cortexului radicular infectat se multiplică rapid, transmiţând infecţia bacteriană celulelor fiice. 

Rezultatul acestei proliferări este nodozitatea, care la început este inclusă în cortexul radicular, apoi îl deformează pe măsură ce creşte şi în cele din urmă îl rupe.       

Ea apare ca rezultat al invadării şi multiplicării bacteriilor în celulele gazde şi al acţiunii unor substanţe stimulente de tipul auxinei (acid indolilacetic), secretate de bacterii. 

La leguminoasele erbacee anuale nodulul este o structură efemeră, în timp ce la cele perene durează 5-6 ani, după care suferă modificări degenerative care duc la necrozarea şi detaşarea lui de rădăcină. 

S-a constatat că în procesul fixării N2 nu toate nodozităţile sunt la fel de active, ele împărţindu-se în două categorii:

( Nodozităţi "eficiente", sunt relativ puţin numeroase şi se formează mai ales pe rădăcinile principale; sunt mai voluminoase şi au o suprafaţă netedă sau rugoasă. Aceste nodozităţi conţin un pigment roşu de natură proteică, leghemoglobina  (hemoglobina leguminoaselor). 

Nodozităţile eficiente au o structură caracteristică fiind constituite din mai multe regiuni:

- regiunea periferică este reprezentată de cortexul nodozităţilor, format din mai multe straturi de celule, compacte, cu rol de protecţie;

- regiunea meristematică, este situată în regiunea distală a nodozităţi fiind formată din celule neinfectate şi asigură creşterea nodozităţilor prin diviziune;

- regiunea centrală este alcătuită din trei zone distincte:

a - zona de invazie, situată sub meristem, este formată din celule         neinfectate şi celule mărite, infectate;

b- zona simbiotică, ocupă porţiunea cea mai mare din nodozităţi şi prezintă două subzone:



- subzona simbiotică timpurie, cu celule ce conţin bacterii care nu proliferează;



- subzona simbiotică tardivă, celule pline cu bacterii. Este zona de fixare activă a N2. 

c - zona de senescenţă, corespunde celulelor şi bacteriilor în curs de degenerare sau moarte.

( Nodozităţile "neeficiente", sunt mai numeroase, mai mici, cu suprafaţa netedă şi sunt  răspândite pe tot sistemul radicular. Infecţia lor este foarte limitată, ele conţin foarte  puţine bacterii. Activitatea lor durează numai câteva zile, iar faţă de celelalte sunt nepigmentate. 

Mecanismul simbiozei plantă-bacterie

Bacteriile simbiotice iau energia necesară asimilării azotului molecular, prin procedee de degradare a substanţelor hidrocarbonate furnizate de planta gazdă. 

La rândul lor bacteriile asimilează N2 atmosferic până la stadiul de acid aspartic  care este preluat de plantă. Aceasta, prin  transaminare enzimatică în prezenţa acidului  piruvic sintetizează alanina. 

În continuare planta gazdă sintetizează ceilalţi aminoacizi, prin transaminare, pornind de la alanină şi diferiţi acizi cetonici. 

Leghemoglobina este singurul reprezentant al hemoglobinelor din regnul vegetal, aceasta apare în stadiul activ al fixării, numai în nodulii eficienţi, aflaţi la maturitate, ca rezultat al simbiozei între bacterii şi leguminoase. În acest sens bacteriile aduc nucleul "hem" iar planta "proteina". Pigmentul nu poate fi sintetizat separat nici de bacterii nici de planta gazdă şi fixarea N2 este proporţională cu concentraţia pigmentului din nodozităţi.    

Simbioza Frankia - Plante neleguminoase

(Actinorizele)

Actinorizele reprezintă asociaţii simbiotice fixatoare de N2 la aproximaativ 200 specii de angiosperme, care sunt plante leguminoase caracteristice zonelor cu deficit de azot. 

Bacteriile care trăiesc în simbioză cu aceste plante aparţin genului Frankia, fam. Frankiaceae, ord. Actynomycetales. Cele mai cunoscute genuri de plante  în zona noastră: Hippophae, Elaeagnus.

Formarea nodozităţilor

Modul de recunoaştere între cei doi parteneri şi infecţia sunt asemănătoare ca la simbioza dintre bacteriile genului Rhizobium şi plantele leguminoase. 

Evoluţia procesului infecţios determină apariţia unor nodozităţi laterale pe suprafaţa rădăcinilor. Formaţiunile simple originale au o asemănare externă evidentă cu nodozităţile de leguminoase. După 10-15 zile pe suprafaţa nodulului simplu originar apar lobi noi situaţi în partea apicală. 

Repetarea acestui proces de ramificare şi producerea anuală de noi noduli pe rădăcini duce la apariţia unei grupări compacte cu aspect coraloid, fiecare lob reprezentând o nodozitate individuală. 

Importanţa deosebită a actinorizelor decurge din faptul că cele mai multe plante gazdă sunt specii pionier. Ele populează terenurile cu deficit mare de azot, terenurile mlăştinoase, soluri sărace, dune de nisip, pietriş, regiuni subalpine, zone de deşert. 

În al doilea rând sunt importante prin larga răspândire a plantelor gazdă, prezente în regiunile arctice, temperate, subtropicale, tropicale şi de la regiunile de şes până la cele subalpine. 

II. Amonificarea


Substanţele organice azotate, reprezentând 99 % din rezervele totale de N2 din sol, constau din rezerve humice şi din alţi compuşi acumulaţi în mod natural în sol prin procesul de fixare biologică a N2 şi prin cel de degradare a resturilor organice vegetale şi animale, a îngrăşămintelor verzi şi a bălegarului. 


Însăşi celulele bacteriene reprezintă o masă de substanţă organică, predominant proteică, de aproximativ 6 t/ha, la care se adaugă circa 20 de tone reprezentate de restul microflorei şi microfaunei. Dacă acest N2 organic ar rămâne ca atare, rezervele de N2 accesibile plantelor s-ar micşora în fiecare an şi nu ar mai permite creşterea plantelor. 


În mod normal însă, aceste substanţe suferă un proces de mineralizare, la sfârşitul căruia sunt aduse în stare de NH3.


Procesul de amonificare propriu-zis este precedat de descompunerea moleculelor proteice prin hidroliză, cu ajutorul proteazelor extracelulare eliberate de numeroasele specii de microorganisme aerobe şi anaerobe după formula generală:

Aminoacizii rezultaţi din această degradare pătrund în interiorul celulelor bacteriene, unde suferă un proces de dezaminare, din care rezultă NH3  şi acidul organic corespunzător. Se întâlnesc mai multe tipuri de dezaminare şi anume:

1. Dezaminarea hidrolitică
2. Dezaminarea hidrolitică şi decarboxilare

3. Dezaminarea reducătoare

4. Dezaminarea reducătoare cu decarboxilare (anaerobă)

5. Dezaminarea oxidativă cu decarboxilare

6. Dezaminarea cu desaturare.

Din asemenea reacţii, în afară de NH3, pot rezulta acizii: acetic, formic, propionic, butiric, valerianic.

În funcţie de condiţiile de mediu şi natura microflorei, aceşti acizi pot fi oxidaţi complet la CO2 şi H2O (în mediul aerob), acumulaţi ca atare, transformaţi în alcooli. 

Amonificarea în sens strict poate fi definită deci ca un proces biologic în care se eliberează în sol NH3, ca rezultat al acţiunii microflorei solului asupra aminoacizilor rezultaţi din descompunerea substanţelor proteice. În acest sens nu este inclusă în amonificare, eliberarea de NH3 sub acţiunea micoflorei temporare de putrefacţie. 

În acest proces NH3 poate fi refolosit ca atare, de o serie întreagă de microorganisme. Cea mai mare parte din el suferă în continuare o transformare absolut necesară pentru viaţa din sol, în forme accesibile plantelor, iar restul poate fi fixat în sol, mai ales în soluri acide sau se evaporă în atmosferă. 

Microflora capabilă să producă amonificarea substanţelor proteice este numeroasă şi diferită şi acţionează în timp după cum urmează:

La începutul procesului intervin bacterii obligat aerobe cum sunt: Bacillus cereus var. micoides, B. subtilis, B. thermoproteolyticus, specii nesporulate ca: Serratia marcescens, Arthrobacter etc. şi specii facultativ anaerobe cum sunt: Proteus vulgaris, Pseudomonas fluorescens, Escherichia coli, Sarcina lutea etc. 

După 2-3 zile intră în acţiune specii obligat anaerobe cum sunt: Clostridium putrefaciens, C. perfringens şi unele actinomicete ca: Streptomyces violaceus şi Micromonospora chaleea, care încep să predomine şi fac ca degajarea de NH3 să fie maximă. 

Începând cu ziua a 4-a mediul este invadat de mucegaiuri şi degajarea de NH3 descreşte datorită faptului că acestea folosesc NH3 pentru sinteza proteinelor proprii şi produc mult acid care neutralizează amoniacul. 

Hidroliza ureei este realizată de un grup numeros de microorganisme capabile să producă enzima ureaza.

În acest grup întâlnim specii din genurile:

Achromobacter sp., Bacillus sp., Clostridium sp., Corynebacterium sp., Pseudomonas sp., actinomicete şi microfungi filamentoşi. 

La acestea se adaugă grupul urobacteriilor caracterizate prin rezistenţa la concentraţii mari de uree şi la pH alcalin şi prin capacitatea de a elibera cantităţi mari de NH3.

Din grupa urobacteriilor fac parte: Bacillus (Urobacillus) pasteuri,   Micrococcus ureae, Planosarcina ureae etc. 

Activitatea amonificatoare a urobacteriilor este foarte importantă deoarece ureea conţine 47 % N2 - care ar fi altfel neutilizat de plante. Cantitatea de uree eliminată în natură este mare atingând câteva zeci de milioane de tone pe an. Se estimează că populaţia umană ar elimina în 24 ore circa 15.000 t N ureic, iar animalele circa 1.500.000 tone. La aceste cantităţi se mai adaugă îngrăşămintele cu uree, aplicate prin tehnologiile actuale sub formă de cianamidă de Ca. 

Acest compus fabricat din N2 din aer şi carbură de calciu nu este asimilabil de către plante. Ea suferă în sol unele transformări abiotice şi biotice enzimatice până la NH3.

III. Nitrificarea

Nitrificarea este un proces de oxidare a NH3 şi a altor forme reduse ale N2 anorganic eliberate în sol în cursul procesului de amonificare, în nitraţi care reprezintă forma asimilabilă pentru majoritatea plantelor verzi. 

În acelaşi timp însă, nitraţii reprezintă şi forma sub care N2 din sol este pierdut, deoarece fiind solubili, sunt spălaţi de ploaie sau reduşi la NH3, nitraţi sau chiar N2 molecular prin denitrificare.

Natura biologică a acestui proces a fost demonstrată prin suprimarea lui în urma sterilizării solului prin încălzire la 110oC, sau prin tratarea cu vapori de cloroform. În laborator s-a demonstrat că procesul se desfăşoară în două faze:

1. Nitritarea - constă în dispariţia NH3 şi înlocuirea lui cu nitriţi.

2. Nitratarea, înlocuirea nitriţilor cu nitraţi (HNO2              HNO3).

Microorganismele nitrificatoare sunt autotrofe chimiosintetizante care îşi procură prin reacţii chimice oxidative, energia necesară pentru producerea substanţelor celulare proprii. 

Ele sunt aerobe stricte - răspândite practic în toate tipurile de sol, şi folosesc ca sursă de carbon, C mineral din CO2 şi carbonaţi, iar ca sursă de N amoniacul sau nitriţii.

Între bacteriile nitroase - nitrit bacteriile - putem cita: Nitrozomonas europaea, Nitrosococcus oceanus, Nitrosospira briensis şi Nitrosolobus multiformis, care transformă sărurile amoniacale în nitriţi. 

Bacteriile nitrice (nitratbacteriile) frecvent întâlnite sunt: Nitrobacter Winogradskii, Nitrospira gracilis şi Nitrococcus mobilis, ce realizează etapa a doua a nitrificării, nitratarea - care constă în oxidarea nitriţilor până la nitraţi

Nitrificarea care reprezintă a 3-a fază a circuitului azotului în natură, este un proces de importanţă excepţională, deoarece aduce substanţele azotate în forma cea mai uşor accesibilă plantelor. 

Dealtfel, s-a observat că în general numărul microorganismelor nitrificatoare este proporţional cu fertilitatea solului, putând ajunge, în solurile fertile, până la un milion de bacterii pe gramul de sol. Numărul mare de nitrificatori din solurile fertile, comparativ cu solurile înţelenite, se datorează şi faptului că primele sunt lucrate şi deci bine aerate. 

IV. Denitrificarea

Nitraţii acumulaţi în sol, ca rezultat al procesului de nitrificare, sunt în parte consumaţi de plantele superioare, iar o cantitate variabilă este spălată de apele de infiltrare şi şiroire. Nitraţii pot fi folosiţi şi de microorganisme, fie că sunt asimilaţi în cursul proceselor de sinteză a protoplasmei acestora (asimilarea nitriţilor), fie că sunt reduşi, pentru oxidarea unei substanţe organice sau minerale. 

Denitrificarea reprezintă un proces care închide circuitul prin întoarcerea N2 molecular în natură.

Reducerea nitraţilor în procesul de denitrificare se face fie până la N2 sau NH3, fie până la stadii intermediare ca nitriţi, acidul hiponitros etc. 


Condiţiile optime de producere sunt realizate în solurile saturate cu apă şi în structurile profunde în care pot reacţiona următoarele grupuri de microorganisme. 

Bacteriile denitrificatoare propriu zise ce reduc NO3- la N2 sunt: Pseudomonas stutzeri şi Pseudomonas denitrificans. 

Dintre microorganismele din flora generală a solului capabile să reducă NO3- la NO2-  sunt: Bacillus megaterium, Escherichia coli, Pseudomonas aeruginosa etc., precum şi unele bacterii sulfuroase ca: Thiobacillus denitrificans. 

Semnificaţia procesului de denitrificare este încă controversată, acesta fiind considerat de unii autori ca un fenomen patologic, inconstant şi relativ rar în condiţii naturale ale solurilor de cultură. Este sigur că reducerea nitraţilor până la N2 gazos reprezintă pentru solul respectiv o pierdere reală care poate ajunge până la 120 kg N2/ha/an, cu toate că o parte din N2 degajat poate fi preluat de fixatorii de N2 anaerobi cum sunt: Clostridium pasteurianum. 

În acelaşi timp, reducerea incompletă, până la stadiile intermediare, de nitriţi şi NH3, este mai puţin dăunătoare pentru fertilitatea solului respectiv, deoarece NH3 poate fi folosit de unele microorganisme heterotrofe, în timp ce nitriţii sunt preluaţi de nitratbacterii şi reoxidări în nitraţi. 

3. CIRCUITUL CARBONULUI
Dacă a fost relativ uşor să se dea o descriere, destul de schematică e drept, a ciclului azotului în sol, nu este la fel de simplu pentru circuitul carbonului; acesta din urmă nu are verigile bine individualizate care ale primului.

Mai întâi trebuie să arătăm că sursele de carbon introduse în sol sunt numeroase: carbonul mineral al CO2 atmosferic şi carbonaţii telurici, urmează apoi carbonul organic al vegetalelor şi animalelor sub forme multiple, de la glucide simple până la substanţe polimerizate ca celuloze sau cu structuri complexe ca lignina.

Metabolismul acestor forme diverse este mult diferit în sol din mai multe cauze şi anume:

- datorită însăşi structurii substanţelor carbonate;

- datorită florei multiple zimogene care acţionează asupra acestor substanţe.

Aceste diferenţe se traduc prin viteza de atac diferită şi prin produşii de metabolism intermediari obţinuţi. Dacă în adevăr produşii finali ai oxidării şi mineralizării carbonului organic sunt în mod constant CO2 şi H2O ( şi CH4 în condiţii de anaerobioză), produsele intermediare sunt foarte variate, sub formă de acizi organici şi zaharuri, mai mult sau mai puţin complexe.

De fapt, mineralizarea carbonului organic este în mod excepţional realizată într-o singură etapă şi ca regulă generală, numeroase grupuri de bacterii şi ciuperci intervin în mod succesiv pentru a ajunge la produse simple terminale.

Acest ciclu al carbonului este complicat încă prin faptul că substanţele hidrocarbonate sunt totdeauna asociate în proporţie variabilă cu substanţe azotate (proteice), lipide, precum şi cu lignina, cerurile, răşinile, taninurile, etc. Proporţia relativă a acestor diverse substanţe modifică în mod profund metabolismul produşilor hidrocarbonaţi.

Metabolismul mai variază şi în funcţie de structura fizică şi chimică a solului, de climă (temperatură, umiditate), de sistemul de cultură, etc.

Ultimul factor ce complică situaţia este acela că în acelaşi timp când substanţele hidrocarbonate sunt degradate, mineralizate, microorganismele realizează sinteza, pentru propriul lor corp, a unor produşi ca hemiceluloza.

Este ca atare dificil de ştiut care sunt produşii intermediari de degradare şi care sunt cei de sinteză. În orice caz, atât unii cât şi alţii se pot combina pe cale chimică sau fizică între ei, precum şi cu alţi compuşi din sol pentru a forma substanţele de rezervă humică.

Pentru o mai clară prezentare a problemei, se va lua în considerare mai întâi metabolismul carbonului mineral şi apoi a celui organic.

Metabolismul carbonului mineral

Se ştie că majoritatea bacteriilor au nevoie pentru metabolismul propriu de gazul carbonic (CO2) dar acesta intră în ciclul biologic în cantităţi relativ mici

Există grupări fiziologice de bacterii care nu pot metaboliza decât carbonul mineral, cum sunt autotrofele sau litotrofele, care joacă un anumit rol în sol.

Între acestea în primul rând sunt bacteriile ce posedă pigment asemănător cu clorofile (bacterioclorofilă) şi algele ce posedă clorofilă, care sunt organisme fototrofe. Metabolismul acestora este asemănător cu cel al plantelor superioare, energia fiind furnizată de către radiaţiile luminoase.

Sânt apoi bacteriile lipsite de pigment de tip clorofilian, care îşi iau energia din oxidări ale substanţelor minerale reduse (în mod esenţial NH3 şi SH2); această energie le permite să reducă CO2 şi să metabolizeze carbonul, fiind organisme chimiolitotrofe. Printre ele se află bacteriile nitrificatoare şi unele care intervin în ciclul sulfului şi fierului.

Cu ajutorul carbonului mineral astfel metabolizat cu apa şi cu substanţele minerale luate din sol, aceste autotrofe din primul şi al doilea grup realizează sinteza protoplasmatică, trăiesc, respiră şi ca urmare elimină CO2; în felul acesta ciclul mineral al carbonului se încheie.

Dacă importanţa teoretică a metabolizării carbonului mineral este foarte mare, din punct de vedere cantitativ nu are decât un rol restrâns comparativ cu acela al ciclului organic ce provine de la vegetale şi animale.

 Metabolismul carbonului organic

Carbonul organic este în mod esenţial de origine vegetală fiind introdus în sol prin procese multiple şi sub forme variate.

Prin procese naturale ca ţesuturi vegetale moarte, sub formă de rădăcini, frunze care ajung în sol odată cu moartea plantelor.

Prin procese artificiale cum este încorporarea unor vegetale parţial metabolizate, sub formă de gunoi natural şi artificial.

Carbonul organic de origine animală este din punct de vedere cantitativ mai puţin important, fiind format din vieţuitoarele faunei telurice după moartea acestora sub formă de cadavre. În acest caz descompunerea se realizează prin fenomene de putrefacţie, unde rolul carbonului este foarte slab, datorită raportului C/N foarte scăzut.

Ca atare se va lua în considerare în mod esenţial compoziţia ţesuturilor vegetale, care reprezintă o masă foarte însemnată de materie organică în natură.

Plecând de la carbonul mineral atmosferic, de la apă şi sărurile din sol, vegetalele au făcut sinteza constituenţilor celulari. În ceea ce priveşte substanţele carbonate, ţesuturile vegetale sunt constituite din:

- glucide ca monoze (hexoze-pentoze); dioze trioze, polioze, amidon, inulină, dextrină, hemiceluloză.

- glucozizi ca acizi organici ficşi şi volatili; grăsimi, ceruri şi răşini; lignină. În tabelul 8 sunt redaţi principalii constituenţi din diferite produse vegetale.

Mai importantă din punct de vedere agrobiologic decât clasificarea chimică a produşilor hidrocarbonaţi este aceea care ţine seama de solubilitatea acestora, de care este legată viteza de descompunere din sol. Avem din acest punct de vedere clasificarea următoare:

- substanţe foarte solubile între care se cuprind glucidele simple şi acizii organici;

Constituenţii ţesuturilor vegetale

	Substanţa
	Celuloza

%
	Pentozani

(hemiceluloze)
	Lignina

%
	Grăsimi şi ceară
	Proteine

%

	Fân
	28,5
	13,52
	28,25
	2
	9,31

	Paie de ovăz
	25,43
	21,33
	20,40
	2,02
	4,30

	Paie de grâu
	37,27
	21,67
	21,21
	0,67
	3

	Porumb ciocălăi
	37,67
	31,50
	14,70
	1,37
	2,11

	Porumb boabe
	30,56
	23,54
	15,13
	0,77
	3,50


- substanţe puţin solubile cum este hemiceluloza;

- substanţe insolubile cum sunt: amidonul, celuloza, lipidele, cerurile şi răşinile; dintre acestea lignina formează o substanţă aparte datorită gradului său de rezistenţă la agenţii biologici şi care are tendinţe de a se acumula în sol.

Constituenţii hidrocarbonaţii mai importanţi din punct de vedere cantitativ ai ţesuturilor vegetale redaţi în % de substanţă uscată sunt prezentaţi în tabelul 9 din care reiese că această compoziţie este variabilă în funcţie de dezvoltarea plantei, adică de vârstă.

Compoziţia ţesuturilor la secară în funcţie de vârstă

(după Pringsheim)

	Stadiu de creştere
	Celuloză

%
	Pentoze

%
	Lignină

%
	Grăsimi şi ceruri
	N total

%

	30mm
	18,06
	16
	9,9
	2,4
	2,5

	Înspicare
	26,9
	21,18
	11,8
	2,6
	1,76

	Înflorire
	30,59
	22,71
	18
	1,7
	1,01

	Maturitate
	36,26
	22,90
	17,1
	1,26
	0,24


În decursul creşterii cerealelor, se produce o sporire a proporţiei de celuloză, hemiceluloză şi lignină, corelată cu scăderea proteinelor şi mai ales a fracţiunilor solubile.Ca atare ţesuturile plantelor în vârstă vor fi mai dificil şi mai lent descompuse în sol, decât ale plantelor tinere.

Concentrarea în substanţe superioare polimerizate este încă şi mai accentuată la plantele lemnoase unde proporţia medie a acestei componente este următoarea:

- Celuloză         45-55%
                 - Grăsimi, ceruri şi          3-5%

- Hemiceluloze 20-30%
   răşini

- Lignină           25-30%
- Proteine                         0,5-1%

Lemnul este dificil fermentescibil în sol şi rolul ligninei este din acest punct de vedere important prin îmbogăţirea acestuia cu materie organică. Legăturile acestor produse cu celuloza şi grupările uronice ale hemicelulozelor, face aceste glucide foarte rezistente la acţiunea microbilor din sol. În continuare vor fi prezentate succesiv, procesele de degradare biologică în sol, a diverşilor constituenţi hidrocarbonaţi şi ţesuturilor vegetale în funcţie de solubilitate de la glucidele simple, substanţele solubile în apă, hemiceluloza, amidonul, peptina, celuloza, lignina, etc.

Degradarea glucidelor simple şi a substanţelor solubile în apă

După ce resturile de ţesuturi vegetale sunt încorporate în sol, glucidele şi substanţele solubile sunt primele atacate de microorganisme şi dispar în câteva zile, ajungându-se la produşii finali CO2 şi apă. Etapele intermediare sunt însă diferite, în funcţie de umiditatea, aeraţia şi temperatura solului, care condiţionează intervenţia fie a bacteriilor aerobe, fie a celor anaerobe sau a ciupercilor.

În cazul atacului bacterian aerob se formează pe parcurs acizii piruvic, lactic, acetic, acetaldehida iar ca produşi finali CO2 şi H2O.

În cazul intervenţiei ciupercilor aerobe se produce pe parcurs acizi gluconic, citric, oxalic, fumaric, succinic, etc.

Atacul bacteriilor anaerobe are ca rezultat intermediar formarea de acizi volatili ca acidul lactic, hidrogenul, metanul şi CO2.
În urma acţiunii fungilor anaerobi se produc acid fumaric şi alcool.

Aceste procese au fost urmărite în condiţii de laborator dar în natură situaţia este mult mai complexă, deoarece produşii intermediari formaţi sunt fie metabolizaţi imediat de către alte grupe de microorganisme, cum este cazul la Azotobacter care utilizează alcoolii, şi acizii organici pentru sinteza proprie a compuşilor săi celulari, fie mineralizaţi complet până la CO2 şi H2O.

În ceea ce priveşte produşii solubili în apă, a fost studiată problema zaharozei care este descompusă de flora zimogenă. Mai întâi intervine B.megaterium care formează acid oxi-butiric şi apoi proliferează genul Pseudomonas care utilizează acest acid eliberat de primul, producându-se şi aici o reacţie în lanţ.

Reacţiile de degradare sunt în mod cert cuplate cu cele de sinteză, căci produsele mai simple rezultate sunt folosite de anumiţi germeni pentru constituirea capsulei gomoase, formată din substanţe poliozide cu greutate moleculară ridicată de tipul hemicelulozelor.

Degradarea hemicelulozelor

Cantitatea hemicelulozelor în resturile vegetale variază între 6-30% din greutatea uscată, în funcţie de specie şi vârsta plantei.

Hemicelulozele sunt polizaharide ce însoţesc celuloza în ţesuturile vegetale şi care sunt grupate în pentozane şi hexozane. Din pentozane fac parte:xilanul format din resturi de xiloză şi arabanul din resturi de arabinoză. Din hexozane fac parte mananele – constituite din resturi de manoză, glucomananele alcătuite din resturi de glucoză şi manoză şi galactamanele, formate din resturi de galactoză şi manoză.

Degradarea hemicelulozelor

Dintre hemiceluloze, galactanele sunt mai rezistente la atacul microbian, în timp ce xilanele şi mananele sunt mai repede metabolizate, fiind descompuse de o floră nespecifică.

Viteza de descompunere a acestor substanţe depinde de cantitatea de azot accesibil şi în timp se produce în mod eşalonat şi în ritm diferit.

Astfel, în paiele de ovăz care conţin circa 23% hemiceluloză, se descompun în primele 4 zile 10% apoi 8,5% în următoarele 4 zile şi numai 4,50% în cele 8 zile care urmează.

Microorganismele care descompun hemiceluloza se succedă într-o anumită ordine începând cu bacilii nesporulaţi, bacilii sporulaţi şi cocobacilii.

Aproape constant apare şi Azotobacter care nu este capabil să atace direct hemicelulozele, dar foloseşte produşii intermediari de metabolism formaţi de celelalte grupe de bacterii.

Dintre ciuperci s-au identificat în acest proces Zygorhynchus, Cuninghamella, Rhizopus, Trichoderma, Humicola, Aspergillus niger şi A.fumigatus.

Actinomicetele au fost identificate de asemenea ca fiind active în descompunerea hemicelulozelor.

Unele bacterii polifage, sunt capabile să atace şi hemicelulozele. Printre acestea se numără: Alcaligenes sp.,Pseudomonas sp.,B. Circulans şi Sporocytofaga myxococcoides care este o bacterie celulolitică autentică.

Activitatea microflorei hemicelulolitice este foarte variată în funcţie de tipul de sol şi conţinutul în substanţă organică a ţesuturilor vegetale. Numărul bacteriilor hemicelulolitice este cel mai mare în solurile neutre şi apoi în cele acide.

Degradarea amidonului

Amidonul nu reprezintă decât o parte foarte slabă în ţesuturile vegetale, cu excepţia seminţelor unde ajunge până la 70% din greutatea uscată şi în tuberculii de cartof.

În funcţie de natura solului, greu sau uşor, de umiditate şi de temperatură, procesul de amiloliză se desfăşoară în mod diferit.

Astfel, în terenurile de cultură mijlocii bine aerate şi semisaturate în umezeală, la temperatura de 18ºC intervin în degradarea amidonului unele bacterii şi ciuperci ca: Aspergillus, Fusarium, Rhizopus.

În solurile saturate în apă şi cu celelalte condiţii asemănătoare, se găsesc bacterii aerobe şi facultativ anaerobe din genul Bacillus, mai ales B.macerans, B.subtilis şi B.cereus.

În aceste condiţii fenomenul este mai rapid.În aceleaşi condiţii dar la o temperatură mai ridicată până la 33ºC intervin bacteriile strict anaerobe de tip Clostridium şi amiloliza este în aceste din urmă condiţii foarte rapidă. Se întâlnesc bacteriile Clostridium butyricus, Cl. Perfringens şi de asemenea Clostridium pasteurianum care fixează azotul şi ia o parte la degradarea amidonului.

În lumina acestor condiţii se pare că amiloliza în sol, este rezultatul activităţii unei flore zimogene destul de polifage cu o dublă constituţie.

O microfloră abundentă, puţin specializată, bacteriană şi fungică, care degradează amidonul până la stadiul de dextrină, apoi dextrina este metabolizată de alte microorganisme.

O microfloră mai restrânsă şi mai specializată care hidrolizează amidonul până la acizi, alcooli şi gaze.

În ansamblu această activitate merge în paralel cu fertilitatea aparentă a solului şi cu bogăţia microflorei totale.

Degradarea pectinei

Conţinutul în pectină al ‚ţesuturilor vegetale este variabil de la 10-30%, în funcţie de specie, de organe şi de vârsta plantelor.

Pectinele sunt substanţe cu greutate moleculară ridicată care aparţin grupului poliuronidelor. Ele formează în condiţii favorabile geluri în contact cu apa şi se împart în mai multe grupări:

Protopectine – derivaţii ale acidului poligalacturonic legaţi prin anumiţi constituenţi cu membrana celulară;

Acidul pectic sau pectina propriu zisă, care este acid poligalacturonic esterificat de alcoolul metilic;

Acidul pectic sub formă de acid poligalacturonic neesterificat. Acestor trei compuşi le corespund enzime specifice ca: protopectinaza, pectinesteraza şi respectiv poligalacturonidaza.

La descompunerea substanţelor pectice participă unele bacterii, actinomicete şi ciuperci, bacteriile anaerobe fiind agenţii principali de descompunere.

Bacteriile pectinolitice anaerobe sunt reprezentate prin speciile de Clostridium cum sunt:

Clostridium aurantibutyricum ce atacă atât pectina purificată cât şi pectina din resturile vegetale.

Clostridium felsineum care atacă numai pectina din resturile vegetale.

Între speciile aerobe de bacterii se încadrează Bacillus polymyxa, B. macerans şi reprezentanţi ai genurilor Pseudomonas, Arthrobacter şi Corynebacterium.

Între actinomicetele pectinolitice se situează genurile Streptomyces şi Micromonospora.

Dintre ciupercile pectinolitice fac parte mai multe genuri ca: Aspergillus, Fusarium, Alternaria, Botrytis, Monilia, etc.

O altă specie, ciuperca Pullularia pululans descompune toamna pectina din frunzele căzute, uşurând mineralizarea acestora.

Descompunerea celulozei
Celuloza reprezintă 45-80% din greutatea uscată a resturilor vegetale şi ca atale constituie cea mai importantă parte a substanţelor organice care se întorc în sol.

Fedorov apreciază cantitatea de C găsit în sol sub formă de celuloză la 350 milioane tone în compoziţia organelor vii şi la 700 miliarde tone în sol şi turbă.

Celuloza este un polizaharid (C6H10O5) format dintr-un lanţ de 1:4 βD – glucopiranoză (celobioză), care constituie scheletul peretelui celular la plante.

Celuloza este foarte rezistentă la degradare, exceptând descompunerea produsă sub acţiunea microorganismelor, datorită căreia plantele ar primi la hectar aproximativ 15 tone CO2 pentru nutriţia lor carbonată.

În acest fel degradarea şi mineralizarea microbiană a celulozei reprezintă şi din punct de vedere cantitativ unul din procesele cele mai importante ce se petrec pe suprafaţa globului.

Degradarea biologică a celulozei a fost evidenţiată prima dată de Omelianschi care a studiat fenomenele descompunerii aerobe, iar apoi Vinogradscki a stabilit şi rolul deosebit a degradării anaerobe.

Din hidroliza celulozei rezultă glucoză şi celobioză care la rândul ei este descompusă în glucoză.

Aceşti compuşi apar numai excepţional în sol, deoarece procesele biologice merg până la stadiile de combustie incompletă, cu eliberare de acizi şi alcooli sau completă până la CO2 şi H2O a glucozei.

Microorganismele se dezvoltă direct pe fibrele de celuloză de care se fixează şi produc hidroliza enzimatică a celulozei, în cursul căreia fibrele îşi pierd consistenţa, se gonflează şi se transformă într-o masă cu o consistenţă păstoasă şi gelatinoasă.

Degradarea aerobă a celulozei poate fi realizată de bacterii şi ciuperci. Bacteriile celulolitice pot fi puse în evidenţă însămânţând grăunţi de pământ pe suprafaţa unei hârtii de filtru aşezate pe gel de siliciu impregnat cu o substanţă azotoasă. După câteva zile de incubare la 30ºC apar colonii colorate diferit, în galben, cărămiziu, brun deschis, roz portocaliu, verde şi foarte rar brun deschis şi negru. Culoarea coloniilor variază în funcţie de vârsta culturii şi de specie.

Microorganismele celulolitice pot fi criofile, adică rezistente la temperaturi scăzute, mezofile sau termofile.

Cele mai multe dintre acestea sunt mezofile sau termofile şi se împart la rândul lor în microorganisme aerobe şi anaerobe.

Între microorganismele celulolitice mezofile aerobe sunt cuprinse o serie de bacterii, actinomicete şi ciuperci.

Bacteriile celulolitice sunt reprezentate prin mai multe genuri ce aparţin ord. Cytophagales, genul Cytophaga ce se prezintă sub formă de bastonaşe scurte sau elonagt flexibilie sau ca filamente cu dimensiuni de 0,3-0,7 x 5-50um cu capetele bastonaşelor rotunjite sau ascuţite. Celulele şi coloniile sunt colorate în nuanţe de galben, oranj sau roşu. Cea mai răspândită specie este Cytophaga hutchinsonii.

Genul Sporocytophaga se prezintă sub formă de celule asemănătoare cu Cytophaga, dar formează microchisturi rezistente la uscăciune, specia cea mai comună fiind Sporocytophaga myxococcoides.

Din ord. Myxobacteriales produc descompunerea celulozei speciile Sorangium compositum şi Polyanginum celullosarum.

Din fam. Pseudomondaceae face parte şi specia Cellvibrio ochracea – bacterie celulolitică foarte activă.

Se mai cunosc ca bacterii celulolitice şi specii din genurile Cellulomonas precum şi Bacillus ca B. vagans şi B. soli.

Dintre actinomicetele celulolitice cităm speciile: Streptomyces cellulosae, Streptomyces violaceus, Micromonospora chalcea şi Nocardia cellulans.

Ciupercile celulolitice sunt agenţi activi ai descompunerii celulozei şi mai ales a celulozei din materialul lemnos. Dintre cele mai răspândite sunt genurile Chaetomium, Aspergillus, Penicillium, Myrothecium şi Trichoderma.

În cursul descompunerii aerobe a resturilor vegetale se disting două etape succesive:

În prima fază se produce descompunerea părţilor vegetale mai uşor atacabile, cu participarea predominantă a speciilor de Cellvibrio şi Myxococcus.

În a doua fază urmează descompunerea părţilor mai rezistente la degradare cu predominanţa speciilor Cytophaga şi a ciupercilor microscopice.

Din punct de vedere chimic, celuloliza are loc tot în două etape. La început se produce hidroliza celulozei până la celobioză (C12H22O11) şi alţi produşi mai complecşi, după care prin oxidarea acestor produşi se formează ulterior acizi uronici.

Dacă hidroliza celulozei este mai puternică, mergând până la formarea glucozei, aceasta este mai departe oxidată până la CO2 şi H2O trecând prin stadiul de oxiacizi:

(C6H10O5)n + nH2O + O2 ——— R-CHOH-COOH ——— CO2 + H2O + x cal.

Formarea de hidraţi de carbon solubili şi de oxiacizi ca produşi intermediari de degradare a celulozei are mare importanţă în sol deoarece stimulează dezvoltarea fixatorilor de N2 care îi folosesc în hrană.

Degradarea aerobă a celulozei se realizează în condiţii optime în solurile bine lucrate, aerate, bogate în N şi cu climat temperat. În aceste condiţii bacteriile şi ciupercile celulolitice sunt active până la adâncimea de 30 cm, ceea ce corespunde practic zonei pentru dezvoltarea culturilor agricole

Degradarea anaerobă a celulozei

Acest proces se realizează în special în zonele umede, mai profunde ale solului, când resturile vegetale sunt în mase compacte, dense , neaerate.

Din punct de vedere chimic, ea reprezintă o hidroliză a celulozei sub acţiunea celulazelor şi a celobiazei microbiene, cu formare de glucoză, din descompunerea căreia rezultă acizi volatili ca formic, butirici, acetic, acizi nevolatili ca succinic şi lactic, precum şi alcool etilic şi gaze (CO2, H2 şi metan).

Bacteriile celulolitice anaerobe din sol sunt reprezentate prin Bacillus cellulosae hydrogenicus şi Methylomonas methanica care eliberează metan.

Fermentarea celulozei cu degajare de H2 este însoţită de formarea acidului butiric şi a CO2 după reacţia:

(C6H10O5)n + nH2O —— CH3CH2COOH + CH3COOH + H2 + CO2 + x cal.

În fermentaţia metanică a celulozei cantitatea de gaze eliberată prezintă aproximativ 1/2 din greutatea celulozei descompuse.

Schema generală a reacţiei ar fi următoarea:

(C6H10O5)n + nH2O —— CH3CH2COOH + CH3COOH + CO2 + CH4
Unele specii de bacterii celulolitice anaerobe sunt adaptate să trăiască în intestinul uman şi al animalelor, unde determină descompunerea celulozei din alimente.

Bacteriile celulolitice se dezvoltă la temperatura optimă de 55-70ºC şi sunt prezente în medii bogate în celuloză şi azot organic şi mineral cum sunt bălegarul şi nămolurile orăşeneşti.

Unele bacterii termofile cum sunt: Clostridium termocellus şi Clostridium termocellulolyticum, degradează celuloza cu formare de acizi volatili şi ficşi, alcooli şi gaze în special metan.

Microorganismele celulolitice mai pot contribui la distrugerea hârtiei în bibliotecile şi depozitele rău aerisite şi umede, provocând pagube însemnate.

Metabolismul chitinelor
Chitina este un polimer al N – acetil – glucozaminei ce se găseşte mai ales în corpul insectelor dar şi a unor ciuperci; este descompusă în sol de actinomicete şi unele bacterii.

Metabolismul ligninelor
Descompunerea ligninelor are importanţă deosebită pentru circulaţia carbonului, întrucât aceasta reprezintă cea de a doua sursă a acestui element în natură, 25-30% din corpul plantelor lemnoase şi 15-20% din cel al plantelor ierboase.

Ligninele reprezintă totodată complexul vegetal mai rezistent şi din această cauză se acumulează continuu în sol, luând parte la formarea humusului.

Ligninele sunt substanţe macromoleculare provenite prin condensarea unor alcooli aromatici cu o structură complexă reticulară, care cere o mare cantitate de energie pentru a fi scindată.

Agenţii principali ai descompunerii ligninei sunt ciupercile din ord. Agaricales, mai ales acelea ce produc „putregaiul alb al lemnului”, care pot ataca şi celuloza.

Un alt grup de ciuperci cauzează „putregaiul brun al lemnului”, dar acesta nu atacă lignina.

Ciupercile ligninoclastice pot fi grupate în trei tipuri şi anume:

- tipul Polyporus versicolor – care atacă la început lignina şi apoi celuloza;

- tipul Armillaria vera – atacă la început celuloza apoi lignina;

- tipul Ganoderma applantum, care poate ataca simultan atât lignina cât şi celuloza.

Lignina se descompune mai repede în condiţii aerobe, în care acţionează ciupercile şi mai lent în anaerobioză când acţionează mai mult bacteriile.

Metabolismul taninurilor, lipidelor şi cutinei

Taninurile sunt descompuse în special de către ciupercile din genurile Aspergillus şi Penicillium. În cazul când ating o anumită concentraţie în sol ele au o acţiune antimicrobiană.

Lipidele sunt hidrolizate cu uşurinţă de către microorganisme.

Cutina este descompusă de bacterii din genul Pseudomonas în ritm lent.

Procesele complexe ale circuitului carbonului în naturăsunt schiţate după Florkin în fig.29, iar interrelaţiile între circuitul carbonului şi cel al azotului sunt redate după G. Zarnea în fig.30.
Microorganismele din sol şi circuitul sulfului

Sulful este de asemenea, un element important din punct de vedere boilogic.El intră în componenţa aminoacizilor metionina şi cisteina, a unor vitamine, glicozide, plizaharide, alcaloizi, etc. Tranaformarea microbiologică a sulfului în sol se face în trei faze principale:

1. Mineralizarea sulfului organic, ce se petrece paralel cu mineralizarea N şi P organic sub acţiunea unor microorganisme ca: Proteus vulgaris, Serratia maecesens, Pseudomonas aeruginosa, Bacillus subtilis, Clostridium sporogenes, din bacterii în condiţii anaerobe şi de către unele ciuperci ca Scopulariopsis brevicaulis ;i Aspergillus niger.

În cursul mineralizării, S se eliberează sub formă de H2S, CH3-SH (metilmercaptan) sau de sulfat (SO42-).

2. Sulfoficarea, este procesul de oxidare a H2S, S, S2O32- (tiosulfaţilor), S4O62- (tetrationaţilor), SO32- (sulfiţilor) până la acid sulfuric, respectiv sulfaţi. Această fază este produsă de sulfobacterii chimiolitoautotrofe nefilamentoase ca Thiobacillus şi Sulfolcbus şi filamentoase ca Beggiatoa.

Mai este produsă de bacteriile purpurii Chromatium şi bacteriile verzi Chlorobium.

Spre exemplu Thiobacillus thioxidans oxidează sulful elementar la acid sulfuric:


S + 3/2O2 + H2O —→ H2SO4
Bacteria Beggiatoa oxidează H2S la S:

                                H2S + 1/2O2 —→ S + H2O

Sulful se acumulează în celulele microbiene sub formă de incluziuni. În lipsă de H2S, bacteria oxidează S din aceste incluziuni până la H2SO4.

Folosirea sulfului elementar poate avea aplicaţii practice pentru îmbunătăţirea solurilor alcaline. Astfel, S este oxidat de microorganismele sulfoficatoare până la acid sulfuric care micşorează pH-ul mediului. Dar sulfoficarea poate avea şi efecte negative din punct de vedere agricol. În solurile inundate se formează cantităţi mari de sulfuri datorită desulfoficării. În urma drenării şi desecării acestor soluri, sulfurile se oxidează rapid la S pe cale chimică iar S la H2SO4, datorită microorganismelor sulfoficatoare. Ca rezultat pH-ul acestor soluri ajunge la valori de 3,2-2,2 care periclitează viaţa plantelor. Pentru a preveni acest efect negativ este necesară aplicarea amendamentelor calcaroase.

3. Desulfoficarea este procesul de reducere dezasimilatorie a sulfaţilor până la H2S. Acest proces are loc în condiţii anaerobe şi se datorează în primul rând speciilor de Desulfovibrio ca D. desulfuricans.

Bacteria reduce sulfaţii H2S cu ajutorul H din substanţele organice ca lactatul şi piruvatul care servesc atât ca surse de energie dar şi ca sursă de C.

Putem trage concluzia că sulfoficarea duce la acidifiere în timp ce desulfoficarea produce alcalinizarea solului.

În acest proces H2S rezultatul din desulfoficare nu atinge concentraţii toxice pentru plante, deoarece Fe2+ din sol, îndepărtează H2S sub formă de FeS care precipită. În solurile sărace în Fe2+ şi irigate cu ape bogate în sulfaţi, H2S produs în cantităţi mari produce efecte toxice la orez şi la alte plante.

În fig. 31 este redat circuitul sulfului după Florkin, 1943.
Microorganismele din sol şi circuitul fierului

Fierul intră în compoziţia hemienzimelor, a hemoglobinei, leghemoglobinei, F-S- proteinelor, circuitul lui cuprinzând 4 etape microbiene ce se succed după cum urmează:

1. Mineralizarea fierului organic, se petrece în paralel cu celelalte procese de mineralizare a substanţelor organice. Microorganismele mineralizatoare atacă partea organică a compuşilor cu Fe, iar acsta se eliberează sub formă minerală bi sau trivalentă. Microorganismele respective pot fi bacterii din genurile Pseudomonas, Bacillus, Crynebacterium, Mycobacterium, etc.; mai pot fi actinomicete din genurile Nocardia sau Streptomyces, precum şi ciuperci, toate ca organisme chimioorganoheterotrofe.

Compuşii organici cu Fe din humus pot fi atacaţi de bacterii ce aparţin la genurile Metallogenium, Pedomicrobium şi Seliberia. Pe suprafaţa celulelor respective se depune sub formă de precipitat hidroxidul feric Fe(OH)3.

2. Formarea compuşilor organici de Fe, este un proces opus mineralizării fierului organic. Aici microorganismele sintetizează compuşi organici solubili, deţinători de Feb bi sau trivalent.

Fierul poate fi sintetizat de unii compuşi organici ca acidul acetic, sau complecşi ca acizii citrici, acidul 2-ceto-D- gluconic, acizii humici, etc.

Microorganismele capabile de formarea compuşilor organici cu Fe sunt unele bacterii şi mucegaiuri (ciuperci) precum şi unii licheni. Mineralizarea şi formarea microbiană a compuşilor organici cu Fe, joacă un anumit rol în procesul de podzolire a solului. Sub acţiunea microorganismelor în orizontul A se formează Fe organic solubil, care migrează spre orizontul B, unde sub acţiunea microorganismelor mineralizatoare, Fe se eliberează sub formă anorganică trivalentă.


3. Oxidarea fierului bivalent. La aceste procese participă ferobacteriile (bacteriile feroginoase şi siderobacteriile). Acestea sunt organisme acvatice, dar unele se pot dezvolta şi în soluri şi se prezintă sub formă filamentoasă sau nefilamentoasă.

La ferobacteriile filamentoase ca Leptothrix ochracea, celulele individuale sunt incluse într-o teacă organică comună, în care se acumulează Fe(OH)3.

Ferobacteriile nefilamentoase cuprind unele bacterii pedunculate ca Gallionella ferruginea, capsulate ca Siderocapsa treubii, şi nependulate şi necapsulate ca Ferrobacillus thicoxidans, la care Fe(OH)3 se depozitează pe penduncul, în capsulă şi respectiv pe suprafaţa celulelor

Aceste bacterii sunt considerate în prezent chimiolitoorganoheterotrofe cu excepţia lui Thiobacillus ferrooxidans. Acest tiobacil oxidează nu numai sulful elementar, sulfurile şi tiosulfaţii, dar şi Fe2+ şi asimilează CO2 dezvoltându-se calcopirita (CuFeS2) T. Ferrooxidans produce sulfat feric.

Într-o primă etapă, pirita este oxidată la sulfat feros:

2FeS2 + 7O2 + 2H2O —→ 2FeSO4 + 2H2SO4 + energie

În continuare sulfatul feros este oxidat la sulfat feric:

2FeSO4 + 1/2 O2 + H2SO4 —→ Fe2(SO4)3 + H2O + energie

La rândul lui sulfatul feric poate oxida pirita cu forme de sulfat feros şi acid sulfuric:

7Fe2(SO4)3 + FeS2 + S H2O —→ 15 FeSO4 + S H2SO4
Dezvoltarea lui Th. Ferrooxidans duce la acidifierea mediilor, datorită acidului sulfuric produs. La rândul lui acidul sulfuric poate solubiliza cuprul şi alte metale grele din mineralele cele conţin. De aceea dezvoltarea lui Th. Ferrooxidans duce la acumularea de concentraţii fitotoxice pentru plantele de cultură, a acidului sulfuric şi a metalelor grele în haldele de steril luate în cultură.

4. Reducerea fierului trivalent. Acest produs se datorează unor bacterii facultativ sau obligat anaerobe ca B. circulans, B. polymyxa, Enterobacter aerogenas, Clostridium butyricum, etc.

Aceasta în prezenţa substanţelor organice ca glucoza, reduc fierul trivalent la Fe2+, Fe trivalent servind ca acceptor de electroni.

Mai sunt capabile de reducerea Fe trivalent şi unele ciuperci din sol. Toate aceste microorganisme fier-reducătoare sunt chimioorganoheterotrofe.

Trebuie să menţionăm că oxidarea Fe2+ şi reducerea Fe trivalent în sol se poate produce şi fără participarea directă a microorganismelor (fig.32).

13. Microorganismele din sol şi circuitul fosforului

Fosforul este un element absolut necesar vieţuitoarelor şi intră în compoziţia acizilor nucleici, a unor proteine, a unor compuşi macroergici (ATP), a fosfolipidelor, a fosfozaharidelor, a fitinei, etc.

Ciclul fosforului redat în fig.33 se desfăşoară în mai multe faze, după cum urmează:

1. Mineralizarea fosforului organic se desfăşoară în paralel cu mineralizarea compuşilor organici cu N (amonificarea) sub acţiunea aceloraşi microorganisme. Unul dintre microorganismele foarte active în mineralizarea P organic este Bacillus megaterium var. phosphaticus.

În urma mineralizării P se eliberează sub formă de ortofosfat solubil, asimilabil de către plante şi microorganisme; în acelaşi timp însă ortofosfatul solubil poate trece în ortofosfaţi de Ca, Fe, Al, Mg, Cu şi Ni care sunt insolubili.

Compuşii organici cu P reprezintă 15-85% din cantitatea totală de P din diferite soluri.

Între compuşii organici cu P ai solului predomină fitina şi acizii nucleici. Fitina este de origine vegetală, iar acizii organici provin de la microorganisme, plante şi animale. Fitina constituie între 10-80% din cantitatea totală de P organic din soluri. Ea este sarea de Mg şi Ca a acidului fitic, iar descompunerea ei hidrolitică este catalizată de fitoză.

2. Mobilizarea ortofosfaţilor insolubili este procesul de solubilizare a fosfatului tricalcic, a ortofosfaţilor de Fe, Al, Mg, Mn, Cu, Ni, ce are loc sub acţiunea acizilor produşi de microorganisme şi de cei excretaţi de rădăcinile plantelor. Aici intră acizii azotos şi azotic produşi de microorganismele nitrificatoare, acidul sulfuric produs de microorganismele sulfoficatoare, acidul carbonic şi acizii organici produşi de microorganisme, precum şi de rădăcinile plantelor.

Dintre acizii organici acidul 2-ceto-D-gluconic joacă un rol deosebit în solubilizarea ortofosfaţilor insolubili. Mai contribuie la solubilizare şi acizii citric, succinic, malic, oxalic, tartric, lactic, precum şi acizii humici.

3. Transformarea meta-, piro- şi polifosfaţilor este realizată sub acţiunea unor bacterii ca Pseudomonas fluorescens, Sporocytophaga cauliformis şi a unor ciuperci ca Aspergillus şi Penocillium. Aceste reacţii sunt catalizate de enzime, dar ele pot avea loc şi sub acţiunea acidităţii, iar transformarea meta- şi pirofosfaţilor poate fi catalizată şi de MnO2
4. Oxidarea fosfaţilor şi hipofosfaţilor are loc sub acţiunea unor microorganisme aerobe şi este de asemenea catalizată de enzime.

5. Reducerea ortofosfaţilor este produsă de microorganisme aerobe, reacţia respectivă fiind de natură enzimatică,.

În prezenţa nitraţilor şi sulfaţilor , reducerea ortofosfaţilor este inhibată, deoarece nitraţii şi sulfaţii sunt utilizaţi mai uşor ca acceptori de electroni.

Schema generală a transformărilor fosforului în sol este redată în fig. 33 după Cosgrove.
14. Transformările microbiene ale potasiului
Microorganismele eliberează ionii de K+ prin descompunerea sărurilor de K a acizilor organici ca acidul acetic sau butiric.

Ionii de K+ reacţionează cu anionii de HO3, PO4, SO4, CO3, şi formează săruri accesibile plantelor şi microorganismelor, sau sunt fixaţi de către coloizii solului.

Microorganismele mai pot elibera potasiul şi prin solubilizarea silicaţilor. Bacteriile care sunt capabile de această acţiune au fost denumite silicatbacterii. Printre acestea este şi Bacillus mucilaginosus var. siliceus, care după unii autori ar fi o tulpină de Bacillus circulans. Unele ciuperci ca Aspergillus niger şi Penicillium nigrescens pot de asemenea elibera K+ din silicaţi.

Eliberarea K+ din silicaţi sub acţiunea silicatbacteriilor se datorează acizilor (H2CO3 şi acizii organici), pe care aceste microorganisme îi produc. Sistemul radicular al plantelor produce de asemeni acizi care joacă acelaşi rol.

Transformările microbiene ale calciului
Descompunerea microbiană a compuşilor organici cu Ca, duce la eliberarea Ca2+, care ca şi K+, poate reacţiona cu anionii minerali, formând săruri solubile şi insolubile sau se fixează de către coloizii solului. Şi aici acizii minerali şi organici produşi fie de microorganisme sau de rădăcini, solubilizează sărurile de Ca insolubile. Influenţa calciului din sol asupra microorganismelor este redată în fig. 34.

Transformările microbiene ale magneziului

Acestea sunt asemănătoare cu cele ale calciului, Mg activând unele procese microbiene din sol, îndeosebi nitrificarea şi fixarea azotului atmosferic.
15. Transformările microbiene ale microelementelor
15.1.1. Manganul se găseşte în sol în formă bivalentă ionică (Mn2+) la pH mai mic de 5,5 şi sub formă de Mn trivalent şi mai ales tetravalent la pH mai mare de 8, datorită autooxidării Mn2+.

Transformările microbiene ale manganului se produc în zona valorilor de pH de 5,5-8. În condiţii aerobe acţionează unele bacterii heterotrofe din genurile Bacillus, Corynebacterium, Metallogenium, Streptomyces precum şi ciupercile din genurile Curvularia, Cladosporium, etc. Aceste microorganisme oxidează Mn2+, precipitându-l sub formă de MnO(OH)2 (hidroxid de Mn trivalent).

Procesul de oxidare a Mn2+ poate duce la apariţia în sol a carenţei de Mn asimilabil şi are ca efect apariţia unor boli de nutriţie la plante.

În condiţii anaerobe, în prezenţa substanţelor organice uşor asimilabile, unele bacterii reduc Mn tetravalent la Mn2+; MnO2 serveşte ca acceptor de electroni înlocuind O2. Totodată acizii produşi de microorganisme, atât în condiţii aerobe cât şi anaerobe deviază echilibrul chimic dintre Mn bivalent şi cel tetravalent în direcţia formării Mn2+. Circuitul manganului este redat schematic după Starkey în fig. 35.

15.2. Seleniul.Î plante seleniul este prezent sub formă de selenio - aminoacizi, în care Se înlocuieşte S în structura metioninei şi Se-metilcisteinei. Ambii Se-aminoacizi din resturile vegetale se mineralizează sub acţiunea microorganismelor din sol. Seleniul apare sub formă de seleniţi (SeO32-) şi selenaţi (SeO42-).

Microorganismele din sol sunt capabile şi de oxidarea seleniului metalic şi al seleniurilor (Se2-) la selenaţi.

O altă transformare microbiană a seleniului în sol este reducerea seleniţilor şi selenaţilor la Se metalic. Această capacitate a fost demonstrată la unele bacterii cum sunt Clostridium, Corynebacterium şi ciuperci ca Rhizobium, precum şi la unele levuri şi mucegaiuri.

Compuşii cu Se (seleniţi, selenaţi, Se-aminoacizi), pot fi metilaţi sub formă de produs gazos numit dimetilseleină (CH3-Se-CH3).

Acest proces poate fi realizat de unele ciuperci ca Aspergillus, Cephalosporium, Fusarium, Penicillium, ca şi de unele bacterii.

15.3. Zincul. Microorganismele în urma descompunerii resturilor vegetale eliberează zincul sub formă solubilă (Zn2+). Microflora solului realizează această solubilizare prin acizii minerali şi organici produşi. În sens invers, prin diminuarea acidităţii, microorgaismele micşorează solubilitatea Zn. Tiobacilii oxidează S din ZnS la acid sulfuric şi eliberează ZN SUB FORMĂ DE Zn2+ care rămâne în soluţie datorită acidului sulfuric. H2S produs de microorganisme îndepărtează Zn prin formarea de ZnS care precipită.

Insolubilizarea microbiană a Zn provoacă la pomii fructiferi o carenţă manifestată prin micşorarea limbului frunzelor, boală ce poate fi prevenită prin tratarea solului cu sulfat de zinc (ZnSO4).

15.4. Cuprul. Descompunerea microbiană a resturilor vegetale poate duce la micşorarea concentraţiei cuprului solubil, datorită unei reacţii chimice în care sunt implicaţi produşii microbieni formaţi în cursul descompunerii. 

Tiobacilii pot solubiliza Cu din minereuri sulfuroase cum este calcopirita (CuFeS2), iar Thiobacillus ferrooxidans poate oxida atât S cât şi Cu monovalent din Cu2S. Hidrogenul sulfurat (H2S) format pe cale microbiană poate precipita Cu2+ sub formă de CuS. Microorganismele din sol au capacitatea de transformare şi a altor microelemente ca Mo, V, Co, Ni, Pb, Cd, Si.

4. INFLUENTA  FACTORILOR ECOLOGICI ASUPRA MICROORGANISMELOR


Influenţa pH-ului


Pentru marea majoritate a micropopulaţiei solului, pH-ul optim este cel apropiat de neutralitate. Aşa se explică de ce în solurile cu reacţie neutră se găseşte cea mai bogată şi variată microfloră. 


După preferinţele faţă de pH-ul solului, microorganismele pot fi grupate în:


- Neutrofile, care preferă un pH în jur de 7. Din această categorie fac parte cele mai multe şi mai importante microorganisme din sol (Azotobacter, bacteriile nitrificatoare autotrofe, microorganismele celulolitice cele mai active, actinomicetele). 


- Acidofile, a căror dezvoltare maximă este la un pH în jur de 3 (genul Thiobacillus).


- Bazofile, cu o dezvoltare maximă la un pH mai mare de 8 (Bacillus ureolitici). 


- Indiferente sunt majoritatea ciupercilor.


pH-ul solului poate fi considerat ca un factor de reglaj al competiţiei pentru hrană. De exemplu, ciupercile, care suportă uşor (chiar preferabil) reacţia acidă a solului, concurează toate celelalte microorganisme din solurile acide. 


Calcarizarea solurilor acide stimulează evident activitatea lor biologică. Cu cât pH-ul solului neamendat este mai scăzut, cu atât este stimulată mai puternic activitatea microorganismelor. 


Există o corelaţie între conţinutul de substanţe nutritive şi reacţia solului, dovedită prin schimbul de ioni. Schimbul este într-un raport echivalent între ionii de hidrogen produşi de rădăcinile plantelor în timpul respiraţiei şi a asimilării substanţelor nutritive, cu bazele absorbite prin schimb cu mineralele argiloase şi coloizii organici. Dezalcalinizarea permanentă şi formarea acizilor, în cadrul descompunerii substanţelor organice, duce la acidifierea solului. În cazul când mineralizarea, degradarea şi unele măsuri de fertilizare nu pot acoperi dezalcalinizarea, aciditatea se menţine. Aceasta duce la o restructurare a microorganismelor, predominând ciupercile care preferă aciditatea şi bacteriile anaerobe. Consecinţele sunt următoarele: microorganismele respective descompun materialul din care se formează humusul şi produc substanţe de inhibare a creşterii; se formează humusul brun, care duce la podzolirea solului. 

Influenţa temperaturii


Dependenţa faţă de temperatură a microorganismelor este, în general, mai mare decât cea a plantelor verzi. Temperatura este un factor foarte important pentru cantitatea de humus formată în solurile din regiunile umede cu climă temperată. 


Limitele optime ale temperaturii pentru microorganismele din sol sunt între 20-30oC. Bacteriile au o adaptabilitate foarte mare la oscilaţiile de temperatură. Referindu-ne la dinamica sintezei şi descompunerii humusului, s-a constatat că odată cu scăderea temperaturii scade, în general şi activitatea microorganismelor. 


În funcţie de adaptarea la factorul termic, microorganismele pot fi:


- Psihrofile, cele care îşi desfăşoară activitatea la temperaturi scăzute (cea mai mare parte a micropopulaţiei solurilor polare). 


- Mezofile sunt microorganisme a căror optim de activitate metabolică este în jur de 30oC. În acest grup se încadrează cele mai multe şi mai importante bacterii din solurile cu climă temperată. 


- Termofile sunt microorganisme al căror metabolism este intens la temperaturi relativ ridicate. De exemplu, specii de microorganisme din gunoiul de grajd. 


Influenţa apei în sol


Activitatea biologică a unui sol tinde să se diminueze odată cu scăderea conţinutului în apă, dar contrar celor observate la plante, punctul de ofilire (pF = 4,2) nu constituie un prag indicator al  încetării activităţii microbiene. Se  apreciază că limita superioară oricărei activităţi biologice corespunde la pF= 5,5-5,6. Uscarea solului peste aceste valori antrenează moartea tuturor microorganismelor. 


Această particularitate a microorganismelor faţă de plantele superioare se explică în primul rând prin presiunea osmotică mai ridicată din celulele microbiene; în al doilea rând bacteriile din sol nu pierd apă prin transpiraţie ca plantele superioare şi în al treilea rând suprafaţa de absorbţie la microorganisme faţă de masa protoplasmatică egală, este mai mare ca la plante. 


Moartea microorganismelor la umiditate scăzută este determinată de mai mulţi factori ca, durata şi nivelul uscării, tipul microorganismului, tipul de sol şi structura solului. 


În funcţie de nevoile de apă, microorganismele se împart în mai multe grupe:


Microorganisme hiperxerofile sunt germeni al căror prag este superior valorii pF = 4,9. Aici majoritatea microorganismelor sunt cele amonificatoare, amilolitice şi cele care degradează substanţele vegetale complexe. 


Microorganismele xerofile sunt cele al căror prag este cuprins între          pF = 4,9-4,2. Aici se includ germenii care degradează celuloza, cei care oxidează sulful, o parte din microorganismele amilolitice, amonificatorii ureei şi cei care produc nitrificarea sulfatului de amoniu. 


Microorganismele hidrofile includ germeni care au pragul pF = 2. Aici se găsesc agenţi care descompun carboximetilceluloza, ce fixează azotul atmosferic, precum şi o parte dintre nitrificatorii sulfatului de amoniu. 


Existenţa pragurilor diferite ridică probleme de ordin practic deosebit de importante pentru agricultură. Astfel, una dintre consecinţe este predominarea selectivă a unor procese microbiene asupra altora. Aceasta se întâmplă în cazul umidităţii situate în vecinătatea punctului de ofilire, când predominarea proceselor de celuloliză asupra amonificării, are drept urmare imobilizarea totală sau parţială a azotului mineral. 


De asemenea, în cazul umidităţii scăzute predomină procesele de amonificare, fapt ce antrenează o acumulare de azot amoniacal remarcată în solurile în curs de uscare. 


Diferitele grupe de microorganisme au un grad variat de rezistenţă faţă de uscăciune. Astfel, ciupercile şi bacteriile sunt mai sensibile, comparativ cu actinomicetele. 

Influenţa energiei radiante


Lumina solară are, adesea, o influenţă dăunătoare asupra microflorei solului, chiar şi asupra algelor care sunt fotosintetizante. Acţiunea bactericidă a lumii se datorează mai ales radiaţiilor din domeniul albastru-violet al spectrului, care induc în celulele microbiene formarea de peroxizi sau determină hidroliza proteinelor. Radiaţiile ultraviolete au o foarte puternică acţiune bactericidă la lungimile de undă cuprinse între 2000 şi 3000 Å. Efectul lor în sol este minim, din cauza puterii reduse de pătrundere în acest mediu. 


Lumina difuză a zilei este necesară activităţii vitale a microbilor sintetizaţi din sol. Lumina mai slabă şi o umiditate mai ridicată favorizează descompunerea microbiană a humusului. 


Prezenţa în sol a unor elemente  radioactive, mai evidentă în solurile formate din roci vulcanice, stimulează formarea de nodozităţi la leguminoase, activitatea bacteriilor din genul Azotobacter, a proteolizei şi a denitrificării. 


Activitatea microbiană a diferitelor soluri


Diferitele tipuri de sol, formate sub influenţa unui complex de factori, a dus la o mare variaţie taxonomică a microorganismelor care îl populează. S-a constatat că, paralel cu modificarea tipurilor de sol, se schimbă şi micropopulaţia, exprimată prin dominarea unor specii, dispariţia altora sau reducerea numărului lor. 


Variaţia activităţii microflorei din sol, în funcţie de tipul de sol, nu trebuie legată numai de factorii climatici, ci şi de modificărea condiţiilor de nutriţie pentru microorganisme. 


P. Papacostea (1972) a pus în evidenţă existenţa, în solurile din ţara noastră, a unor microorganisme indicatoare, caracteristice unor tipuri de sol. Astfel, a stabilit o clasificare a solurilor, pe baza microorganismelor specifice şi anume:


( Soluri cu Mucor rammanianus (foarte acide, specifice pajiştilor alpine şi acelora de sub pădure de molid), care nu sunt utilizate pentru exploatarea agricolă.


( Soluri cu Pseudomonas acidophilus şi P. pseudogley, din care fac parte solurile podzolice şi pseudogleizate.


( Soluri cu Pseudomonas lemonnieri şi P. aureofaciens, care sunt cele mai fertile. 


Activitatea microbiană din sol este influenţată şi de textura şi structura solului care, la rândul lor, depinde de compoziţia chimică a diferitelor fracţii minerale şi organice din sol; compoziţia chimică este, şi ea, în mare măsură, rezultat al activităţii microbiene a solului. Pentru acelaşi tip de sol, există o diferenţiere a distribuirii microorganismelor şi a activităţii lor în funcţie de mărimea agregatelor. 


Microflora fiecărui tip de sol se modifică, adesea, în cursul aceluiaşi an, în funcţie de variaţia factorilor climatici, adică apare o variaţie sezonieră a microflorei. În zonele temperate, intensitatea maximă a proceselor microbiene din sol s-a constatat primăvara şi uneori, toamna; mai scăzută iarna şi vara. Variaţia sezonieră afectează în primul rând, straturile superficiale ale solului, diminuându-se în adâncime. 


Pe lângă variaţiile sezoniere, microflora solului poate suferi variaţii în decurs de câteva zile sau chiar în timp de 24 de ore. 


5. INTERRELAŢIILE DINTRE MICROORGANISMELE 

                                   DIN SOL


S-a mai menţionat anterior că, între microorganismele din sol pot fi  pot fi raporturi de convieţuire, cât şi raporturi antagoniste. Un exemplu tipic de conlucrare şi activitate reciprocă este cel oferit de popularea iniţială a rocilor, când bacterii, ciuperci şi alge albastre trăiesc în vecinătate, sprijinindu-se şi completându-şi activitatea. În timpul circuitului biologic al substanţelor, apar de asemenea raporturi care se evidenţiază prin activitatea şi colaborarea lor reciproc complementară. 


Un alt exemplu edificator este cel privind prelucrarea resturilor vegetale la care participă, adesea, în acelaşi timp, pe baza "diviziunii muncii", bacterii, ciuperci şi actinomicete: bacilii fitofagi şi mucoraceele prelucrează compuşii uşor valorificabili ai carbonului (acizi, zahăr şi amidon) şi compuşi ai azotului (proteine), pe când altele (Cellvibrio şi Pseudomonas) prelucrează celuloza, hemiceluloza şi pectina, iar bazidiomicetele prelucrează ligninele. 


Grupurile de microorganisme menţionate, adesea, nu-şi desfăşoară activitatea concomitent, ci în succesiunea menţionată, adică în cadrul unei metabioze. 


Metabioza sau comensalismul bacterian


Prin acest fenomen se înţelege relaţiile dintre reprezentanţii a două sau mai multe specii de microorganisme (care convieţuiesc şi se succed) în care unul dintre microorganisme profită iar celălalt în aparenţă, nici nu profită şi nici nu este influenţat negativ. Metabioza reprezintă raporturi generale şi trepte superioare de convieţuire, care se realizează prin mai multe mecanisme:


( Un microorganism produce metaboliţi necesari altuia. Un exemplu de metabioză foarte strictă este activitatea microorganismelor denitrificatoare: amoniacul este transformat, în sol, în nitrit de Nitrosomonas, iar nitritul în nitrat de Nitrobacter. Nitratul produs de Nitrobacter este neutilizabil de Nitrosomonas, care oxidează amoniacul. Pentru a se putea prelucra autotrof o cantitate suficientă de CO2, transformarea nitriţilor în nitraţi se va efectua mult mai repede decât transformarea amoniacului în nitriţi, deoarece câştigul de energie, în cazul formării nitriţilor din amoniac, este mult mai mare decât la formarea nitraţilor din nitriţi. În metabioaza transformării sulfului în hidrogen sulfurat şi sulfat, sulful produs în a doua etapă poate fi utilizat de către bacteriile denitrificatoare. 


La descompunerea celulozei participă trei micropopulaţii, în mod succesiv. Micropopulaţia iniţială se dezvoltă pe seama celulozei din resturile vegetale. Produşii rezultaţi (glucoză, acizi organici) sunt utilizaţi de micropopulaţia secundară. Pe seama microorganismelor moarte din micropopulaţiile primare şi secundare se dezvoltă micropopulaţia terţiară. 


( Un microorganism degradează sau inactivează o substanţă care are un efect toxic asupra celuilalt microorganism. De exemplu, unele microorganisme degradează sau inactivează unele antibiotice, favorizând astfel dezvoltarea microorganismelor care sunt sensibile la antibioticul respectiv. 


( Un microorganism  alterează mediul, din punct de vedere fizico-chimic. În acest caz, este interesantă metabioza ce se realizează între bacteriile aerobe şi cele anaerobe din sol, care explică faptul că bacteriile anaerobe se pot dezvolta şi în straturile superioare, bine aerisite, ale solului. Un exemplu elocvent este cauza metabiozei dintre bacteriile aerobe şi cele anaerobe în cadrul agregatelor  particulelor din sol: cele aerobe se dezvoltă pe suprafaţa agregatelor şi consumă O2, împiedicând, astfel, difuzarea oxigenului în interiorul agregatelor, prin aceasta favorizează dezvoltarea bacteriilor anaerobe din interiorul agregatelor. 


Raporturi antagoniste


Antagonismul constă în relaţii în care un microorganism sau un fag exercită o acţiune defavorabilă asupra unui alt microorganism. Fenomenul apare când un organism secretă în mediu produse ale activităţii vitale care inhibă dezvoltarea altui organism sau îl omoară. 


În sol apar următoarele aspecte de antagonisme între microorganismele care îl populează:


- Antagonismul microbian propriu-zis, care se realizează prin: 


 Concurenţă pentru sursa de hrană, ce apare când două specii au necesităţi nutritive asemănătoare. Specia cu o creştere rapidă împiedică dezvoltarea speciei cu creştere lentă. De exemplu, la începutul descompunerii resturilor vegetale şi animale, bacteriile se dezvoltă abundent, în timp ce actinomicetele nu se dezvoltă. După epuizarea substanţelor uşor asimilabile, bacteriile mor. În locul lor apar actinomicetele care se multiplică rapid, consumând resturile organice care nu au fost descompuse de bacterii. 


Modificarea mediului prin produşi metabolici. De exemplu, acidul lactic şi acidul butiric, produşi ai bacteriilor de fermentaţie, acţionează asupra tuturor microorganismelor asociate şi, astfel împiedică multiplicarea bacteriilor de putrefacţie. Tot aici, trebuie menţionat şi fenomenul de antibioză, când antibioticul produs de un microorganism poate elimina dezvoltarea altor organisme din sol. De exemplu, Streptomyces grisseus produce streptomicină, care inhibă activitatea bacteriei Bacillus subtilis. 


Parazitismul este fenomenul prin care un fag sau un microorganism se dezvoltă pe seama şi în dauna altui microorganism. După cum s-a  mai menţionat, fagii parazitează bacterii, actinomicete, cianobacterii şi ciuperci, al cărui mecanism a fost, de asemenea, descris anterior. 


Sunt şi bacterii şi actinomicete care lizează alte bacterii, respectiv ciuperci sau alge. 


Bacteriile micolitice sunt mixobacterii sau tulpini de Bacillus şi Pseudomonas, iar actinomicetele micolitice sunt streptomicete şi nocardii. 


Liza la cianobacterii şi la algele verzi este efectuată de mixobacterii şi alte bacterii, precum şi de unele tulpini de streptomicete. 


Sunt şi cazuri când atât parazitul cât şi gazda sunt ciuperci. De exemplu, Penicillium vermiculatum este parazit pe Rhizoctonia solani. Aceasta din urmă poate fi parazit la rândul ei pe alte ciuperci, de exemplu pe Mucor recuvus. 


Prădătorismul (predaţia) este un act de agresiune când un microorganism (agresor) atacă pe un altul (prada) pe care îl  capturează, ingerează şi digeră. 


De exemplu,  bacteriile sunt o hrană a protozoarelor (protozoarul Rhizopoda consumă în timpul existenţei sale circa 40.000 de bacterii). Prin aceasta, însă, nu se reduce numărul bacteriilor, ci se poate, uneori, mări intensitatea proceselor fiziologice ale bacteriilor. Astfel de relaţii pot fi considerate ca relaţii de simbioză. Sunt şi ciuperci prădătoare care consumă animale mici, bacterii prădătoare, protozoare, metazoare şi chiar bacteriofagi. 


Studiul raporturilor antagoniste dintre diferiţi reprezentanţi ai micropopulaţiei solului prezintă interes în sensul dirijării lor pentru protecţia plantelor cultivate, excluzând astfel mijloacele chimice de combatere, care prezintă multe neajunsuri. 


Simbioza (mutualismul)


Simbioza este o formă de convieţuire între două sau mai multe specii şi constă într-o nutriţie încrucişată: fiecare simbiont produce un metabolit pe care nu-l poate produce celălalt. 


În formele ei superioare, simbioza constă şi într-o pătrundere morfologică reciprocă a ambilor parteneri (ex. lichenii). Uneori, în relaţiile simbiotice se pot observa şi trăsături parazitare. Simbioza poate ave loc între parteneri aparţinând unor grupe diferite de microorganisme şi anume:


a) Între diferite bacterii, de exemplu, simbioza dintre bacteriile denitrificatoare şi cele fixatoare de azot, pe de o parte şi bacteriile celulolitice, pe de altă parte. (Simbioza constă în schimbul de sursă de C şi energie şi de sursă de N). 


b) Între bacterii şi ciuperci care se bazează, mi ales pe un schimb de factori de creştere.


c) Între bacterii  şi alge, de exemplu, între Azotobcter şi unele alge. 


d) Între bacterii şi protozoare. S-a constatat că, în prezenţa protozoarelor, culturile bacteriene respiră mai intens, iar cele de Azotobacter fixează mai mult N2. Multe protozoare conţin bacterii endosimbiotice, de exemplu, ciliatul Spirostomul teres conţine Chromatium vinosum. 


e) Între ciuperci şi alge, de exemplu, lichenii. Ei reprezintă forma superioară de simbioză dintre microorganisme. Simbioza lichenilor acţionează asupra formei, metabolismului  şi înmulţirii organismelor participante. La formarea lichenilor participă adesea, din partea algelor, cianoficee filiforme şi cloroficee unicelulare, iar din partea ciupercilor, de preferinţă, ascomicete şi, numai rareori, bazidiomicete. 


6. InterrelaŢiile dintre plantele superioare

                 Şi microorganismele din sol


Plantele superioare, dezvoltându-se în acelaşi mediu natural (sol) cu microorganismele, intră adesea cu acestea în concurenţă pentru hrană. Poate că termenul de "concurenţă" nu este cel mai potrivit, deoarece prezenţa bacteriilor în sol poate să aibă un efect favorabil asupra plantelor de cultură, şi invers, plantele de cultură pot avea o acţiune favorabilă asupra florei bacteriene din sol. Aspectul cel mai concludent este cel privind relaţiile dintre rădăcinile plantelor şi microorganisme. 


Se apreciază că între microorganismele din sol şi plantele superioare se stabilesc relaţii de simbioză. Apreciind beneficiile reciproce între microorganismele simbiotice ca paraziţi care, "împreună cu specia gazdă, au evolut până la un stadiu de toleranţă mutuală completă, astfel încât ele sunt în mod constant prezente în fiecare individ al speciei gazdă (Drăgan şI Kiss, 1986). Din cele expuse, rezultă că simbioza, în acest caz, este o infecţie atenuată, potenţial dăunătoare unuia dintre parteneri. De aceea, în anumite condiţii, simbiontul poate deveni patogen. 


În cele ce urmează ne vom referi la câteva aspecte ale relaţiilor dintre microorganisme şi plantele superioare (simbioza dintre rizobii şi plantele leguminoase, ca şi alte simbioze dintre microorganisme şi plantele superioare, au fost prezentate când s-a descris, în detaliu fixarea simbiotică a azotului atmosferic). Aspectul cel mai important îl considerăm cel privind relaţiile dintre sistemul radicular al plantelor şi microflora solului. Pentru aceasta este necesar să definim câteva noţiuni (spermatosfera şi rizosfera). 


Spermatosfera este zona de sol care înconjoară seminţele în curs de germinare. În această zonă, numărul microorganismelor, în special cel al bacteriilor, este mult mai mare decât în zona fără seminţe în curs de germinare. Aceasta, pentru că microorganismele utilizează substanţele eliminate de seminţe în timpul germinării lor şi produc, la rândul lor, fitohormoni care stimulează germinarea şi apoi creşterea plantei. În mod treptat, spermatosfera se transformă în rizosferă. 


Rizosfera


Rizosfera este zona de sol care înconjoară rădăcinile şi este influenţată de acestea din punct de vedere fizic, chimic şi biologic, datorită acţiunilor specifice dintre microorganismele solului şi plantele superioare. În cadrul rizosferei sunt trei subzone (după Berezova, 1950) care se deosebesc între ele atât în privinţa densităţii microbiene, cât şi prin structura speciilor de microorganisme. 


( Prima zonă, numită "rizosfera internă" (rizosfera propriu-zisă), are o rază de 0-0,5 cm. Ea cuprinde microorganismele de la suprafaţa rădăcinilor. 


( A doua zonă, numită ''zona periradiculară", cuprinde microorganismele care se găsesc la o distanţă de 0,5 cm de rădăcină. 


( A treia zonă sau "rizosfera externă" ("edatosfera") cuprinde microorganismele care se găsesc la o distanţă mai mare de 0,5 cm de rădăcină. 


Prezenţa mai multor microorganisme (în special bacterii) în rizosferă decât în solul nerizosferic (fără rădăcini), se numeşte efect rizosferic. Intensitatea efectului rizosferic la bacterii se exprimă prin raportul R/S (rizosferă/sol nerizosferic) care, în general este de 5:10 (la actinomicete, ciuperci, alge şi protozoare R/S este între 2 şi 3). 


Numărul bacteriilor în rizosferă este influenţat de următorii factori:


- Distanţa dintre suprafaţa rădăcinii şi particulele de sol. Pe suprafaţa rădăcinii se găsesc cele mai multe bacterii. 


- Zonele rădăcinii. Solul din jurul perilor radiculari conţine mai multe bacterii decât cel din jurul celorlalte zone ale rădăcinii. 


- Distanţa dintre zonele rădăcinii şi suprafaţa solului. Zonele rădăcinilor mai apropiate de suprafaţa solului au o rizosferă mai bogată în bacterii decât zonele rădăcinilor, de pe aceeaşi plantă, care se găseşte la adâncime. 


- Specia plantei. În rizosfera gramineelor perene se găsesc mai multe bacterii decât la cele anuale, iar la lucernă şi trifoi mai multe decât la leguminoase. 


- Faza de vegetaţie. Flora bacteriană din rizosferă creşte în cursul dezvoltării plantei, ajungând la o valoare maximă în perioada înfloritului, după care scade evident. 


- Conţinutul solului în substanţe nutritive. În solurile fertile, raportul R/S este mai mic decât la solurile sărace.


Efectul rizosferic se manifestă nu numai sub aspect cantitativ (număr de microorganisme), ci şi calitativ, fapt ce constă în modificarea echilibrului dintre diferite grupe de microorganisme din sol. 


În rizosfera plantelor predomină bacteriile nesporogene, bastonaşele Gram-negative din genurile Pseudomonas, Flavobacterium, Achromobacter şi Agrobacterium (în rizosfera unor plante se dezvoltă şi Rhizobium, Azotobacter, Azospirillum ş.a.). 


Relaţiile dintre rădăcinile plantelor şi microorganismele din rizosferă

Aportul plantelor. Rădăcinile influenţează, din punct de vedere mecanic, structura solului, eliberează CO2, secretă metaboliţi cu acţiune energetică, enzimatică, care activează sau inhibă creşterea lor, lăsând resturi de ţesuturi care sunt utilizate ca hrană de microorganismele din sol. 


Bacteriile din rizosferă sunt acelea care utilizează excreţiile radiculare şi substanţele provenite din exfolierea ţesuturilor radiculare. Excreţiile radiculare conţin: aminoacizi, vitamine, acizi organici simpli, zaharuri, baze azotate, enzime, glucozide ş.a.


Bacteriile cu un potenţial ridicat de sinteză a substanţelor biologic active din rizosferă, cu o mare capacitate de înmulţire şi capabile să se hrănească cu produsele de eliminare ale rădăcinilor, ca şi acelea care prin metabolismul lor produc substanţe ce inhibă înmulţirea altora, ajung dominante în structura microbiologică a rizosferei. 


Cantitatea şi calitatea produşilor eliminaţi de rădăcinile plantelolr sunt determinate, pe lângă baza ereditară, şi de unii factori externi, dintre care menţionăm: condiţiile de nutriţie, umiditatea, lumina, pH-ul, temperatura, aeraţia şi altele care condiţionează buna creştere şi dezvoltare a plantelor şi, în special, a sistemului radicular. 


Aportul bacteriilor constă în următoarele: 


- Îmbunătăţesc condiţiile nutritive ale plantelor prin mineralizarea compuşilor organici, producând N, P, K, S, Ca etc. sub formă accesibilă plantelor. 


- Stimulează creşterea plantelor prin fitohormonii pe care îi produc şi care sunt absorbiţi de rădăcinile plantelor. Principalele specii microbiene care au această capacitate sunt: Pseudomonas sinuosa, P. fluorescens, P. desmoliticum, Bacillus mesentericus flavus ş.a.


- Descompun unele substanţe fitotoxice, cum este cumarina. 


- Au efect fitosanitar prin antagonismul ce are loc între microorganismele saprofite şi cele patogene. Rolul sanitar al microorganismelor în rizosferă mai constă în faptul că ele consumă unele substanţe eliminate de rădăcinile plantelor care pot deveni dăunătoare, când       s-ar acumula într-o cantitate mare. 


Micoriza sau simbioza ciupercilor cu rădăcinile plantelor


Micoriza este rezultatul simbiozei ciupercilor cu multe monocotiledonate (de exemplu, orhidee) şi dicotiledonate superioare (de exemplu, plantele lemnoase şi ierboase), precum şi cu muşchii (Bryophyte) şi ferigile (Pteridophyta). 


Ciupercile de micoriză iau de la plante substanţe nutritive organice (glucide, vitamine şi alţi factori de creştere) şi, în schimb, favorizează absorbţia apei şi a substanţelor nutritive minerale (P, N, K ş.a.). 


Se citează cazuri când ciupercile de micoriză produc fitohormoni şi apără plantele de unii paraziţi. 


Aspectul de simbioză dintre plante şi ciuperci este încă mult discutat, în sensul că nu se ştie precis dacă este vorba de simbioză, parazitism sau comensalism. Ceea ce este cert este că micorizele arborilor sunt simbioze. În ceea ce priveşte "acuzaţia" de parazitism, menţionăm că ciupercile asociate cu rădăcinile arborilor cu funcţie de micoriză se deosebesc de paraziţii adevăraţi ai rădăcinilor prin aceea că nu acţionează toxic asupra gazdei, ci, din contră, stimulează creşterea ei. 


Micorizele pot fi ectotrofe sau endotrofe. 


Micorizele ectotrofe sunt frecvente la arbori (Pinaceae, Betulaceae, Fagaceae), a căror rădăcini nu au perişori radiculari. Rădăcinile acestora sunt acoperite cu un manşon micelian, de la care se emit unele hife spre exterior (sol), iar altele spre interior. Acestea din urmă pătrund între celulele parenchimului cortical al rădăcinii şi formează o reţea intercelulară numită "împletitura lui Harting". Cele mai frecvente ciuperci simbiotice sunt bazidiomicetele superioare (mai rar forme inperfecte sau ascomicete). 


Micorizele endotrofe sunt mai frecvente decât cele ectotrofe, găsindu-se la arbori, arbuşti, plante ierboase ale căror rădăcini sunt normale (cu peri radiculari). În acest caz, ciupercile endotrofe emit hife în spaţiul intercelular şi în interiorul celulelor scoarţei şi epidermei. Totodată emit hife şi spre exterior. 


Hifele intracelulare ale micorizelor endotrofe sunt digerate de planta gazdă. În acest caz, planta gazdă care utilizează produşii de digestie poate fi considerată ca un parazit al ciupercii. Trebuie să reţinem, totuşi,  că digestia unei părţi a hifelor ciupercilor de către plante are un rol important în stabilirea echilibrului fiziologic dintre ciuperci şi planta gazdă. Digerarea ciupercilor (funcologia) trebuie privită, în primul rând, ca o reacţie de apărare a plantei. Avantajele  şi dezavantajele convieţuirii dintre cei doi parteneri depind, în primul rând, de activitatea individuală a partenerului respectiv. Când planta gazdă este puternică, se menţine echilibru necesar prin digerare de ciuperci. Când activitatea individuală a plantei gazdă este în dificultate, se poate ca ciuperca - partener al simbiozei - să devină parazit şi deci să dăuneze plantei. E posibil să apară şi fenomenul invers. 


Dezvoltarea micorizei este determinată, pe lângă însuşirile fiziologice ale partenerilor simbiozei şi de condiţiile de mediu, în primul rând, de însuşirile fizice şi chimice ale solului. 


În solurile de pădure, ciupercile care formează micorize au viaţa nelimitată, iar în cele supuse unei inundaţii de durată sunt distruse complet. Solurile pajiştilor sunt, în general, lipsite de ciuperci care formează micoriza. 


Majoritatea ciupercilor de micoriză preferă solurile cu o reacţie puţin acidă. Există şi forme care preferă solurile acide sau puternic alcaline. 


Se pare că humusul are o influenţă directă şi pozitivă asupra micorizei. 


Conţinutul solului în vitamine şi aminoacizi influenţează răspândirea şi activitatea ciupercilor care formează micorize. Sunt şi cazuri când solul conţine substanţe care inhibă creşterea ciupercilor şi, prin aceasta, dezvoltarea micorizei. 


Folosirea micorizei în agricultură este o problemă în cercetare, cu perspective promiţătoare, privind inocularea solului şi a puieţilor cu ciuperci de micoriză. 


Microbiologia fermentaţiilor studiază caracteristicile biologice şi biochimice, precum şi condiţiile optime de activitate ale microorganismelor care produc transformări chimice în diferite substraturi, cu formarea unor cantităţi relativ mari de substanţe cu valoare utilă sau economică. 

De asemenea, ea studiază rolul microorganismelor în apariţia unor modificări utile a diferitelor produse alimentare, modalităţile de a dirija această activitate microbiană, ca şi posibilităţile de combatere a microorganismelor dăunătoare pentru evoluţia normală a proceselor fermentative sau pentru buna conservare a produselor alimentare. 

Fermentaţiile sunt procese biochimice determinate de enzimele unor microorganisme cum sunt bacteriile, levurile, mucegaiurile care au proprietatea de a degrada în condiţii de anaerobioză diferiţi compuşi organici ai carbonului cu formarea de substanţe cu o condiţie chimică mai simplă. Din descompunerea anaerobă a hidraţilor de carbon rezultă o serie întreagă de produşi finali cu 1, 2, 3 sau 4 atomi de carbon, care apar obişnuit prin degradarea glucozei până la acid piruvic. 

De cele mai multe ori unul dintre produşii rezultaţi predomină cantitativ şi ca atare caracterizează procesul de, fermentaţie alcoolică, lactică, butirică, propionică etc. 

Termenul generic al fermentaţiei (lat.fervere = a fierbe) a fost ales pentru a indica aspectul de lichid care fierbe, caracteristic pentru faza de intensitate maximă a procesului fermentativ, aceea în care, datorită eliberării CO2 sub formă de bule de gaz, se produce o efervescenţă a mediului lichid în special în vasele foarte mari (de exemplu la mustul de struguri care fermentează). 

Iniţial fermentaţiile se produceau sub acţiunea micoflorei "spontane", sălbatice, care se găseşte pe suprafaţa sau în interiorul produsului supus fermentaţiei. Aceste microorganisme sunt slab sau inegal active, sau în amestec cu specii dăunătoare, a căror activitate diminuează calitatea produsului final. În prezent pentru a se preveni aceste inconvenienţe se recurge la microorganisme selecţionate, cu ajutorul cărora se obţin produse de calitate superioară, se îmbunătăţeşte randamentul şi se scurtează durata procesului tehnologic. 

Microorganismele utilizate în procesele fermentative de tip industrial au următoarele calităţi ce pot fi astfel sintetizate:

- cresc rapid şi pot fi uşor cultivate în cantităţi mari pe medii ce conţin substanţele organice corespunzătoare;

- au capacitatea de a-şi menţine constant proprietăţile fiziologice, în anumite condiţii de cultură, producând uşor şi în cantităţi mari, enzimele necesare pentru transformarea substratului în sensul dorit;

- realizează aceste modificări, cu formarea unor produşi folositori, în condiţii relativ simple şi puţin costisitoare. 

Microorganismele de utilitate industrială sunt astăzi folosite pentru procese ca:

- biosinteza a diferite substanţe chimice (alcooli, acid acetic, acid lactic, acid citric, acetonă, antibiotice);

- producerea pe cale fermentativă a unor alimente (produse lactate, brânzeturi) a unor băuturi alcoolice (vin, bere) şi a furajelor însilozate;

- obţinerea de produse folosite în industria textilelor (fibre de in, cânepă prin topire). 

Microbiologia industrială mai studiază şi aplică metodele de combatere a alterărilor microbiene a alimentelor cu ajutorul conservării prin refrigerare, sterilizare, fermentaţii şi alte procese tehnice. 

1. Fermentaţia alcoolică
Alcoolul etilic sau etanolul (CH3CH2OH) se obţine prin fermentarea completă, în special de către unele drojdii, a diferite zaharuri, urmată de separarea prin distilare şi purificare a alcoolului obţinut. Fermentaţia alcoolică este una din cele mai importante fermentaţii industriale, deoarece alcoolul este întrebuinţat curent în industria alimentară, chimică, farmaceutică, a parfumurilor şi cauciucului. 

Materiile prime folosite la fabricarea alcoolului sunt ieftine, abundente în natură şi sunt grupate astfel:

- materii prime amidonoase, rezultate din cartof, porumb, orz, secară, care se pot utiliza după transformarea hidrolitică a amidonului din compoziţia lor în zaharuri mai simple, fermentabile de către levuri;

- materii prime zaharoase, provenite din sfecla pentru zahăr sau trestia de zahăr, sucurile de fructe, melasa rezultată ca deşeu de la fabricarea zahărului şi leşiilor sulfitice ce rezultă ca deşeu de la fabricarea celulozei, cu conţinut scăzut de 1-5 % zahăr; 

- materii prime celulolitice, rezultate din industria hârtiei ca lemnul şi stuful, care prin fierbere cu acizi sub presiune se hidrolizează cu formarea de hidraţi de carbon mai simpli, fermentabili. 

Înainte de folosirea lor în fermentaţiile industriale, amidonul, celuloza şi hemiceluloza trebuiesc hidrolizate sau convertite în zaharuri cu molecule relativ simple şi fermentabile. În acest scop se folosesc fie preparate enzimatice, ca malţul de cereale, sau enzime de natură microbiană, provenite de la bacterii şi mucegaiuri, fie anumite substanţe chimice ca acizii diluaţi, sau acţiunea asociată a unora din aceşti agenţi. 

Microorganismele care produc fermentaţia alcoolică a zaharurilor sunt reprezentate de ciuperci în principal din genul Saccharomyces şi unele bacterii ca, Thermobacterium mobile, B. macerans, Sarcina ventriculi, Bacillus acetosetilycus etc. 

Fermentaţia alcoolică poate fi spontană, produsă de drojdiile sălbatice, prezente în natură, sau dirijată prin introducerea în materialul de fermentat a unor suşe de drojdii selecţionate, ce au capacitate superioară de fermentaţie. 

Temperatura optimă de activitate este de 28-32oC.Tulpinile selecţionate au capacitatea de a suporta concentraţii mari de alcool şi de a consuma cantităţi mari de hidrocarbonate pentru sintezele lor proprii. 

Aceste drojdii au un echipament enzimatic foarte bogat, graţie căruia obţin în mediu anaerob energia necesară manifestărilor vitale, prin procesul de fermentaţie alcoolică a hidraţilor de carbon, după relaţia globală:

C6H12O6                          2CH3-CH2OH + CO2

2. Utilizarea microorganismelor în vinificaţie

Vinul este o băutură alcoolică nedistilată, cunoscută din cele mai vechi timpuri, care se obţine prin fermentaţia alcoolică a mustului de struguri. Fermentaţia mustului, obţinut prin zdrobirea strugurilor recoltaţi la maturitate, se face în vase speciale deschise, sub acţiunea drojdiilor din flora naturală sau a unor tulpini selecţionate. 

Pe struguri, în must şi respectiv în vin, există un număr însemnat de microorganisme, bacterii şi ciuperci care iau parte la procesul de fermentaţie, având fie un rol pozitiv în cazul fermentaţiilor normale, fie un rol negativ, de "îmbolnăvire" a vinului, când declanşează unele procese fermentative care duc la efecte nedorite. 

Levurile

Levurile sunt ciuperci microscopice care au capacitatea de a produce fermentaţia caracteristică a mediilor ce conţin zaharuri (levere = a ridica). Ele sunt grupate din punct de vedere sistematic în subîncr. Ascomycotina, fam. Saccharomycetaceae şi în subîncr. Deuteromycotina (Fungi imperfecţi), fam. Cryptococcaceae. 

Răspândirea levurilor

Levurile sunt larg răspândite în natură, ele se întâlnesc în sol, ape, pe plante, flori, fructe etc. 

Solul este considerat rezervorul principal al levurilor, unde numărul lor este în medie de ( 250.000 celule pe gramul de sol. 

În general, se întâlnesc în stratul superficial cuprins între 2-10 cm iar în solurile podgoriilor până la 30-40 cm, atât ca forme vegetative cât şi forme de rezistenţă. 

Levurile apar pe boabe în timpul maturării acestora şi sunt răspândite de insecte (în special Drosophylla sp.) prin intermediul particulelor de praf şi nu în ultimul rând odată cu stropii provocaţi de ploi. 

Levurile ce se găsesc pe struguri aparţin la mai multe specii, proporţia dintre ele fiind diferită în funcţie de mai mulţi factori: condiţiile climatice, starea de sănătate a recoltei, conţinutul în zahăr al mustului etc. 

Principalele levuri întâlnite în vin

Levuri sporogene

Saccharomyces ellipsoideus (Sacch. cerevisiae), prezintă importanţa cea mai mare pentru fermentaţia mustului. Levurile acestei specii au formă elipsoidală sau globuloasă. 

La fermentarea mustului prezintă un randament ridicat realizând în medie 1 ml alcool pur din 1,7 g zahăr şi rezistă până la concentraţii de 16 % vol. alcool, uneori chiar mai mult. 

Temperatura optimă este de 20-25oC şi suportă concentraţii de până la 250-300 mg/l SO2 total. 

După declanşarea fermentaţiei ele pun stăpânire rapid pe mediu pentru ca la sfârşitul procesului numărul lor să scadă foarte mult. 

Saccharomyces oviformis. Se prezintă sub formă ovală, uneori rotundă. Această levură este specifică regiunilor calde unde strugurii realizează concentraţii ridicate în zahăr. Prezintă acelaşi randament în alcool dar are o putere alcooligenă mai mare decât Sacch. ellipsoideus depăşind uneori 18 % vol. alcool. 

Specia devine dominantă spre sfârşitul fermentaţiei şi suportă concentraţii de până la 300 mg/l SO2 total şi 100 mg/l SO2 liber. 

Este considerată o bună levură de finisaj la prepararea vinurilor seci, obţinute din musturi bogate în zahăr. În schimb trebuie inactivată sau înlăturată din vinurile demiseci, demidulci şi dulci, întrucât majoritatea accidentelor de refermentare se datoreşte acestei specii. 

Saccharomyces acidifaciens (Sacch. bailii). 

Specie rezistentă la concentraţii mari de SO2, putându-se dezvolta până la concentraţii de 12 % vol. alcool. Provoacă îmbolnăvirea vinurilor demiseci şi dulci sulfitate. 

Contaminarea este facilitată de proprietatea ei de a fermenta cu uşurinţă fructoza lăsând neatinsă glucoza. 

Cum majoritatea levurilor fermentează mai întâi glucoza în vinurile dulci-licoroase zahărul restant este constituit în principal din fructoză. 

Saccharomyces chevalieri, se aseamănă sub raporul activităţii fermentative cu Saccharomyces ellipsoideus dar sunt puţin întâlnite în vinuri. 

Saccharomyces bayanus, este prezentă în toate regiunile viticole dar se întâlneşte în proporţii foarte mici la fermentarea mustului când formează proporţii mărite de acizi volatili şi glicoli. 

Saccharomyces italicus, Sacch. uvarum, Sacch, florentinus, sunt levuri specifice în general regiunilor viticole meridionale, au proprietăţi asemănătoare speciei Sacch. ellipsoideus dar cu o fermentare mai lentă decât aceasta. 

Saccharomyces rosei, levură prezentă constant pe struguri şi în musturi care fermentează.

Are proprietatea de a fermenta lent, dar regulat, cantităţi importante de zahăr fără formarea de acizi volatili. Este folosită pentru obţinerea vinurilor cu un conţinut de până la 12 % vol. alcool, pentru vinuri cu rest de zahăr precum şi pentru recolte atacate de mană şi putregai cenuşiu, la care obţinerea de vinuri cu aciditate volatilă scăzută este o problemă dificilă. 

Pichia membranefaciens, P. fermentans şi Hansenula anomala, sunt levuri cu putere alcooligenă slabă, sunt încadrate în categoria levurilor patogene, care în condiţii oxidative provoacă vinurilor boala denumită "floare". 

De asemeni, afectează calitatea vinurilor prin proporţii ridicate de esteri, acetat de etil, acetat de amil pe care îl formează şi care imprimă mirosuri neplăcute. 

Saccharomycoides ludwigii, este o levură de dimensiuni mari, de formă apiculată, rar întâlnită pe struguri şi în musturi normale. Excepţional de rezistentă la SO2 (700-1000 mg/l) şi este specifică musturilor păstrate cu doze mari din acest antiseptic. Este o levură patogenă pentru vinurile demiseci sau dulci aflate în butoaie sau sticle cărora le provoacă refermentări. 

Hanseniospora valbyensis, H. uvarum, H. osmophila. Levură apiculată, specifică zonelor calde, provoacă declanşarea fermentaţiei aşa cum în regiunile răcoroase acest proces este declanşat de Kloeckera apiculata. Are capacitate mare de a asimila azotaţi. 

Levuri nesporogene

Torulopsis stellata. Levură prezentă pe struguri stafidiţi în urma apariţiei mucegaiului nobil. 

Prezintă o rezistenţă mai mare decât levurile apiculate, la concentraţii de SO2 şi alcool dar mai scăzută decât Sacch. ellipsoideus. 

Brettanomyces intermedius. Numele genului se datorează acţiunii unor specii de a imprima berei britanice gust şi aromă caracteristice în urma unor procese secundare de fermentaţie. 

Speciile acestui gen sunt întâlnite în proporţii mici în musturi şi vin. Mai frecvent se întâlnesc în vinurile bolnave de floare, oţetite. Prezenţa lor favorizează formarea de acetat de etil şi alţi compuşi ce dau mirosuri intense cu iz de şoarece. 

Candida vini (Candida micoderma, Mycoderna vini). 

Speciile acestui gen sunt cunoscute sub denumirea de "levuri de floare"producând boala denumită floarea vinului, caracterizată prin formarea unei pelicule la suprafaţa vinurilor slab alcoolice, păstrate în vase incomplet pline. 

Kloeckera apiculata, cunoscută şi sub denumirea  de levură sălbatică, este extrem de răspândită pe toate fructele în regiunea cu climat temperat-răcoros. Prezintă celule sub formă de lămâie, având unul sau ambele capete ascuţite. 

În practică sunt cunoscute sub denumirea de levuri apiculate. Acestea apar pe bace la faza de pârgă, iar la maturitatea deplină a strugurilor reprezintă 99 % din totalul levurilor existente în acest moment. 

Ele declanşează fermentaţia mustului, având o capacitate foarte mare de înmulţire,. randamentul în alcool este mai scăzut decât al levurilor eliptice. Ele consumă pentru l ml alcool pur 2,1 g zahăr. 

Puterea alcooligenă este redusă realizând 4-5 % vol. alcool, concentraţie maximă până la care această specie poate rezista. 

Prezintă o sensibilitate mai mare decât levurile eliptice la SO2.

 Rhodotorula  mucilaginosa, Rh. Glutinis, Rh. rubra sunt levuri denumite şi mucilaginoase deoarece produc mucilagii în musturi şi vinurile tinere sărace în aciditate şi formează pigmenţi carotenoizi galbeni până la roşii. 

Se întâlnesc în pivniţele de vinuri în care formează împreună cu unele bacterii şi alte ciuperci depuneri mucilaginoase pe pereţii umezi. Deşi, sensibile la alcool prezintă o rezistenţă mare la temperaturi ridicate (50-60oC) şi la acţiunea substanţelor alcaline (fosfat trisodic 1 %). Rezistă la acţiunea acidului boric până la concentraţia de 3 %. 

Mucegaiurile

Ciupercile care formează colonii pufoase vizibile cu ochiul liber, în practică sunt denumite mucegaiuri.

Mucegaiurile, obişnuit aerobe, sunt foarte răspândite în natură, întâlnindu-se aproape în toate mediile, datorită capacităţii mari de înmulţire şi de răspândire precum şi a rezistenţei mari la condiţiile mai puţin prielnice de mediu. 

Sunt frecvent întâlnite în plantaţiile viticole, pe frunze, boabe, în sol, pe utilajele şi pereţii pivniţelor, precum şi la suprafaţa mustului în primele etape de vinificaţie. 


Mucor racemosus,  produce în plantaţii infecţia strugurilor pe vreme ploioasă. În cazul în care se află complet scufundată în must ciuperca se prezintă sub formă de fragmente de sifonoplast; are capacitatea de a produce fermentarea mustului până la 5-7 % vol. alcool


Mucor circinelloides, este o altă specie care este folosită la fabricarea berei. 


Mucor piriformis, oxidează parţial glucidele cu formarea acizilor citric, oxalic, gluconic etc. 


Rhizopus nigricans este frecventă pe strugurii vătămaţi, în pivniţe sau pe utilajele folosite în vinificaţie, formând pe suprafaţa substratului degradat un mucegai de culoare negricioasă. Prezintă capacitate mică de fermentaţie. 


Aspergillus niger, se dezvoltă în crame şi pivniţe, pe vase vinicole, dopuri, formând un mucegai negru. 


Aspergillus glaucus, se întâlneşte mai frecvent pe suporturi lemnoase din pivniţe. 


Penicillium glaucum, produce putrezirea boabelor incomplet coapte sau strugurii vătămaţi de insecte sau grindină. 


Dacă contaminarea se extinde devreme se pot produce pierderi de recoltă importante, boabele atacate fiind complet distruse. Când atacă strugurii copţi, mustul obţinut are gust amar. 


În crame şi pivniţe se dezvoltă pe dopuri, vase vinicole etc., pătrunzând în lemnul doagelor. 


În timpul fructificării secretă esteri cu gust şi miros caracteristic de mucegai ce se transmit vinului. 


Genul Merulius cuprinde specii extrem de păgubitoare care se dezvoltă în pivniţe, pe butoaie, căzi, pe rafturi, stelaje şi orice obiect din lemn pe care se formează un miceliu alb, cu aspect buretos.  


Speciile genului Merulius formează substanţe cu miros specific neplăcut, unele atacă numai celuloza, altele  numai lignina, transformând lemnul într-o masă moale, de culoare brună sau albă. 


Merulius lachrymans, denumită popular ciuperca igrasiei sau buretele de casă, formează un mucegai alb-cenuşiu şi filamente izolate sau cordoane compacte. 


Cladosporium cellare. Se dezvoltă pe toate substraturile lemnoase  dar şi pe pereţii pivniţelor şi chiar pe ramele de fier, grilaje, sârme etc., datorită capacităţii acesteia de a provoca microcondensarea pe suprafaţa hifelor sale, a moleculelor compuşilor organici şi anorganici în stare de vapori, existenţi în aerul din pivniţă. 


În unele pivniţe acest mucegai se dezvoltă pe pereţi într-un strat gros cu aspect de catifea şi datorită capacităţilor sale  de a purifica aerul şi de  a regla umiditatea atmosferică, realizează condiţii deosebite pentru maturarea şi învechirea vinurilor. 


Botryotinia fuckeliana prezintă ca formă conidiană Botrytis fuckeliana şi produce "putregaiul cenuşiu al strugurilor".

Această boală  apare la intrarea în pârgă şi este favorizată de  crăparea sau rărirea pieliţei boabelor, producţia în unii ani putând fi diminuată cu  60-90 %. 


Vinurile obţinute din strugurii atacaţi de această ciupercă sunt slab alcoolice, neplăcute la gust, cu miros specific de mucegai şi care se îmbolnăvesc uşor. 


În unele toamne secetoase, cu dimineţi nelipsite de rouă apare aşa numitul "putregai nobil", care conduce la obţinerea unui must de  înaltă calitate. 


În acest caz scade mult conţinutul boabelor în apă şi creşte concentraţia în zahăr (de la 200-220 până la 400-500 g/l).  


Producţia scade mult, uneori cu peste 40 %, dar se obţin vinuri cu o aromă buchet deosebită şi foarte plăcută. 


Bacteriile vinului


Bacteriile prezintă o mare importanţă pentru calitatea vinurilor. Unele dintre ele în anumite condiţii pot contribui prin activitatea lor la îmbunătăţirea acesteia; cele mai multe pot provoca vinurilor transformări nedorite şi chiar îmbolnăviri grave. 


În perioada recoltării strugurilor pe pieliţa boabelor, pe lângă levuri şi mucegaiuri se găsesc şi bacterii, dar pot fi întâlnite de asemenea în crame şi pivniţe, îndeosebi pe suprafaţa internă a butoaielor şi cisternelor în care se fermentează mustul sau se păstrează vinul şi care nu au fost corect curăţate şi întreţinute. 


După procesele pe care le declanşează, bacteriile au fost grupate în: 


- bacterii lactice;

- bacterii acetice.


Bacteriile acetice


Sunt microorganisme aerobe, se întâlnesc atât pe strugurii sănătoşi cât şi pe cei vătămaţi, precum şi în musturi sau vinuri, mai ales când sunt păstrate în vase incomplet pline. 


Bacteriile acetice care se dezvoltă în vin formează la suprafaţa acestuia un  văl sau o peliculă care uneori poate fi alburie, subţire, aproape transparentă cu reflexe irizante şi care poate urca rapid pe pereţii vasului. 


Alteori acest văl este mai gros, uleios, hidrofob şi se colorează pe măsura îmbătrânirii în  brun. 


Într-un al treilea caz vălul format atinge mai mulţi milimetri grosime, este vâscos, greu de desfăcut şi care cu timpul cade la fundul vasului, cunoscut şi sub numele de cuib de oţet. 


Genul Acetobacter


Acest gen grupează specii cu celule sub formă de bastonaşe dispuse izolat, în perechi sau lanţuri ce sunt imobile sau prevăzute cu cili  dispuşi peritriche. 


Speciile genului Acetobacter produc oxidarea etanolului până la acid acetic, la un pH de aproximativ 4, precum şi a acidului acetic a lactaţiilor şi aminoacizilor. Ciclul Krebs  este prezent şi activ. Se dezvoltă la temperaturi cuprinse între 5-42oC, cu un optim de 30oC.  


Speciile cele mai importante sunt:


- Acetobacter aceti;


- Acetobacter pasteurianus;


- Acetobacter peroxydans. 


Genul Gluconobacter


Cuprinde bacterii asemănătoare din punct de vedere morfologic cu speciile genului Acetobacter.  


Singurul criteriu de diferenţiere îl reprezintă flagelaţia când aceasta există. Astfel, speciile genului Gluconobacter sunt lofotriche (3-8 cili la fiecare pol) faţă de ciliaţia peritriche la Acetobacter. 


Produc oxidarea moderată a etanolului până la acidul acetic la un pH=4,5.                      

Temperatura optimă de dezvoltare este 25-30oC dar variaţia acesteia poate fi cuprinsă între 7-41oC. 

Fiziologic se deosebeşte de genul Acetobacter prin următoarele proprietăţi: 

- ciclul Krebs nu este complet.

- nu oxidează acidul acetic şi lactaţii până la CO2.

Bacterii lactice

Reprezentanţii acestui grup sunt facultativi-anaerobi şi participă la o serie de transformări în vin şi anume: 

- transformarea glucidelor în acid lactic şi alţi produşi secundari (glicerol, alcool etilic, acid acetic etc);

- fermentaţia malolactică;

- degradarea acidului tartric, citric;

- degradarea glicerolului şi a altor componenţi.

Genul Pediococcus

Cuprinde bacterii Gram (+) cu aspect sferic grupate sub formă de diplococi sau tetracoci.

Sunt nesporulate, imobile, homofermentative. Fermentează glucidele, iar acidul malic numai la pH ridicat. Nu degradează acidul citric şi tartric, din acest motiv nu sunt considerate dăunătoare. 

Prezintă două specii importante:

- Pediococcus cerevisiae;

- Pediococcus pentosacens.

Genul Leuconostoc

Cuprinde bacterii Gram (+), cu celule de formă sferică, ovoidă sau alungită, dispuse sub forma unor şiraguri de mărgele ca şi streptococii. 

Produc fermentaţia malolactică numai în vinuri foarte acide, nesulfitate sau cu un conţinut redus de SO2. 

Principalele specii:

- Leuconostoc gracile, este specia cea mai frecventă în vinuri. Descompune energic acidul malic şi în măsură mai mică acidul citric. 

- Leuconostoc oinos A, X, P. 

Genul Lactobacillus

Grupează bacterii Gram (+) şi cuprinde atât specii homofermentative cât şi specii heterofermentative. 

Specii homofermentative:

Lactobacillus plantarum se prezintă sub formă de bastonaşe scurte, izolate sau grupate.

Lactobacillus casei, se prezintă sub forma unor bacili lungi şi subţiri izolaţi sau grupaţi. 

Specii heterofermentative:

- Lactobacillus fructivorans;

- Lactobacillus hilgardii;

- Lactobacillus brevis.

